Film akah Barudhan ithurukurum Kangana ah eynage dhahtha varah thaureefukohfi\nކަންގަނާ އާއި އޭނާގެ ދައްތަ--\nފިލްމަކަށް ބަރުދަން އިތުރުކުރުން ކަންގަނާއަށް އޭނާގެ ދައްތަ ވަރަށް ތައުރީފްކޮށްފި\n08 ފެބްރުއަރީ 2020 - 08:54:23\nޓަމިލް ނާޑޫ ސްޓޭޓްގެ ކުރީގެ ޗީފް މިނިސްޓަރު ޖަޔަލަލީތާގެ ވާހަކަ ކިޔައިދޭ ފިލްމު "ތަލައިވީ" އަށް ބަތަލާ، ކަންގަނާ ރަނައުތު ދިހަ ކިލޯ އިތުރުކޮށްފައިވާތީ އޭނާގެ ދައްތަ، ރަންގޯލީ ވަރަށް ތައުރީފްކޮށްފި އެވެ.\nދެތިން ހަފުތާގެ ތެރޭގައި އެ ފިލްމަށް ކަންގަނާ 10 ކިލޯ އިތުރުކޮށްފައިވާއިރު ރަންގޯލީ ބުނީ ކަންގަނާ ބަރުދަން އިތުރުކުރުމަށް ނަގާފައި ވަނީ ސިއްހީ ރިސްކެއް ކަމަށެވެ. އެގޮތުން ކުޑަ ދުވަސްކޮޅެއްގެ ތެރޭގައި ބަރުދަން އިތުރުކުރުމަށް ކުރި މަސައްކަތުގެ ތެރެއިން އޭނާގެ ކޮލެސްޓްރޯލް ލެވެލް ވެސް މައްޗަށް އަރައި ސިއްހީ މައްސަލަތަކެއް ދިމާވި ކަމަށެވެ.\nއޭގެ އިތުރުން ރަންގޯލީ ވަނީ ތަނޫ ވެޑްސް މަނޫ ފިލްމުގެ މަސައްކަތް ކުރިއިރު ވެސް ކަންގަނާގެ ފަޔަށް އަނިޔާވި ކަމަށާއި އަދި މަނިކާނިކާގައި ވެސް އޭނާއަށް އަނިޔާވިކަން ފާހަގަކޮށްފަ އެވެ. ނަމަވެސް އަނިޔާއަށް ބެލުމެއް ނެތި ކޮއްކޮގެ ހިތްވަރަށް ރަންގޯލީ ތައުރީފް ކުރެ އެވެ.\nޖަޔަލަލީތާގެ ވާހަކަ ފިލްމެއްގެ ގޮތުގައި ގެނެސްދޭ އިރު، 2016 ވަނަ އަހަރުގެ ތެރޭގައި އޭނާ ވަނީ މަރުވެފަ އެވެ.\nމަލައިކާއާއި އަރްޖުން ރާއްޖޭގައި\nސައިފް ކައިރީ ރަށްޓެހިވާން އަހަންޖެހުނީ ކަރީނާއަށް


އޮންލައިންކޮށް ކިޔަވައިދިނަސް އިމްތިހާނުތައް ކުރިއަށްދާނެ:...\nއޮންލައިންކޮށް ކިޔަވައިދިނަސް އިމްތިހާނުތައް ކުރިއަށްދާނެ: އެޑިއުކޭޝަން\nމިމަހުގެ ފަސްވަނަ ދުވަހުން ފެށިގެން 12 ވަނަ ދުވަހަށް، މާލޭގެ ސްކޫލްތައް ބަންދު ކުރުމަށް ވަނީ ނިންމާފައި\nއެލް.ކޭ.ޖީ އިން ފެށިގެން ގްރޭޑް 12އާ ދެމެދުގެ ގްރޭޑްތަކުގެ ކިޔެވުން ކުރިއަށްގެންދާނީ އޮންލައިންކޮށް\nމި މުއްދަތުގެ ތެރޭގައި މިހާރު ކުރިއަށްދާ އޯލެވެލްގެ އިމްތިހާނުތައް ކުރިއަށްދާނެ ކަމަށް ރައީސް އޮފީހުން ބުނެފައިވޭ\n4 މެއި 2021 | އަންގާރަ 12:02\nގައިދުރުކަން ބަހައްޓައިގެން ސުކޫލްތަކުގައި ކިޔަވައިދެނީ\nސުކޫލްތަކުގެ ކިޔެވުން އޮންލައިންކޮށް ކުރިއަށްގެންދިޔަ ނަމަވެސް އިމްތިހާނުތައް ކުރިއަށް ދާނެ ކަމަށް އެޑިއުކޭޝަން މިނިސްޓްރީން ބުނެފިއެވެ.\nމާލޭ ސަރަހައްދުގައި ކޮވިޑް ގެ ކޭސްތައް އިތުރުވެފައިވާތީ އަޅާ ފިޔަވަޅެއްގެ ގޮތުން މި މަހުގެ ފަސްވަނަ ދުވަހުން ފެށިގެން 12 ވަނަ ދުވަހަށް، މާލޭގެ ސްކޫލްތައް ބަންދު ކުރުމަށް ވަނީ ނިންމާފައެވެ. އަދި އެލް.ކޭ.ޖީ އިން ފެށިގެން ގްރޭޑް 12އާ ދެމެދުގެ ގްރޭޑްތަކުގެ ކިޔެވުން އޮންލައިންކޮށް ކުރިއަށްގެންދިޔުމަށް ވަނީ ނިންމާފައެވެ.\nމިކަމާ ގުޅިގެން އެޑިއުކޭޝަނުން ނެރުނު އިއުލާނެއްގައި ވާގޮތުން، އޮންލައިންކޮށް ކިޔެވުން ކުރިއަށްގެންދާ މުއްދަތުގެތެރޭގައި އިމްތިހާނުތައް ކުރިއަށް ދާނެކަމަށް ބުނެފައިވެއެވެ.\nކޮވިޑް ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުން ސްކޫލްތައް ބަންދު ކުރުމަށް ނިންމާފައިވާކަން ރައީސް އޮފީހުން ހާމަކޮށްފައިވަނީ ހޯމަ ދުވަހުގެރޭ އޮތް ނޫސްވެރިންގެ ބައްދަލުވުމެއްގައެވެ. އެކަމަކު މި މުއްދަތުގެ ތެރޭގައި މިހާރު ކުރިއަށްދާ އޯލެވެލްގެ އިމްތިހާނުތައް ކުރިއަށްދާނެ ކަމަށް ރައީސް އޮފީހުން ބުނެފައިވެއެވެ.\nރާއްޖޭގައި ކޮވިޑް-19ގެ ހާލަތު މިހާރުވަނީ ވަރަށް ބޮޑަށް ގޯސްވެފައެވެ. އެގޮތުން މިފަހަކަށް އައިސް މި ބައްޔަށް ޕޮޒިޓިވްވާ ރޭޓް ވަނީ ރިކޯޑު މިންވަރަކަށް އިތުރުވެފައެވެ. އެގޮތުން އެޗްޕީއޭއިން އެންމެ ފަހުން އާންމުކޮށްފައިވާ ތަފާސްބުތަކަށް ބަލާއިރު ހޯމަދުވަހު 585 މީހުން އަލަށް ބައްޔަށް ޕޮޒިޓިވް ވެފައިވާކަން ފާހަގަކޮށްލެވެއެވެ.\nކޮވިޑް-19 މިނިސްޓްރީ އޮފް އެޑިއުކޭޝަން


Mayor Muizzu Turkey Ge Gungoren District Ge Mayor Aai Bahdhalukurahvaifi - Vaguthu\nމޭޔަރު މުއިއްޒު ތުރުކީގެ ގުންގޮރެން ޑިސްޓްރިކްޓްގެ މޭޔަރާ ބައްދަލު ކުރައްވައިފި\nމާލެ ސިޓީގެ މޭޔަރު ޑރ. މުޙައްމަދު މުއިއްޒު ތުރުކީވިލާތުގެ ގުންގްރެން ޑިސްޓްރިކްޓްގެ މޭޔަރު ބުންޔާމީން ޑެމިރުއާ ބައްދަލުކުރައްވައިފިއެވެ.\nމޭޔަރު މުއިއްޒު ތުރުކީވިލާތަށް ކުރައްވާ ރަސްމީ ދަތުރުފުޅުގެ ތެރެއިން މޭޔަރް ބުންޔާމީން ޑެމިރު އިއްޔެގައެވެ. މި ބައްދަލުކުރެއްވުން އޮތީ ގުންގޮރެން ޑިސްޓްރިކްޓް ގެ ކައުންސިލް އިދާރާގައެވެ.\nމި ބައްދަލުވުމުގައި ދެ ކައުންސިލުން ގުޅިގެން ކުރެވިދާނެ ކަންތައްތަކާބެހޭގޮތުން މަޝްވަރާކުރެވުނެވެ. އަދި މާލޭ ސިޓީ ކައުންސިލްގެ މުވައްޒަފުން ތަމްރީނުކުރުމުގައި އެހީތެރިކަން ދެއްވާނެކަމަށް މޭޔަރު ބުންޔާމީން ވިދާޅުވިއެވެ.\nމި ބައްދަލުވުމުގައި ދެ ފަރާތުން ހިންގާ ޕްރޮޖެކްޓްތަކާބެހޭ މައުލޫމާތު ބަދަލުކޮށް މި ޕްރޮގްރާމްގައި ހުރި ކަންތައްތަކުގެތެރެއިން އިސްލާހްކުރަންޖެހޭ ކަންކަމާއި، ދެފަރާތުން ތަޖުރިބާ ހިއްސާކުރެވޭނެ ކަންކަންކަން ފާހަގަކުރިއެވެ.\nތުރުކީވިލާތުގެ ކައުންސިލްތަކާ ގުޅުން ބަދަހިކޮށް ތަޖުރިބާ ހިއްސާކުރުމަށާ އަދި މާލޭ ސިޓީގެ ތަރައްގީއަށް ބޭނުންވާ އެހީތެރިކަން ހޯއްދެވުމަށް ކުރައްވާ މިދަތުރުފުޅުގައި ފުރަތަމަ ވަޑައިގެންނެވީ ތުރުކީވިލާތުގެ އިސްތަމްބޫލަށެވެ. އިސްތަންބޫލަށް ވަޑައިގެންނެވީ އެދުވަހު ހެނދުނުއެވެ.\nތުރުކީ އަށް ފުރާ ވަޑައިގަތުމުގެ ކުރިން ނޫސްވެރިންނާ ބައްދަލު ކުރައްވައި މޭޔަރު މުއިއްޒު ވިދާޅުވީ މި ދަތުރުފުޅުގައި ތުރުކީވިލާތުގެ އެކި ސިޓީތަކުގެ ކައުންސިލްތަކާ ބައްދަލުކުރައްވާނެކަމަށެވެ. އަދި އެ ކައުންސިލްތަކާއެކު ސިސްޓަރ ސިޓީ ހެއްދެވުމުގެ މަސައްކަތް ކުރައްވާނެ ކަމަށް ވިދާޅުވިއެވެ.\nމީގެ އިތުރުން މާލޭ ސިޓީގެ ތަރައްގީއަށް ތުރުކީވިލާތުގެ ކަމާބެހޭ ބައެއް ފަރާތްތަކުން ފޯރުކޮށްދެވިދާނެ އެހީތެރިކަމާބެހޭގޮތުން މަޝްވަރާކުރައްވައި އެހީ ހޯއްދެވުމަށް މަސައްކަތްކުރައްވާނެ ކަމަށް ވިދާޅުވިއެވެ. އަދި އެހީތެރިކަން ލިބޭނެކަމުގެ އުއްމީދު ވަރަށް ބޮޑުކަން ހާމަކުރެއްވިއެވެ.\nމާލޭ ސިޓީގެ މޭޔަރު ޑރ. މުޙައްމަދު މުޢިއްޒު ތުރުކީވިލާތަށް ކުރައްވާ މިދަތުރުފުޅުގައި ހަ ދުވަސް ހޭދަވާނެއެވެ.\nމޭޔަރު ވިދާޅުވީ ކުރިއަށް އޮތް ތަނުގައި ތުރުކީވިލާތުގެ އިތުރުން އެހެން ގައުމުތަކުގެ ކައުންސިލްތަކާއެކު މަޝްވަރާކުރައްވާނެކަމަށެވެ.\nސެޕްޓެމްބަރު 12, 2021 11:38\nސާބަސް.... ދިވެހި ސަރުކާރުން މާލޭގެ ތަރައްގީ އަށް ދަނީ ހުރަސް އަޅަމުން ތަާރު އަޅަން ވެސް ހުއްދަ ނުދޭ... މާލޭގައި ވީ ގާއަތުރާށޯ ... ފަހަތަށްތަ މާލެ ދާންވީ ..... ބޭރުގެ އެހީގައި ކަންކަން ކުރެވޭތޯ ބައްލަވާ ... އަކުރަމް ކަމާލުއްދީނުމެން މާލޭގެ އެމްޑީޕީ ދާއިރާ ގޮނޑިއަށް ކީއްކުރަން ހޮވަނީ .......މުޅިން ޖެއްސުން ކުރަނީ ބަލަ އަކުރަމޫ ތިޔަ ޖެއްސުން ކުރެވެނީ މޭޔަރ މުއިއްޒަކަށް ނޫނޭ މާލޭ ރައްޔިތުންނަށޭ\nސެޕްޓެމްބަރު 12, 2021 11:41\nމިފަދަ ދަތުރު ތަކުގެ ސަބަބުން މާލެ ސިޓީ ސްމާޓް ސިޓީއަކަށް ހެދުމަށް ކުރާ މަސައްކަތަށް އެކިގޮތްގޮތުން އެހީތެރިކަން ލިބޭނެ. ލާމަރކަޒީ ނިޒާމަކީ އަދި ދިވެހިންނަށް 16 އަހަރުވީ ނިޒާމަކަށްވިޔަސް ތުރުކީ ފަދަ ޤައުމުތަކަކީ އިސްލާމީ ހަޝާރަތު ވަރުގަކޮށް އެއިރު އިސްލާމުންގެ ފަޚްރެއް.އަދި ލާމަރކަޒީ ނިޒާމުގައި 100 ވަރަކަށް ހިންގާފައިވާ ޤައުމެއް.


SunOnline: Story: #Cottage - ep34\n2 އަހަރު7މަސް ކުރިން - 08 ޑިސެމްބަރ 2016 9\nޒޯހަން ހެނާ ބިންމަތީގައި ބަހައްޓާފައި ދަތިތައް ނައްޓަދޭން އުޅުނެވެ. އޭރުވެސް ހިފަހައްޓައިގެން ހުރި ތަނުގައި އޮތް އެއްޗެއްގެ ފުރާނަ ދާހާ ބާރަށް މުށް ބާރުކޮށްލައިގެން ހުރެ ހެނާ ކުޑަކުއްޖެއްހެން ރޮނީއެވެ. ޒޯހަން އޯގާތެރިކަމާއިއެކު ޝޯލް ނައްޓާލުމަށްފަހު ހެނާގެ އަތްވެސް ވަކިކޮށްލިއެވެ. ހެނާ އެހާ ބިރުން އުޅުނީ ކޯންޗެއް ދެކެތޯ ބަލަންވެގެން އޭނަ ހެނާ ހިފަހައްޓައިގެން ހުރި ދިމާލުން ނިއުޅުވާލިއެވެ.\n"ހެނާއަށް ނޭގުނަސް އިސްތަށިގަނޑުން ވޫލްކޮޅު ކައްސާލައިގެން ވެއްޓި ކޮނޑުމަތީގައި ޖެހުނީ ދޯ......" ޒޯހަން ވޫލްކޮޅާއިއެކު ޝޯލް ދިއްކޮށްލުމުން ލަދުން ހަލާކުވޭވޭހުރެ އޭގައި ހިފުމަށްފަހު ހެނާ އަނެއްފަރާތަށް އެނބުރުނެވެ. އެއްވެސް އެއްޗެކޭ ނުބުނެ ހިނގައިގަތްއިރު އެމޫނު ފެނުނު މީހަކަށް އޭނަ ރަކިވެ އަނގަ ހަދާލައިގެން ހުރިގޮތް ފެންނާނެއެވެ. މައިކަލް ބޯ ހޫރައިލިއެވެ. ޒޯހަން ހަގީގަތުގައި އެއީ ހެނާގެ ފިރިމީހާއެވެ. ގާނޫނީ އަދި ދީނީގޮތުން ބެލިޔަސް ހެނާގެ މައްޗަށް ހައްގު އޮތީވެސް ޒޯހަންއަށެވެ. އެކަމަކު އެކަމާއި އޭނައަށް އުދަގޫވާވަރާއިއެކު އެހެން ކަހަލަ އިހުސާސްތަކެއް ސިކުނޑިއަށް އެބަކުރުވައެވެ. ޒޯހަންއާއި ދޭތެރޭގައި ފުރަތަމަ ފަހަރަށް ހަސަދައިގެ ނަޒަރަކުން ދެކެވެންފެށިއެވެ. އޭނަ އެހާ ކައިރީގައި ހުއްޓާ އަދި ހެނާއަށް ހިފަން އެނގުނީވެސް ޒޯހަންގެ ގައިގައެވެ.\nމައިކަލް ކުރީ ދުވަހު ފަންޑިތަ ހަދަން އުޅެފާވެސް ނިޔަތް ބަދަލުވީ ނުބައިކޮށް ޖެހިދާނެތީއެވެ. ޒޯހަންއަށް އަދި ހެނާއަށްވެސް އޭގެ ސަބަބުން ގެއްލުމެއްވާން ނޭދޭތީއެވެ. އަމިއްލަ މޮޅުކަމާއިމެދު ގެރެންޓީ އޮތަސް ގޯހެއް ހެދިދާނެއެވެ. އެއްވެސްކަމަކަށް ސަތޭކަ ޕަސެންޓެއް ނުދެވޭނެއެވެ. އޭނަ ބޭނުމީ ޒޯހަން އަމިއްލައަށް ވިސްނިގެން ދުރަށް ދާށެވެ.\nމައިކަލް ފެންވަރަން ދިޔުމުގެ ކުރިން މަންމަގެ ކޮޓަރިއަށްގޮސް ހާލު ބަލައިލިއެވެ. ކުޑަކޮށް ބޮލުގައި ރިއްސާ ވާހަކަ ބުނުމުން މައިކަލް ކަންތައް ބޮޑުވިއެވެ. މަންމަ ޑޮކްޓަރަށް ދައްކަން ނިންމާފައި ފެންވަރާ ހަދާލައިގެން އައިއިރު ހެނާ މަންމައަށް ހެދުނުގެ ނާސްތާ ދީފިއެވެ. މަންމަ އިންނަނީ އެހާ ރަގަޅު ޅީ ދަރިއެއް ލިބުނީތީ ނިކަން އުފަލުންނެވެ. ކާކޮޓަރިއަށް ދިޔައިރު ހެނާ ހުރީ ކޮފީ ހަދާށެވެ.\n"މޯނިން ހެނާ...." މައިކަލް ހެނާއަށް ވިސްނުންތެރި ނަޒަރަކުން ބަލައިލިއެވެ. ހެނާގެ އިސްކޮޅެއްލާފައި ހުއްޓަސް އަދިވެސް މާ ހިކީއެވެ. އެކަމަކު އެއީ މައްސަލައެއް ނޫނެވެ. އެ މަޑުމައިތިރިކަމާއި ލަދުރަކިކަން އޭނަގެ ހިތަށް އުދަގޫ އެބަކުރުވައެވެ. ޒޯހަން މި ތަސްވީރުން ދުރަށް ފޮނުވައިލަން އެހާ ބޭނުންވާ ސަބަބަކީ އެއީއެވެ.\n"މޯނިން..." ހެނާ ކޮފީތަށި ގެނެސް މައިކަލް ކައިރީގައި ބެހެއްޓިއެވެ. އޭނަވެސް ސައިތަށްޓެއް ހަދާލައިގެން ގޮސް އިށީނެވެ. ދެމީހުން އެކީގައި ސައި ބުޔަސް ދޭތެރޭގައި މާ ގިނަ ވާހަކަތަކެއް ނުދެކެވެއެވެ. ގިނައިން ވާހަކަދައްކާނީވެސް މައިކަލްއެވެ.\n"މަންމަ ގޮވައިގެން ޑޮކްޓަރަށް ދައްކާލަން ދާން އެބަޖެހޭ. ހެނާ ދިޔައިމަ މަންމަ ހިތްހަމަޖެހޭނެ. ސައި ބޮއިގެން ތައްޔާރުވައްޗޭ......." މައިކަލް އެހެން ބުނެލާފައި ކުއްލިއަކަށް ކަމެއް ހަދާންވެގެން ކަހަލަ ގޮތަކަށް ސުވާލެއް ކުރުމުން ހެނާގެ މޫނުގެ ކުލަވަރު ބަދަލުވިއެވެ. ކުޑަކޮށް ރަކިވިއެވެ.\n"މި މަންތް ޑިލޭވެއްޖެ......" ހެނާ އިސްޖަހާލައިގެން އިނީ ލަދުވެތިކޮށެވެ.\n"ރިއަލީ؟ ވާއު، ޓެސްޓްކުރިންތަ؟ " މައިކަލް ސުވާލުކުރިއެވެ.\n"ނޫން....." ހެނާ ބުނެލިއެވެ.\n"ވީއިރު މިއަދު ދެން ހެނާ އަރާމުކޮށްލާ. އަހަރެން މަންމަ ގޮވައިގެން ޑޮކްޓަރަށް ދައްކަން ދާނީ. އަންނަމުން ކިޓެއް ގެނެސްދޭނަން. ޓެސްޓް ހަދާލާ. އޭރުން ޔަގީންވާނެއްނު ދޯ....." މައިކަލް ހިނިތުންވެލިއެވެ. މައިކަލްގެ މޫނުމަތިން ފެނުނީ އެހެން ދުވަހާއި ބަލާއިރު ތަފާތު ކުލަވަރެކެވެ. އެކަމަކު ހެނާ އިނީ ބިރުގެންފައެވެ. އެރޭގެ ހާދިސާ މައިކަލްއަށް ކިޔާދޭންވީ ބާވައެވެ. މައިކަލް އޭރުން ޒޯހަން ދެކެ ރުޅިއައިސްގެން ޖަހާވެސްފާނެއެވެ. އެކަމަކު ފިރިމީހާއަށް އޮޅުވާލުމަކީވެސް ބޮޑު ފާފައެކެވެ. ހަދާންވީ ކިހިނެއްހެއްޔެވެ؟ އޭނަ އެއްގޮތަކަށްވެސް ޓެސްޓް ޕޮޒިޓިވްވާކަށް ނޭދެއެވެ. ފިކުރާއި ޚިޔާލުތަކުގެ ކަނޑަކަށް ގެނބިފައި ހުއްޓާ މައިކަލް ގެއަށް އައީ ޕްރެގްނެންސީ ކިޓެއް ހިފައިގެންނެވެ. ޓެސްޓްކޮށްފައި ސްޓްރިޕް ކޮޅަށް ބަލލީ ތެޅި ތެޅި ވާ ހިތަކާއިއެކުގައެވެ. ކުލަ ގަދަކޮށް ދެރޮގު އިންތަން ފެނިފާ ހެނާގެ ނޭވާވެސް އެތެރެހަށީގައި ތާށިވިއެވެ.\n"ނޫން ނޫން ނޫން. މިހެން ވެގެން ނުވާނެ....." ހެނާ އިރުކޮޅެއްވާންދެން ގާވެފައި ހުއްޓެވެ. ވިސްނެން ފެށުމުން ދެލޮލުން ކަރުނަ ފައިބަންފެށި ގޮތަށް ހަމަ ރޮވުނީއެވެ. މިހާ ޅައުމުރުގައި ދަރިއަކު ލިބުމަކީ އުއްމީދު ކުރިކަމެއް ނޫނެވެ. އޭނައަށް ދުވަހަކު އުފަލެއް ލިބުމެއްނުވަނީއެވެ. އެއްވެސް ކޮޅަކުން އަލިކަމެއް ނުފެނެއެވެ. އެކަމަކު ކޮންމެ ކަމަކަށްވެސް ސަބަބެއްވާނެއެވެ. ދަރިންނަކީވެސް މާތް ﷲ ދެއްވާ ނިއުމަތެކެވެ. އަމިއްލަ ދަރިފުޅުދެކެ މިހާރުއްސުރެ ލޯބިވެވިއްޖެއެވެ. ކުއްޖާގެ ބައްޕައަކީ ކޮންމެ މީހަކަށްވިޔަސް މަންމަވާނީ އޭނައަށެވެ. ނަމަވެސް ދެރަވަނީ އެހާ މާތް ގުޅުމެއް ކިލަބުވީތީއެވެ. ކައިވެންޏެއްކޮށްގެން ހުރެ އެހެން މީހެއްގެ ދަރިއަކު ވިހެއުމަކީ ކޮންފަދަ ފާފަވެރި އަމަލެއްހެއްޔެވެ؟ އޭނަގެ ގަމާރުކަންވެސް ބޮޑީއެވެ. އެރޭ ނިދާކަމަށް ހެދިގެން އޮތުމުން ނަސްލު އޮޅުވައިލަން މަގު ފަހިކުރެވުނީއެވެ. ދެންވާނީ ކިހިނެއްހެއްޔެވެ؟ ޒޯހަންގެ ދަރިއަކަށް ވެއްޖެއްޔާ ކިހާ ބޮޑު މައްސަލައަކަށްވާނެ ހެއްޔެވެ؟ ކިރިޔާ ޝައްކެއް ވިޔަސް ޑީއެންއޭ ޓެސްޓްވެސް ހަދައިގެން ކާކުގެ ދަރިއެއްކަން ބަލައިލެވޭ ޒަމާނެކެވެ.\n"ސުބުހާނަﷲ. ދެން ހަދާނީ ކިހިނެއްތަ؟ އައި ޝުޑް ޓެލް މައިކަލް. ޒޯހަންއަށްވެސް އެނގެން ޖެހޭނެ. ނޫނީ ޒޯހަން ޖެހޭނީ މައިކަލް ކައިރިން މާފަށް އެދެން، އޭރުންވެސް މައިކަލް ހީކުރާނީ ކީކޭ؟ ބިރުންގޮސް ހިފައިގަނެވުނީވެސް ޒޯހަންގެ ގައިގާ. ފިރިޔަކު ހުއްޓާ އެހެން މީހެއްދެކެ ސިއްރުން ލޯބިވުމަކީ ކުށެއް. މިކަން ޖެހޭނީ ހުއްޓާލަން......" ހެނާ މޫނު ދޮވެލުމަށްފަހު ކޮޓަރިއަށް ނުކުތްތަނާ މައިކަލް ސުވާލުކުރިއެވެ. ލިބުނު ޖަވާބަކުން ލިބުނު އުފަލެއްގެ ބޮޑުކަމުން އައިގޮތަށް ހެނާ އުރާލާފައި ވަށައިގެން އެނބުރިލިގޮތުން އޭނަގެ އުފާވެރިކަން ހެނާއަށް އަންދާޒާކުރެވުނެވެ. މައިކަލް ހަގީގަތުގައި އުފާކުރީ އޭނަގެ އަމިއްލަ ނަފުސަށްޓަކައެއް ނޫނެވެ. ބަލި މަންމައަށްޓަކައެވެ. އިރުކޮޅެއްފަހުން ހެނާ ބިންމަތީގައި ބަހައްޓާފައި ކޯތާފަތުގައި ބޮސްދިނެވެ.\nމޫމިނާއަށް އެޚަބަރު ލިބުމުން އެދެލޮލުން އުފާވެރިކަމުގެ ކަރުނަ އައެވެ. ވަގުތުން ބޮނޑިބަތުން ސަދަގާތްކުރަން މޫމިނާ ނިންމިއެވެ.\nމައިކަލް ކޮޓަރިއަށް ވަދެ ތަޅުދަނޑި ފަތި ނަގާފައި ހައިރާންކަމާއިއެކު ދެތިން ފަހަރު ބަލައިލިއެވެ. އެންމެ މުހިއްމު ތަޅުދަނޑި މަދެވެ. ކޮޓަރީގެ ޑަބަލް ތަޅުދަނޑި ނެގީ ކާކުހެއްޔެވެ؟ ޒޯހަން ނޫން މީހަކު މިތަނަށް ވަންނަނީއެއް ނޫނެވެ. ވިސްނަ ވިސްނާވެސް އެ ތަޅުދަނޑި ފަތިން ތަޅުދަނޑި ވަކިކުރިމީހެއް އަދި ސަބަބެއް ނުވިސްނުނެވެ.\nއަމީރާ މެލޭޝިއާއިން އައިގޮތަށް ދަތުރު ވަރުބަލިވެފައި ހުރުމުން ނިދާލަން ޖައްސައިލިއެވެ. ވަރަށް ގިނައިރުވާންދެން އަރާމުގައި ނިދާލަން އޮވެވުނެވެ. ހޭލެވުނީ އިރުއޮއްސުނުފަހުންނެވެ. ވަގުތު ފާއިތު ނުވަނީސް އޭނަ މަޣުރިބު ނަމާދުކޮށްލައިގެން ސިޓިން ރޫމަށް ނުކުތްތަނާހެން ލޫސިއާން މެސެޖެއްކުރިއެވެ.\n"ބޭބީ މީޓްކޮށްލަން ނުކުމެބަލަ...." ލޫސިއާން އެދުނެވެ.\n"ލެން. އައިމް ސޮރީ. މެރީކޮށްގެން ދެން ބައްދަލުކުރަން ބޭނުމީ، ނޫނީ އެރޭގޮތަށް މަގު އޮޅިދާނެ............" އަމީރާ މެސެޖްކޮށްލިއެވެ.\n"އަހަރެން އެބަޖެހޭ މުހިއްމު ވާހަކައެއް ދައްކާލަން. ދޮރާށި ކައިރިއަށް އާދެބަލަ ފޮނި ކުއްޖާގަނޑާ..............." ލޫސިއާން އަނެއްކާ މެސެޖްކުރިއެވެ. ދޮރާށިކައިރިއަށް ގޮސްގެން ގެއްލުމެއް ނުވާނެއެވެ. އެއަށްވުރެ ދުރަށް ނުދާން އަޒުމް ކަނޑައަޅާފައި އަމީރާ ނުކުމެލީ މަންމަ ނަމާދަށް ހުރިކަން ޔަގީން ވުމުންނެވެ. މިރޭ ލޫސިއާން ހުރީ އޭނަގެ އަސްލު ސިފައިގައެވެ. އެދިގު އިސްކޮޅާއި ބިޔަކަމާއި ވިދާ ދެލޮލުގެ ސަބަބުން އޭނަ ފެންނަ ކޮންމެ މީހަކު ސިހޭނެއެވެ. އެކަމަކު މިރޭ އޭނަގެ މޫނުގައި ހުރީ ރަތުގެ ބަދަލުގައި ޓޭންކުލައެވެ. އެތައް ގުނަ ރީތިވެސް ވެއްޖެއެވެ. އަމީރާއަށް ވިސްނުނީ އެމޫނަށް އެރަތްކުލަ އަރަނީ އެގޭގައި ހުންނަ ތަފާތު އަލީގެ ސަބަބުންކަމެވެ. އެހެން ލާފައި ދާ އެއްވެސް މީހަކަށް ލޫސިއާން ފެނުނު ކަމަކަށްނުވެއެވެ. ދެމީހުން ވާހަކަދައްކަން އިރުކޮޅަކު ތިބެލާފައި އަމީރާ ދާންވެގެން އުޅުނެވެ. ކުރީ ދުވަހުވެސް މަންމަ ވަރަށް މައްސަލަޖެއްސިކަމަށް ބުނެ އަމީރާ ބަހަނާ ދެއްކިއެވެ.\n"އެމީ. ތިހެން ފެނިލާފައި އަހަރެން ދިޔަދޭނެކަމަށް ހީކުރަންޏާ އެއީ ކުށްހީއެއް. ތެދަށް ބުނަންޏާ މި ހިތުގެ ދީވާނާކަން ހައްތަހާ ބޮޑުވަނީ. އަހަންނަށް އެމީ ތިކުރާވަރު ބަލާލަބަލަ. އަމިއްލަ ނަފުސް ކޮންޓްރޯލް ނުކުރެވޭ. އެމީ. އައި ނީޑް ޔޫ. ހިގާ އަހަރެންގެ ރޫމަށް، ވަރަށް ދުވަސްވެއްޖެ އަހަންނާއި ވަކިވެގެން އެމީ އުޅެތާ......." ލޫސިއާން އަމީރާގެ އަތުގައި ހިފާގެނެސް މޭގައި ޖައްސާ ބާރުކޮށްލިއެވެ.\n"ލެން. ބުނީމެއްނު މެރީކޮށްގެންނޭ..ލިސެން ޓު މީ......" އަމީރާ އާދޭހުގެ ރާގެއްގައި ބުންޏެވެ.\n"އަހަންނަށް މިތާގައި ހުރެގެން ވާހަކަ ދެއްކޭކަށް ނެތް. އެހާ ބޮޑު ސިއްރެއް ބުނާނީވެސް އެކަނިވެރި ތަނެއްގައި. އަހަރެންގެ ރޫމްގައި........." ލޫސިއާން އަމީރާގެނެސް މޭގައި ޖައްސާލާ ބާރުކޮށްގެން ހުރެފާ ދޫކޮށްލިއިރު ވަށައިގެން ފެނުނީ ރަތް އަލިކަމެވެ. އޭނައަށް ހުރެވުނީ ލޫސިއާންގެ ކޮޓަރީގައެވެ. އެތަނަށް އާދެވުނުގޮތެއްވެސް ނޭގުނެވެ. އަމީރާ ރުޅިމޫނު ހަދައިލިއެވެ. ލޫސިއާން ބާރުގެ ބޭނުންކޮށްގެން އޭނައަށް ހިތުހުރި ގޮތެއް އެބަހަދައެވެ. އޭނައަކީ ކުޅޭ ކުޅޭ އެއްޗެއްފަދައެވެ. އަމީރާ ބާރު ބާރަށްގޮސް ކޮޓަރީގެ ދޮރުގައި ތަޅަންފެށިއެވެ.\n"ކުށެއްނެތް ތަންތަނަށް ހުރިހާ ރޯޅިއެއް. އަހަރެންގެ ގައިގާ ޖަހާ ބަލަ..." ފަހަތުންގޮސް އަމީރާގެ މެދު ހަށީގައި ހިފާ ގާތަށް ދަމާލަމުން ލޫސިއާން ހީލިއެވެ.\n"ލެން. ހެޔޮނުވާނެ. މިގޮތަށް މަޖުބޫރުނުކުރޭ....." އަމީރާ އާދޭސްކުރިއެވެ.\n"އެމީ ބިރުން ތިއުޅެނީ ފާފައެއްކުރެވިދާނެތީތަ؟ ނޫން އެހެން ހީނުކުރޭ، މިރޭ ހުރިހާ ކަމެއްކުރާނީ ދެމަފިރިންގެ ގޮތުގައި ތިބެ. މެރިޖް ސެޓްފިކެޓްވެސް ދައްކާނަން..." ލޫސިއާން ބާރަކަށް ބައްދާލަމުން ކަދުރާގައި ބޮސްދޭންފެށިއެވެ. ގޭތެރޭގެ ކޮންމެވެސް ދިމާލަކުން އަންނަ އިޝްގީ ލަވަ ހީވަނީ އެދެމީހުންނަށް ޚާއްސަކޮށްގެން ކިޔާހެންނެވެ.\n"ދިސް އިޒް ނޮޓް ލަވް. މިއަށް ކިޔަނީ ލަސްޓް. ދީވާނާވުން. މޮޔަވުން. ލޯބިވާނަމަ އެންމެ ކަމެއް ނޫން ބޭނުންވާނީ. ތިއުޅޭ ވައްތަރުން ހީވަނީ ލޫސިއާން އެންމެ ކަމަކަށްޓަކާ މޮޔަވެގެން އުޅޭހެން....ލެޓް މީ ގޯ..." އަމީރާ ހަޅޭއްލަވައިގަތެވެ. ލޫސިއާންއަށް އެކަން ވީ މަޖަލަކަށެވެ. ލޫސިއާން އަމީރާ އުފުލާލާފައި އެނދުގައި ބޭއްވުމުން މޫނުގައި ބާލީސް އަޅައިގެން ރޯންފެށިއެވެ. ލޫސިއާން ދެކެ ލޯބިވިޔަސް ލޫސިއާންއަކީ އިންސާނެއް ނޫންކަމާއި ޖިންނީންގެ ހުންނަ މިޒާޖާއި ރުޅިގަދަކަން ހުންނާނެކަމަށް ގަބޫލުކުރަންވެސް ޖެހެއެވެ. ލޫސިއާން ކައިރީގައި އިށީދެ އަމީރާގެ މޫނުގައިވާ ބާލީސް ދަމައިގަތެވެ. އަދި ގަދަކަމުން ކަހަލަ ގޮތަކަށް ގެނެސް އޭނަގެ އުނގުގައި ބޯ އަޅުވައިލިއެވެ. އަމީރާ ދެންވެސް މޫނު ފޮރުވަންވެގެން އެނބުރުނުގޮތަށް ލޫސިއާންގެ ބަނޑުގައި މޫނު ޖެހުނެވެ. ޓީޝާޓު ތެމެމުން ދިޔައީ އަމީރާގެ ކަރުނައިންނެވެ.\n"ބޭބީއެހާ ރީތިކޮށް ބުނެދޭން އުޅުނީމަވެސް ކަމަކާއި ނުލައި ދެން ރޮނީޔޯ؟ އަހަރެން އެއްވެސް ކަމެއް ނުވެސް ކުރަމެއްނު. ތިހާވަރުން ކިހިނެއް އެވަރުގެ ޚަބަރެއްދެވޭނީ، އެކަމަކުވެސް ދެން އެމީއަށްވެސް ހަމަ މުހިއްމުވާނެ އެކަންތައް އެނގުން. އެނގޭތަ؟ އަހަންނާއި އެމީ ކުޑައިރުވަނީ ކައިވެނި ކުރުވާފައި. އޭރު މަންމައާއި ރޮޒާލިއާވެސް ވަރަށް އެކުވެރިވާނެ. ދެމީހުން ބޮޑުވީމަ އަލުން ކައިވެނި ކުރުވިޔަސް މަންމަމެން ވަނީ ފާޑަކަށް އެކަން ކުރުވާފައި. ރޮޒާލިއާ ދުވަހަކު އެވާހަކަ ނުބުނޭތަ؟ އެހާވަރުން ކުރި ވައުދެއް ވިއްޔާ ފުރިހަމަވެސް ކުރަންޖެހޭނެ ދޯ....." ލޫސިއާން އަމީރާގެ އިސްތަށިގަނޑާއި ކުޅެމުން ދިޔައެވެ. ބޮލާއި ކުޅެންފެށުމުން އަރާމުވެސްވިއެވެ.\nއެކަމަކު ލޫސިއާން އެދެއްކި ވާހަކައަކުން ރުއިން ހުއްޓާލާފައި ރަގަޅަށް ސަމާލުވެލިއެވެ.\nއެޖުމްލަތައް އޭނަ އެހެން ތާކުންވެސް އަޑުއެހިއެވެ.\nއޭމޮން...އޭމޮންގެ މަތިން ހަނދާންވެފައި ހިތުގައި ފިނި ރާޅެއް ދުވެލިއެވެ. ނަމަވެސް އޭނަ ލޫސިއާންގެ މޫނަށް ބަލައިލަމުން ތެދުވާން އުޅުމުން ލޫސިއާންވެސް އެކަމަށް އެހީތެރިވެދިނެވެ. ޓިޝޫއިން ރީތިކޮށް މޫނު ފޮހެލަދީފައި ދެން ނުރޯން އެދުނެވެ.\n"އެމީ ބުނެބަލަ. މިސާލަކަށް އަހަރެންގެ މާޒީގައި ކުށެއްކޮށްފައިވާނަމަ މާފުކޮށްދޭނަންތަ؟ "ލޫސިއާން އަހައިލިއެވެ.\n"ބުނީމައެއްނު އެނގޭނީ. ލެން މިހާރުވެސް ތިއުޅެނީ ފާފަކުރަން. އަންހެންކުއްޖަކާއި ފިރިހެނަކު އެކަނި ބަންދުވެގެން ތިބުމަކީވެސް ފާފައެއް. ވަސްވާސްދޭނެ ފުރުސަތަކަށް އަބަދު ބަލަބަލާ ހުންނަ އެއްޗެއް ވޭ. ފާފަ ކުރަން ތިބެ މަރުވެދާނެތީ އަހަރެން ބިރުގަނޭ..........." އަމީރާ ފުންނޭވައެއް ދޫކޮށްލިއެވެ.\n"އެމީއަށް އެނގޭތަ؟ އަހަރެން އިންސާނެއްގެ ސިފަ ޖެހިގެން ކުރިން ހުރީ. އެއީ އެމީއަށް ލޯބިވެވުނު ލޫސިއާން ހުރިގޮތަކީ. މިހާރު އެމީއަށް ތިފެންނަނީ އަސްލު މަގޭ ސިފަ. އެކަމަކު އަހަރެން އެހެން ސިފައެއްގައި ހުރިއްޔާވެސް އެމީ އަށް ލޯބިވެވޭނެއްނު............" ލޫސިއާން ހީލިއެވެ.\n"ލެން. އަހަންނަކަށް ހިޔެއްނުވޭ ދެމީހުންގެ ކައިވެނި ސައްހަވާނެހެނެއް. ދީނީ އިލްމުވެރިޔެއްގެ ކައިރިން އަހާފައި ލެންއާއި މެރީކުރިޔަސް ކުރާނީ. އިފް ޔޫ ލަވް މީ އަހަންނަށް އެއްބާރުލުން ދީ ޕްލީޒް.........." އަމީރާގެ ހިތަށްވެސް އަސަރުކުރިއެވެ. ލޯބިވެވުމަށްފަހު ކޮންމެ ސިފައެއްގައިވިޔަސް އެހެން ފަރާތަކަށް ހިތް ލެނބުމަކީ ފަސޭހަކަމެއްވެސް ނޫނެވެ. އެހެން މީހަކާއި އިންނާކަށް އޭނަގެ ހިތަކު ނެތެވެ. ލޫސިއާން ނުލިބިއްޖެއްޔާ އުމުރު ހުސްވާންދެންވެސް ހުސްހަށިބަޔަށް އޭނަ ހުރެދާނެއެވެ. ނަމަވެސް ފާފައެއް ކުރާކަށް އޭނަ ބޭނުމެއްނޫނެވެ. އިންސާނަކާއި ޖިންނިއެއްގެ ނަސްލުން އުފެދޭ ޒުވާނަކާއިއެކު ދިރިއުޅުމެއް ފެށުމުން ނަސްލު އޮޅުވައިލެވެނީކަމުގައި އޭނަގެ ހިތް ބުނަނީއެވެ. އޭނައަކީ ވިސްނޭ ކުއްޖަކަށްވާ ހިދު އެހާ ފަސޭހައިން ކައިވެނިކުރާކަށް ނުކެރޭނެއެވެ. އޭނަގެ މައިންބަފައިންނަށްވެސް އެނގެންޖެހޭނެއެވެ.\nލޫސިއާންގެ އާއިލާއަކީ ދީނީކަންތައްތަކަށް ދުވަހަކުވެސް އެހާ ފަރުވާ ބެހެއްޓި ބަޔެއްނޫނެވެ. މަންމަ ނަބީލާއާއި ބައްޕަގެ ފަރާތުން ދީނީ އެއްވެސް ކަމެއް ދަސްވެފައެއްނެތެވެ. އެކަހަލަ ކަންތައްތަކަށް އޭނަގެ އެއްވެސް ސަމާލުކަމެއްނުހުރެއެވެ. ވީއިރު ލޯބީގެ ހުރަހަކަށް ދީން ވެއްދުމުން ހިތްހަމައެއް ނުޖެހުނެވެ. އަމީރާދެކެ ކިތަންމެ ލޯބިވިޔަސް އޭނަ ބުނާގޮތަށް ހެދެންވެސް ވާނެއެވެ. ލޯތްބަކީ އެކަކު އަނެކަކަށް ދޫދިނުމެވެ. އޭނަ އެހާ ބޭނުންވާއިރު އަމީރާ ދުރަށްދާން އުޅޭކަމުގައިވާނަމަ އޭނަގެ ކެތްތެރިކަން ކޮޅުންލައިގެން ހިގައިދާނެއެވެ. އޭނަ ބުނީ މިހާރު ދަރިއެއްވެސް ހޯދަން ބޭނުންކަމުގައެވެ.\n"ލެން މޮޔަނުވޭ. އަހަރެމެންނަކީ މުސްލިމުން. ތިގޮތަކަށް މީހުންނާއި ނީދެ ނަހަލާލަށް ދަރިން ނުހޯދޭނެ...." އަމީރާ އުޅުނީ އެތަނުން ދާށެވެ. ލޫސިއާން އަމީރާ ދޮރުގައި ހިފާ ތަޅުހުޅުވަން އުޅުނުއިރުވެސް އަޅައެއްނުލާ ހިމޭނުން އިނެވެ. އަމީރާ އުޅެއުޅެ ދޮރު ނުހުޅުވުމުން ދެރަވެފައި ހުރެ ލޫސިއާންއަށް ބަލައިލިއެވެ.\n"ޑޯންޓް ޑޫ ދިސް ޓު މީ......" އަމީރާ ވާހަކަދެއްކީ ރީތިކޮށެވެ.\n"އަހަރެން އިންސާނަކަށް ނުވުމަކީ އަހަރެންގެ ކުށްތަ؟ ތިބުނާ ދީނީ އިލްމުވެރިން ނީދެވޭނެޔޭ ބުނިއްޔާ އެމީ އަހަންނާއި ވަކިވާނީތަ؟ " ލޫސިއާން އިންތަނުން ތެދުވާންވެސް ބޭނުންނުވިއެވެ. އޭނަގެ މޫޑުވަނީ މުޅިން އޮފްވެފައެވެ.\n"އެހެނެކޭ ނުބުނަމެއްނު. އެކަމަކު ލެންގެ މަންމަ އެކުރީ ކުށެއް. އެކުރި ކުށުގެ ސަޒާ އެހެންމީހުންނަށް މިއަދު މިލިބެނީ........." އަމީރާ ވިސްނައިދޭ ރާގަކަށް ބުނެލިއެވެ. ލޯބިވިޔަސް ޖިންނިންނާއިއެކު އުޅެވިދާނެކަމަކަށް އޭނަގެ ހިތް ނުބުނަނީއެވެ.\n"އެމީ. ޔޫ އާ ސޯ ރޯންގް. ބައްޕަވެސް މަންމަ މޮޔަކޮށްލީ. އެވެސް ލޯބިވެވުނީމަ އެހެން ފަރާތަކަށް މަންމަ ލިބެން ނޭދޭތީ. އަހަންނަށްވެސް އަހަރެންގެ ބާރުގެ ބޭނުންކުރަން މަޖުބޫރުނުކުރޭ އެމީ. ރުހުނަސް ނުރުހުނަސް އަހަރެން އެމީ ހޯދާނަން. އިންސި އަދި ޖިންނި އަންހެނަކުދެކެވެސް މިވީހާތަނަށް ލޯބިނުވެވި އަމީރާ މި ހަޔާތަށް އައީ ކޮންމެވެސް ސަބަބަކާއިހެދި. އެމީ. ތި ދޮރުން ބޭރަށް ނުނިކުމެވޭނެ. އާދޭ...." ލޫސިއާން އަމުރުކުރިއެވެ.\nއެވަގުތު އަމީރާއަށް ޔަގީންވިއެވެ. އޭނަ ލޯބިވާ ލޫސިއާންއަކީ ހަގީގަތުގައި އޭނަ ހީކުރިފަދަ މާތް މީހެއްނޫނެވެ. އޭމޮންއެކޭ ލޫސިއާންގެ މާ ބޮޑު ތަފާތެއްނެތެވެ. ލޫސިއާންވެސް ބޭނުންވަނީ ގަދަކަމުން ލޯބި ހޯދާށެވެ.\n"ލެން އައި ލަވް ޔޫ ޓޫ. މެރީ ނުކުރެވުނަސް އޭގެ މާނައަކީ އަހަރެން އެހެން މީހަކާއި އިންނާނީއެއް ނޫން. އަދި ލެން ދޫކޮށްލާފައި ދާ ވާހަކައެއްވެސް ނޫން. ޕްލީޒް ޓްރައި ޓު އަންޑަސްޓޭންޑް...." އަމީރާ ދޮރަށް ލެނގިލައިގެން ހުރިއިރު އޭނަގެ ދެލޮލުން މާޔޫސީކަން ފެނުނެވެ.\n"އަހަންނަށް ލަވް ޑިފައިން ކުރެވެނީ އެކަނި ލޯބިވެޔޭ ކިޔައިގެން ވާހަކަދެއްކުމެއް ނޫން. ލޯބިވަންޏާ އެކީގައި ދިރިއުޅޭނީ. ލައިކް މަންމައާއި ބައްޕަހެން. އަހަންނާއި އެމީވެސް އުޅެންޖެހޭނީ އެގޮތަށް. މަންމަހެން އެމީވެސް ޖެހޭނީ އަހަންނާއިއެކު ދިރިއުޅެން އަންނަން. ހުރިހާ އެއްޗެއް ދޫކޮށްލާފައި.ވަފާތެރި ދީވާނާ ލޯތްބަކީ އެއީ. ގުރުބާންވާނީ އެގޮތަށް........."ލޫސިއާން އެ ތޫނު ދެލޮލުން ބަލައިލުމުން އަމީރާގެ ހިތް ތެޅިލިއެވެ.\n"ލެންގެ މަންމަ ތިބުނާ ވަފާތެރި ލޯތްބަކީ އެކީގައި ސްލީޕްކުރުން. ނަހަލާލަށް ދަރިން ހޯދުން. އެވެސް ޖިންނިއަކާއެކީ. ސޮރީ ޓު ސޭ ދިސް. އެކަމަކު އައި ވޯންޓް ބީ ލައިކް ޔޯ މަދަރ ލެން. މޮޔަ އަމީރާގެ ގޮތުގައި ނަންވާކަށް ނޭދެން............." އަމީރާ އެހިސާބަށް ބުނާއިރަށް ލޫސިއާން ތެދުވުމާއިއެކު ހުރީ އޭނަގެ ކުރިމަތީގައެވެ. އަމީރާ ލުއިބުދެއްހެން އުފުލައިލިގޮތަށް އެތާހުރި މޭޒެއްގެ މަތީގައި ބޭންދިގޮތަށް ލޫސިއާން އަމީރާގެ ކޮލުގައި ހިފައިލިއެވެ. އޭރު އެ ނުރައްކާތެރި ދެލޯވަނީ އަމީރާއާއި އަމާޒުކުރެވިފައެވެ. އެލޮލުން ތީރުތަކެއް ހެރޭފަދަ އިހުސާސެއްވުމުން އަމީރާ އަވަހަށް ދެލޯ މަރައިލިއެވެ.\n"އެމީ މޮޔަވެސް ކުރާނަން. ދަރިންވެސް ހޯދާނަން. ލޯބިވަންޏާ ޖިންނިންވެސް ބާރުގެ ބޭނުންކުރާނެ. ރީތިކޮށް ބުނީމަ އެމީ ގަބޫލެއްނުވީ. ދެން އަހަރެން މިއަދު ބުނެފާނަން ވާހަކައެއް. އަހަރެން މިވީހާތަނަށް އެމީ ކައިރީ ނުބުނެ ހުރީ ދެ ސިއްރު. މިވަގުތު އެމީއަށް އެނގިގެން ދާނެ ވަން ޑާކް ސިކްރެޓް އެބައުޓް މީ. އެމީ އެކަން ނޭގިގެން އުޅޭތާ އެތައް ދުވަހެއް. އެހެންނޫނަސް އަހަންނާއި އެމީ ތިގޮތަށް ވާހަކަދައްކާއިރު އެނގެންޖެހޭނެ އެމީގެ ބާރެއް ނެތްވަރު. އަހަރެން ކެތްކުރާވަރު. ޑޯންޓް އަންޑައެސްޓިމޭޓް މައި ޕަވަރ............." ލޫސިއާން ހޭންފެށުމުން ސިހިފައި އަމީރާ ދެލޯ ހުޅުވައިލިއެވެ. އެއާއިއެކު ބިރުންގޮސް ހިތް ނުހުއްޓުނީ ހަމަ ކިރިޔާއެވެ. އަނދިރީގެ ތެރޭގައި އޭނައަށް އަބަދުވެސް ސިފަވިގޮތަށް އިސްތަށިގަނޑު ވައްޓާލައިގެން އެހާ ނުލަފާ ބެލުމަކުން ބަލަން ހުރީ އެ ހިލަހިތުގެ ވެރި އޭމޮން އެވެ. އޭނަގެ ޒުވާންކަން ލޫޓުވައިލި ޝައިތާނާއެވެ. ދެން ކުއްލިއަކަށް ބަލަބަލާ ހުއްޓާ މަޑުމަޑުންގޮސް އަސްލު ސިފައަށް ބަދަލުވިއެވެ. އަމީރާއިނީ އެސްފިޔަ ޖަހައިލަންވެސް ނޭގިފައެވެ. ބިރުވެރިކަމާއި ޝޮކް އަދި ހައިރާންކަމުގެ ކުލަވަރުތައް އެރީތި އަޅި ދެލޮލުގައި ހަރުލާފައި ހުއްޓެވެ. ނޭވާވެސް ނުލެވުނެވެ.\n"އޫޕްސް ޑިޑް އައި ސްކެއާ ޔޫ......." ލޫސިއާން ބޯ އަރިކޮށްލަމުން އުފާވެރި ހިނިތުންވުމަކާއިއެކު އަމީރާގެ ތުންފަތުގައި އިނގިލި ހިންގައިލިއެވެ.\nއަމީރާ ބޭނުންވީ އެއަތުގައި ދަތްއަޅާށެވެ. ތަޅައިގަންނާށެވެ. މޫނު ނޮޅާލާށެވެ. އެދެލޯ އުތުވާލާށެވެ. އަޑުކޮޅަށް ހަޅޭއްލަވައިގަންނާށެވެ. މިއެނގުނު ހަގީގަތަކުން އޭނަގެ ހަމަބުއްދި ފިލައިގެން ނުދިޔައީ ކިރިޔާއެވެ. މޮޔަވާވަރުވިއެވެ. އޭމޮން އޭނައާއި ދޭތެރޭކަންތައް ކުރި އިހާނެތި ގޮތާއި އޭނަ ތަހައްމަލު ކުރި ވޭނާއި ކެކުޅުން އަދިވެސް ތާޒާކަންމަތީގައި ހިތުގައިވެއެވެ. އޭނަ ބިރުގަންނަވާ ކޮންމެ ރެއަކު ލޫޓުވަމުން ދިޔައީ އެއްވެސް ރަހުމެއް ހަމްދަރުދީއެއް ނެތިއެވެ. އޭނަ މޮޔަނުވެ އަދި މަރުނުވެ ހުރީ ހިތްވަރުގަދަކަމުންނެވެ. ހެނާފަދަ ނިކަމެތި ކުއްޖަކަށްވި ނަމަ މިހާރު އޮންނާނީ ފަސްގަނޑުދަށުގައި އަބަދަށްޓަކާ ނިދާލާފައެވެ. ލޫސިއާންއާއި އޭމޮންއަކީ އެކެކެވެ. ދެނަމުގެ ވެރިޔެކެވެ. އެތަނުން އެކަކުދެކެ ވެވޭ ނަފްރަތުގެ ސަބަބުން އޭނަ ނެތި ފަނާވެގެން ދިޔުމަށް ދުޢާކުރެވޭއިރު ދެން ހުރި ސިފައަށްޓަކާ ހިތްވަނީ ލޯބިން ފުރިފައެވެ. މިހާރު މިއޮތީ އެކަކު ދެކެ ލޯތްބާއި ނަފްރަތުވާން ޖެހިފައެވެ. ވީއިރު އެއީ ކިހާ ދަތި އުދަގޫކަމަކަށް ވާނެހެއްޔެވެ؟\n"ޑޯންޓް ޓަޗް މީ....." އަމީރާއަށް ހަޅޭއްލަވައިގަނެވުނެވެ.\n"އެމީ ތިހާ ހަޑިކޮށް ނޫޅެބަލަ. ބަލަ އަހަރެން މިއީ ހަޒްބެންޑޭ. ދުރުމީހެއްނޫނޭ އަތްނުލާށޭ ބުނަން. ޖެހޭތަ ތިގޮތަށް ވާހަކަދައްކަން. ބޭނުންވަރަކަށް އަތްލާނަން. އެމީއަކަށް ނުހުއްޓުވޭނެ. އަހަރެންގެ އަންހެނުންގެ ގައިގާ އަތްލަނީ. ހިލޭމީހެއްގެ ގައިގައެއްނޫން. ހެކި ބޭނުންތަ..." ލޫސިއާން ދިޔަބާރުމިނުގައި ގޮސް އަލަމާރި ހުޅުވާލާފައި ފަޅިސިކުންތުކޮޅެއްގެ ތެރޭގައި ގެނެސް ދެއްކީ އޭނައާއި ލޫސިއާންގެ ކައިވެނީގެ ސެޓްފިކެޓެވެ. އޭމޮންއަކާއި ކައިވެނިކުރިޔަސް އޭގައި އިނީ ލޫސިއާންގެ ނަމެވެ. ސަބަބަކީ އޭމޮންގެ ނަން ދީގެން އުޅުނަސް އޭނަގެ އަސްލު ނަމަކީ ލޫސިއާންކަމުގައި ވީތީއެވެ.\n"ފެނޭތަ. މިއޮތީ ގާނޫނީ ގޮތުން އެމީ އަހަންނަށް ހިބަކޮށްދީފައި. މަގޭ މިލްކަކަށް ހަދާދީފައި. ތީ މަގޭ އަންހެނުން. މިހަށިގަނޑުގައި ފުރާނަ ހުރެގެނެއް ދޫނުކުރާނަން. ރަށު އެންމެނަށްވެސް މިހަގީގަތް އެނގެންވާނެ. އަމީރާ ކައިވެނިކޮށްގެން ހުންނަނީ ނަބީލާގެ ދަރިއަކާއިކަން އެނގެންޖެހޭނެ. އައިމް ގޯނަ ލެޓް އެވްރީ ވަން ނޯ އެބައުޓް ދިސް، އެމީ ދެން ހުންނާނީ މިގޭގައި ، މަގޭ ގާތުގައި. ޔޫ ބިލޯންގް ޓު މީ. ކޮޓެޖަކީ އެމީގެ ގެ. އެނގިއްޖެތަ؟ ނޫނީ އިތުރަށް ކިޔާދޭންވީތަ؟ " ލޫސިއާން އަމީރާގެ ނިތްކުރީގައި ބޮސްދިނެވެ. އަމީރާއިނީ އަދިވެސް ގާވެފައިވާ ބުދެއްހެން ލޫސިއާންގެ މޫނަށް ބަލަހައްޓައިގެންނެވެ. ކމިހާ ބޮޑު ހަގީގަތެއް އެނގުމުން އޭނަވަނީ މޮޔަވާން ކައިރިވެފައެވެ. ކަނޑުވުމުން ކުރެވޭނެ ފަދަ އިހުސާސެއްވެސް ކުރެވުނެވެ. ވަށައިގެން ހޯދާލިއިރުވެސް ސަލާމަތުގެ އައްސޭރިއެއް ނުފެނުނެވެ.\nލޫސިއާން ބޭރަށް ނުކުމެގެން ދިޔައީ ފޯނު ކަންފަތުގައި ޖަހައިގެން ހުރެއެވެ. އެކަނިވުމުން ލިބުނު ފުރުސަތުގެ ބޭނުން ހިފައިގެން ނުކުންނަންވެގެން އުޅެ އުޅެ އެއްވެސް ދޮރެއް ނުހުޅުވުނެވެ. ނުފެންނަ އަތްތަކުން ހުރިހާ ތަނަކަށް އަތްގަދަ ކޮށްލާފައިވާ ކަހަލައެވެ. ކުޑަދޮރުތަކުގެ ތަންޑުތައްވެސް ނެއްޓޭނެ ގޮތެއްނުވިއެވެ. އެންމެފަހުން ކެތްނުވެގެން މައިކަލްއަށް ގުޅަންވެގެން އުޅުނުތަނުން ފޯނުވެސް ނިވިއްޖެއެވެ.\n"އޯ ގޯޑް. އީވިލް އޭމޮން އަހަރެން ކޮންޓްރޯލް ކުރަން ފަށައިފި. މިނޫން ގޮތެއް ނެތްބާ....." އަމީރާ ދޮރުގައި ތަޅަމުންގޮސް އަތަށް ތަދުވިއެވެ. އަމިއްލައަށް މަރުވާން ޚިޔާލުކޮށްފައި ފަންކާއަށް ބަލާލާފައި ހެއްދެވި ފަރާތްމަތިން ހަނދާންވެ އަމިއްލަ ނަފުސަށް ލައުނަތް ދިނެވެ. ނޫނެކެވެ. އޭމޮންއަށްވެސް އޭނަ އެހާ މާޔޫސްކޮށެއްނުލެވޭނެއެވެ. އޭނައަކީ ހިތްވަރުގަދަ އަންހެނެކެވެ. އޭނަ ޖެހޭނީ ލޫސިއާންއާއި ރީތިކޮށް ވާހަކަ ދައްކާށެވެ. ވިސްނާދޭށެވެ. މިގޮތަށް މަޖުބޫރުކޮށްގެން އޭނަ ލުސިއާންދެކެ ފޫހިވުން ނޫންކަމެއް ނުވާނެކަން އަންގާދޭށެވެ. ތެދުވެގެންގޮސް ކުޑަދޮރުގެ ތަންޑުތަކާއި ކުޅެންފެށިތަނާ ލޫސިއާން ދާދި ކައިރީގައި ހުރިހެން ހީވެފާ ބަލައިލިއެވެ. މިހުރިހާ އިރުވެސް އޭނަ ޖެއްސިހާ ވައްތަރެއް ބަލަން ހުރީތާއެވެ.\n"ބޭބީ. ޑޯންޓް ވޮރީ. އެމީއަށް ގޯނާކުރި އުދަގޫކުރި ރޭޕްކުރި އޭމޮންއެއް ދެނެއް ނާންނާނެ. ހީޒް ގޯން. ކޮންމެ މީހަކީވެސް ބަދަލުވެދާނެ މީހެއް. އަހަންނަށް އޭރު އެހެން އުޅެވުނީ އެމީދެކެ އޭރު ލޯތްބެއްނުވާތީ. އެހެންވެ ރޮއްވާލެވުނީ. އޭރު އުފާވަނީ އެގޮތަށް ހާޓްކުރެވުނީމަ. އެކަމަކު އެމީއަށްޓަކާ އަހަރެން ޗޭންޖުވެސްވީ. އެހުރިހާ އަނިޔާއެއް ހަދާންނެތޭހާ ލޯބިދޭން އަހަރެން މިހިރީ. ތިގޮތަށް ނުރޮއި އަހަންނަށް ފުރުސަތުދީ. އެމީ ބުނީމެއްނު ދުވަހަކު ވަކިނުވާނަމޭ. ވައުދުވީމެއްނު. ޑޫ ޔޫ ރިމެމްބަރ....." ލޫސިއާން ހަދާންކޮށްދިނެވެ.\n"ތިހާ ލޯބިވާނަމަ ކީއްވެ މަޖުބޫރުކުރަނީ؟ ކީއްވެ އެގޮތަށް އަމުރުކުރަނީ...." އަމީރާ މަޑުމައިތިރިކޮށް އަހައިލިއެވެ.\n"އެމީ އައިމް ޓްރައިން ޓު ޗޭންޖް ދޯ. އެހާ ފަސޭހަކަމެއްނޫން ކުޑައިރުއްސުރެން ހަރުލާފައި ހުރި އާދަތަކެއް ދޫކޮށްލުމަކީ..............." ލޫސިއާން ފުން ނޭވައެއް ދޫކޮށްލިއެވެ. އަމީރާގެ ދެފަރާތުން އަތްގެންގޮސް ކުޑަދޮރުގައި އަތް ވިއްދާލައިގެން ހުރިއިރު އަމީރާގެ ހަށިގަނޑުވަނީ ލޫސިއާންއާއި ދޮރާއި ދޭތެރޭގައި ކޮންމެވެސް ވަރަކަށް ފިތިފައެވެ. އެގާތްކަމުން އަމީރާއަށް އުދަގޫވިއެވެ. އެވަރަށް ކަންބޮޑުވެސްވެއެވެ. ދުރަށް ދެވޭކަށްވެސް ނެތެވެ. ލޫސިއާން ހުރިތަނުން ގުޑުވާލުމަށްވުރެ ދަގަނޑު ތަބެއްވެސް ގުޑުވާލުން ފަސޭހަވާނެއެވެ. ކައިވެނީގެ ވާހަކައާއި ދަރިން ހޯދާ ވާހަކަ ދެއްކުމުން އަމީރާ ބިރުގަންނަނީއެވެ. އެއީ އަދި އެހާ އަވަހަށް ކުރެވޭނެ ކަމެއްނޫނެވެ.\n"ލެން. އަހަރެން ބަޑުހައިވެއްޖެ. ކާނެ އެއްޗެއް ލިބިދާނެތަ؟ " އަމީރާ އެތަނުން ދާންވެގެން ބަހަނާއެއް ހޯދިއެވެ.\n"އޮފްކޯސް ބޭބީ. އަވަހަށް ހިނގާ. އަތުން ލަވާފައި ކާންދޭނަން...." ލޫސިއާން އެހެން ބުނެފައި އެއްފަރާތަކަށް ޖެހިލިއެވެ. އަމީރާއަށް އޮޅިގެން އެދެލޮލަށް ބެލުނަސް ސިހޭގޮތްވެއެވެ. އަންހެންކުއްޖަކަށް ތިމާގެ ލޯބިވެރިޔާ ކަމުގައި ވިޔަސް "ޖިންނި" ސިފައިގައި ހުރުމުން ބަލައިގަތުން އެހާ ފަސޭހައެއްނުވާނެއެވެ. ކިތަންމެ ގިނައިން އެ ސޫރަ ފެނުނަސް ހޭނެން ދަތިވާނެއެވެ.


Sudan Bodu Vazeeru Dhookohlan France Ge Raees Govaalaifi - Vaguthu\nސޫދާނުގެ ބޮޑުވަޒީރު އަބްދުﷲ ހަމްދޫކް މިނިވަން ކުރުމަށް ފްރާންސުގެ ރައީސް އެމަނުއެލް މެކްރޮން މިއަދު ގޮވާލައްވައިފިއެވެ.\nމެކްރޮން މިފަދައިން ގޮވާލައްވާފައިވަނީ ސޫދާން ސިފައިން ރޭ ފަތިހުން ފެށިގެން އެ ގައުމުގެ ވެރިރަށުގެ ކޮންޓްރޯލް ނަގައި އެ ގައުމުގެ ބޮޑުވަޒީރު އަބްދުﷲ ހަމްދޫކް ހައްޔަރުކޮށްފައި ވަނިކޮށެވެ.\nމިހާރުން މިހާރަށް ހައްޔަރުކޮށްފައިތިބި ސިޔާސީ ބޭފުޅުން މިނިވަންކުރުމަށް ގޮވާލައި، މެކްރޮން ވަނީ ސޫދާނުގައި އެގައުމުގެ ސިފައިން ހިނގަމުންދާ ބަޣާވާތް ކުށްވެރި ކުރައްވާފައެވެ.\nމީގެ އިތުރުން މެކްރޮން ވިދާޅުވީ ބޮޑުވަޒީރާއި ދެންވެސް ހައްޔަރުކޮށްފައިތިބި އެގައުމުގެ ސަރުކާރަށް ތާއީދުކުރާ ފަރާތްތައް މިނިވަންކުރަން ޖެހޭ ކަމަށެެވެ.\nސޫދާނުގައި މަދަނީ ވެރިކަމެއް ގާއިމުކުރުމުގެ މައްސަލައިގައި، ސިޔާސީ ފަރާތްތަކާއި އަސްކަރިއްޔާގެ އިސް ވެރިންނާއި ދެމެދު ހިޔާލު ތަފާތުވުން އުފެދިފައި އޮންނަތާ މިހާރު ދުވަސްކޮޅެއް ވެއްޖެއެވެ. އެ ގައުމުގެ ސިފައިން ފަތިހުން ފެށިގެން ވެރިރަށް ޚުރުތޫމްގެ މަގުތަކަށް ނުކުމެ، ސިޔާސީ ބައެއް އިސް ފަރާތްތައް ވަނީ ހައްޔަރުކޮށްފައިވެއެވެ. މެކްރޮން ވިދާޅުވީ ބޮޑުވަޒީރާއި ދެންވެސް ހައްޔަރުކޮށްފައިތިބި އެގައުމުގެ ސަރުކާރަށް ތާއީދުކުރާ ފަރާތްތައް މިނިވަންކުރަން ޖެހޭ ކަމަށެެވެ.\nސިފައިން ހައްޔަރު ކުރި މީހުންގެ ތެރޭގައި ސިނާއީ އުފެއްދުންތެރިކަމާއި ބެހޭ ވަޒީރު އިބްރާހީމް އައްޝައިޚް އާއި ވެރިރަށް ޚުރުތޫމްގެ ގަވަރުނަރު އައިމަން ނަމްރު ހިމެނެއެވެ. މީގެ އިތުރުން ސޫދާންގެ ވެރިކަން ކުރަމުން އަންނަ ސަވަރިން ކައުންސިލްގެ ތަރުޖަމާން މުހައްމަދު އަލް-ފިކުރީ ސުލައިމާން ވެސް ވަނީ ހައްޔަރުކޮށްފައި ކަމަށް ރިޕޯޓްތައް ބުނެއެވެ.\nބައެއް ރިޕޯޓްތައް ބުނާގޮތުގައި، ސޫދާންގެ މަގުތަކަށް އެތައް ހާސް ބަޔަކު ނުކުމެ ދަނީ ބަޣާވާތާއި ދެކޮޅަށް އަޑު އުފުލަމުންނެވެ. އަދި ސިފައިން އާއްމުންނަށް ކުރިމަތިލާން ގިނަ ބަޔަކަށް އަނިޔާ ކުރަމުންދާ ކަމަށްވެސް ރިޕޯޓްތައް ބުނެއެވެ.\nމިދިޔަ މަހު ވެސް ސޫދާނަށް ބަޣާވާތެއް ގެންނަން ސިފައިން މަސައްކަތް ކުރިއެވެ. ނަމަވެސް ބަޣާވާތް ވަނީ ނާކާމިޔާބު ވެފައެވެ.


ގްރޭޑް 12 ގެ ދަރިވަރުންގެ ޝަރަފުގައި ޕީ.ޓީ.އޭ. ގެ ފަރާތުން ވަދާއީ ހަފްލާއެއް ބާއްވައިފި\nގްރޭޑް 12 ގެ ދަރިވަރުންގެ ޝަރަފުގައި ޕީ.ޓީ.އޭ. ގެ ފަރާތުން ބޭއްވި ހަފުލާ\nމިއަހަރު ބ. އަތޮޅު ތައުލީމީ މަރުކަޒުގައި ތައުލީމް ހާސިލް ކުރަމުން ގެންދާ ގްރޭޑް 12 ގެ ދަރިވަރުންގެ ކިޔެވުން ނިމުމާއި ގުޅިގެން، އެ ދަރިވަރުންގެ ޝަރަފުގައި ބ. އަތޮޅު ތައުލީމީ މަރުކަޒުގެ ބެލެނިވެރިންނާ މުދައްރިސުން ގުޅުމުގެ ފަރާތުން ވަދާއީ ހަފްލާއެއް ބާއްވައިފިއެވެ.\nބ. ޓީއާރުސީ ގައި ބޭއްވި މި ހަފްލާގައި ޕީ.ޓީ.އޭ ގެ ފަރާތުން ރޭގަނޑުގެ ފަރިއްކޮޅެއް ދެއްވިއެވެ. މި ހަފްލާ ގައި ޕީ.ޓީ.އޭ ގެ ފަރާތުންނާ، ސްކޫލްގެ މެނޭޖްމަންޓްގެ ފަރާތުން ވާހަކަފުޅު ދެއްކެވިއެވެ. އަދި ގްރޭޑް 12 ގެ ދަރިވަރަކު އެކުދިންގެ ޝުއޫރު ފާޅުކުރުމުގެ ގޮތުން ވާހަކަ ދެއްކިއެވެ.\nޕީޓީއޭ އިން ބުނީ މި ހަފްލާ ބޭއްވުމުގައި ސްކޫލްގެ މުވައްޒަފުންގެ ފަރާތުން ވަރަށް ބޮޑު އެހީތެރިކަމެއް ލިބިފައިވާ ކަމަށާއި އަދި ގްރޭޑް 12 ނިންމާ ދަރިވަރުންގެ ޝަރަފްގައި މީގެ ކުރީގެ އަހަރު ތަކުގައިވެސް އެ ޖަމިއްޔާގެ ފަރާތުން މިފަދަ ހަފްލާތައް ބާއްވާފައި ވާ ކަމަށެވެ. –\n— ބ. އޭދަފުށިން މުހައްމަދު ހަމްދޫން


Raajjeyge Hurihaa Council akah JP in Vaadha Kuran ninmaifi - vNews.mv\nޖުމްހޫރީ ޕާރޓީގެ ލީޑަރ\nހުރިހާ ކައުންސިލްތަކަށް ޖުމްހޫރީ ޕާރޓީން ވާދަކުރާނެކަން އިއުލާން ކޮށްފި\nޖާދުﷲ ސައީދު 05 January 2020, 22:49\nޖުމްހޫރީ ޕާރޓީން ރާއްޖޭގެ ހުރިހާ ރަށަކާއި އަތޮޅުތަކާއި ސިޓީތަކުގެ ލޯކަލް ކައުންސިލް އިންތިޚާބާއި އަންހެނުންގެ ކޮމިޓީތަކުގައި ވާދަކުރުމަށް ނިންމައިފި އެވެ.\nއާދީއްތަ ދުވަހުގެ ހަވީރު ބޭއްވި ޖުމްހޫރީ ޕާރޓީގެ 137 ވަނަ ކައުންސިލް ބައްދަލުވުމުމުން ނިންމައިފައި ވަނީ ޖެނުއަރީ މަހުގެ6ވާ ހޯމަ ދުވަހުން ފެށިގެން، އެކަމަށް ކުރިމަތިލާ ފަރާތްތަކުން ފޯރމު ހުށަހެޅުމަށް ހުޅުވައިލުމަށެވެ. އަދި އެ ޕާރޓީގެ ޓިކެޓުގައި ވާދަކުރައްވަން ބޭނުންފުޅުވާ ފަރާތްތަކަށް ރަށުގައި ތިއްބަވައިގެން އިންޓަރނެޓް މެދުވެރިކޮށް ވެސް ފޯރމު ފުރޭނެ އިންތިޒާމު ހަމަޖައްސަވައިދެއްވާނެ ކަމަށް ވެސް އެޕާޓިން ބުނެ އެވެ.\nޕާރޓީގެ ލީޑަރ އަދި ރައްޔިތުންގެ މަޖިލީހުގެ ކުރީގެ ރައީސް ޤާސިމް އިބްރާހީމް ވެސް ބަކައުންސިލް ބައްދަލުވުމުގައި މެންބަރުން ވަނީ، ކައުންސިލް މެމްބަރުންގެ ޚިޔާލު ހުށަހަޅުއްވާފަ އެވެ. އަދި މެމްބަރުންގެ ހުށަހެޅުންތަކާއި ރައްޔިތުންގެ ޚިޔާލާއި އެކު ލޯކަލް ކައުންސިލްތަކުގެ އިންތިޚާބަށް ވާދަކުރައްވަން ބޭނުންފުޅުވާ ހުރިހާ ބޭފުޅުންނަށް އެ ފުރުޞަތު ދިނުމަށް އެޕާޓީގެ ކައުންސިލުން ވަނީ ނިންމާފައެވެ.\nޖޭޕީ ކައުންސިލް މެމްބަރުން\nޖޭޕީގެ ސެކެތޓްރީ ޖެނެރަލް ޢަލީ ޢާރިފް އިތުރަށް ވިދާޅުވީ އަލަށް ތަޞްދީޤުކުރެވުނު ލާމަރުކަޒީ ޤާނޫނުތަކުގެ ދަށުން ކައުންސިލްތަކުން ކުރާ މަސައްކަތްކަށް ވަރަށް ފަހި ވަސީލަތްތަކެއް ލިބިދީފައިވާ ކަމަށެވެ. އަދި ކައުންސިލްތައް ބާރުވެރި ކުރުވުމަށް ޤާނޫނުތަކުން އިތުރު ފުޅާމަގުތަކެއް ދީފައިވާއިރު އެއީ ރަށްރަށާއި ސިޓީތަކާއި އަތޮޅުތަކުގެ ރައްޔިތުންނަށް ކުރިއެރުން ހޯދައި ދިނުމަށް ލިބިފައިވާ ފުރުޞަތުތަކެއް ކަމަށްވެސް އާރިފު ވިދާޅުވި އެވެ.\nލޯކަލް ކައުންސިލްތަކުގެ އިންތިޚާބަށް ޕާރޓީތަކުން ތައްޔަރުވަމުންދާއިރު އަންހެނުންނަށް 33 އިންސައްތަ ގޮނޑީގެ ޙައްޤު ޤާނޫނީ ގޮތުން މިހާރުވަނީ ދީފައެވެ.\nއަންނަ އޭޕްރިލް މަހުގެ4ވަނަ ދުވަހު، މި އިންތިޚާބު ބޭއްވުމަށް ނިންމާފައިވާއިރު، އިލެކްޝަންސް ކޮމިޝަނުން އިންތިޚާބަށްވާންޖެހޭ ތައްޔާރީތަކުގެ 80 އިންސައްތަ މިހާރު ނިމިފައިވާ ކަމަށް އެ ކޮމިޝަނުން ބުނެއެވެ. މިއީ މިހާތަނަށް ރާއްޖޭގައި ނުބާއްވޭވަރުގެ ބޮޑު އިންތިޚާބަކަށް މި އިންތިހާބު ވެގެންދާތީ އިލެކްޝަންސް ކޮމިޝަނަށް ވެސް މިއީ އައު އެތައް ތަޖުރިބާއެއް ކުރަންޖެހޭނެ އިންތިޚާބަކަށް ވާނެ އެވެ. އިލެކްޝަނުން މިހާރު ދަނީ އިންތިހާބަށް ވާންޖެހޭ ތައްޔާރީތައް ވަމުންނެވެ.\nޖުމްހޫރީ ޕާޓީ ސިޔާސީ ޕާޓީ ސިޔާސީ


މިނިވަންކަން ހިފެހެއްޓޭނީ ވަކި ލެވެލްއެއްގައި ގުޅުން ބަދަހިކޮށްގެން: ދުންޔާ - DhiDaily\nމިނިވަންކަން ހިފެހެއްޓޭނީ ވަކި ލެވެލްއެއްގައި ގުޅުން ބަދަހިކޮށްގެން: ދުންޔާ\nރާއްޖޭގެ މިނިވަންކަން ހިފެހެއްޓޭނީ ވަކި ލެވެލްއެއްގައި ޤައުމުތަކާ ގުޅުން ބަދަހިކޮށްގެންކަމަށާއި، ނަމަވެސް މިހާާރު ފެންނަނީ ވަކި ޤައުމަކާ މާ ގާތް ގުޅުމެއް އުފައްދައި ރާާއްޖޭގެ ހުރިހައި ދާއިރާއެއްގައި، އެ ޤައުމުގެ ނުފޫޒު ފަތުރަމުން އަންނަ މަންޒަރުކަމަށް ކުރީގެ ޚާރިޖީ ވަޒީރު ދުންޔާ މައުމޫން ވިދާޅުވެއްޖެެއެެވެ.\nއިންޑިއާއިން ތަރައްޤީކޮށްދޭ އުތުރު ތިލަފަޅުގެ ބަނދަރާބެހޭ ގޮތުން ދިވެހި ސަރުކާރުން ހެދި އެއްބަސްވުމުގެ ކޮޕީއެއްކަމަށް ބުނާ ލިޔުންތަކެއް ކުރީގެ ހޯމް މިނިސްޓަރު ޢުމަރު ނަޞީރު ވަނީ މީޑިއާތެރެއަށް ދޫކޮށްލާފައެވެ.\nއެކަމާ ބެހޭގޮތުން އިތުރު މަޢުލޫމާތު ދިނުމަށް ދިވެހި ނެޝަނަލް އެކްޝަން(ޑީއެންއޭ) ގެ ފަރާތުން ރޭ ގެނެސްދިން ޕްރޮގުރާމުގައި ވާހަކަދައްކަވަމުން ދުންޔާ ވިދާޅުވީ ރާއްޖޭގެ ޚާރިޖީ ދާއިރާގެ ކަންކަން މިހާރު ހުރި ގޮތުން ކަންބޮޑުވުން ފާޅުކުރައްވާ ކަމަށެވެ. އެ ގޮތުން މިހާާރު ފެންނަނީ ވަކި ޤައުމަކާއި މާ ގާތް ގުޅުމެއް އުފައްދައި ރާާއްޖޭގެ ހުރިހައި ދާއިރާއެއްގައި އެ ޤައުމުގެ ނުފޫޒު ފަތުރަމުން އަންނަ މަންޒަރުކަމަށް ވެސް ދުންޔާ ވިދާޅުވިއެވެ.\nމި މޭރުމުން ވާހަކަދައްކަވަމުން ދުންޔާ ވަނީ ބޭރުގެ ބައެއް ޤައުމުތަކުން މިސާލު ނަންގަވާފައެވެ. އެ ގޮތުން ސީޝެލްސްއާއި މޮރިޝަސްގައި މައްސަލަ އުފެދިގެން އުޅެނީ އިންޑިއާގެ ނުފޫޒުންކަން ފާހަގަކުރެއްވިއެވެ.\nދުންޔާ ވަނީ ޒަމާނުއްސުރެ އިންޑިއާއިން ރާއްޖެއަށްވާ އެހީ ފާހަގަކުރައްވައި އެކަމަށް ޝުކުރު އަދާކުރައްވާފައެވެ.\nނަމަވެސް އެ ޤައުމުތަކުން އެހީ ދިނަސް އޭގެ މާނައަކީ މި ޤައުމުގައި މިލިޓަރީ ޕްރެސެންސެއް އޮތުން ނޫންކަމަށް ވެސް ދުންޔާ ވިދާޅުވިއެވެ.\nދުންޔާ ވިދާޅުވީ މިހާރު ވަނީ ބެލެންސް ވަރަށް ބޮޑަށް ގެއްލިފައި ކަމަށާއި، ތަރައްޤީއަށް ނުވަތަ ލޯންތަކަށް ނުވަތަ ގްރާންޓް އެސިސްޓެންޓަށް ބެލިޔަސް ރާއްޖެ ބަރޯސާވެފައިވަނީ އެންމެ ޤައުމަކަށް ކަމަށާއި، މިފަދަ ހާލަތެއްގައި އިތުރަށް ވިސްނަންޖެހޭކަމަށް ދުންޔާ ވަނީ ވިދާޅުވެފައެވެ.\nދުންޔާވަނީ ސްރީލަންކާއާއި، ބަންގްލަދޭޝްއާއި، ޕާކިސްތާނާއި، ޗައިނާަކީ ރާއްޖޭގެ ވަރަށް ގާތް އެކުވެރިންތަކެއް ކަން ފާހަގަކުރައްވާފައެވެ. އަދި ތަރައްޤީގެ ގިނަ މަޝްރޫޢުތަކަށް އެހީ ލިބިގެން ކަންކަން ނިމިފައިހުރިއިރު އެއީ ޗައިނާގެ ދަރަނީގެ ދަންތުރައެކޭ ބައެއް ބޭފުޅުން ވިދާޅުވާކަން ވެސް ދުންޔާ ފާހަގަކުރެއްވިއެވެ. ނަމަވެސް ޗައިނާއިން ރާއްޖެ ޑެޓް ޓްރެޕަކަށްލާކަމަށް ޤަބޫލުނުކުރައްވާކަމަށް ދުންޔާ ވަނީ ވިދާޅުވެފައެވެ.


Boat farah eri massalaige thahugeegah moosumee hurasthakeh eba huri: EPA\nރަސްފަރި ފަރަށް އުރުނު ބޯޓު:މި މައްސަލައިގެ ތަހުގީގަށް މޫސުމީ ހުރަސްތަކެއް ކުރިމަތިވެފައިވާ ކަމަށް އީޕީއޭއިން ބުނޭ---\nކ. ރަސްފަރި ފަރަށް އާގު ބޯޓެއް އުރުނު މައްސަލައިގެ ތަހުގީގަށް މޫސުމީ ހުރަސްތަކެއް ކުރިމަތިވެފައިވާ ކަމަށް އެންވަޔަރަންމެންޓް ޕްރޮޓެކްޝަން އޭޖެންސީ (އީޕީއޭ) އިން ބުނެފި އެވެ.\nއާގު ބޯޓު ފަރަށް އެރި މައްސަލައިގެ ތަހުގީގާއި ގުޅޭގޮތުން އަވަސް އިން ސުވާލު ކުރުމުން އީޕީއޭގެ ޑިރެކްޓާ ޖެނަރަލް އިބްރާހިމް ނައީމް ވިދާޅުވީ އެ މަސައްކަތް ކުރިއަށްދާ ކަމަށެވެ. ނަމަވެސް ރާއްޖޭގެ މޫސުން ހުރި ގޮތުން ފަރަށް ލިބުނު ގެއްލުން ބެލުމުގައި ހުރަސްތަކެއް ކުރިމަތިވަމުންދާ ކަމަށެވެ.\nނައީމް ވިދާޅުވީ މޫސުމީ ގޮންޖެހުންތަކާއި އެކުގައިވެސް މަސައްކަތް ކުރަމުންދާ ކަމަށެވެ. އެކަމަކު ތަހުގީގު ނިމޭނެ ދުވަހެއް ދަންނަވަން ނައީމަށް އެނގިވަޑައިނުގެންނެވި އެވެ.\nފަރަށް އުރުނު ބޯޓު ބޭނުންވަނީ ރާއްޖެއިން ފުރާށެވެ. އެއީ އެއަށް ލިބިފައިވާ ގެއްލުންތައް މަރާމާތު ކުރުމަށެވެ.\nނައީމް ވިދާޅުވީ އެކަމާ ގުޅޭގޮތުން ބޯޓުގެ ވެރިންނާއި މަޝްވަރާ ކުރަމުންދާ ކަމަށެވެ. ބޯޑު ދާން ބޭނުންވާނަ 100 މިލިއަން ރުފިޔާގެ ޑިޕޮސިޓެއް ދައްކަން ޖެހެ އެވެ. މި ފައިސާ ދެއްކުމާއި ގުޅޭގޮތުން ބޯޓުގެ ވެރިން އަދި އެއްޗެކޭ ނުބުނާ ކަމަށް ވެސް ނައީމް ވިދާޅުވި އެވެ.\nއާގު ބޯޓު ފުން ކުރީ މިދިޔަ އޮގަސްޓް މަހުގެ 29 ވަނަ ދުވަހު އެވެ. ބޯޓު ފުންކުރީ 150 އާއި 50 ޓަނުގެ ދެ ޓަގު ބޯޓު ރާއްޖެ ގެނެސް، އެ ބޯޓުތައް ބޭނުންކޮށްގެންނެވެ.\nބޯޓު ފުން ކުރުމަށާއި ބޯޓު ފުންކުރާއިރު އެ ސަރަހައްދުގެ ވެއްޓަށް ލިބިދާނެ ގެއްލުން ކުޑަކުރުމަށް ބޭނުންވާނެ ވަސީލަތްތައް ދުބާއީއާއި މޮރިޝަސް އިން ހޯދައި އެތަކެތި ވެސް ރާއްޖެ ގެނެސްފައިވެ އެވެ. އުޅަނދު ފުންކޮށް، ބޯޓު ބަނދަރު ކޮށްފައިވަނީ ކުޑަ ބަނޑޮސް ކައިރީގަ އެވެ.\nގާތްގަނޑަކަށް 600 ފޫޓުގެ ދިގު އަދި 32،000 މެޓްރިކް ޓަނަށް ވުރެ ބޮޑު ކާގޯ ބޯޓު ފުންކުރިއިރު މިހާތަނަށް ބެލި ބެލުމުން ތިމާވެއްޓަށް ގެއްލުން ވާނެ އެއްވެސް އެއްޗެއް ބޯޓުން ބޭރުވެފައި ނުވާ ކަމަށް އީޕީއޭއިން ބުނެ އެވެ.\nތިމާވެށި އީޕީއޭ ކަނޑުމަތީގެ ހާދިސާ


ހޯރަފުށީގައި ލޯކަލް ޓޫރިޒަމް ފުޅާކުރަނީ\nއެއަރޕޯޓު އޮތުމާއެކު ގިނަ ފަތުރުވެރިން އަންނާނެ\nބިންތައް ދޫކުރަނީ ފަތުރުވެރިކަމަށް އެކަށޭނެ ސަރަޙައްދަކުން\nބިޑަށް ދޫކުރާ7ބިމުގައި ގާތްގަނޑަކަށް 3000 އަކަފުޓޫ ހުންނާނެ\n25 ޖެނުއަރީ 2021 | ހޯމަ 12:57\nހއ.ހޯރަފުށީގައި ހިންގަމުންދާ ގެސްޓްހައުސްއެއް\nހއ.ހޯރަފުށީގައި ލޯކަލް ޓޫރިޒަމް ފުޅާ ކުރުމުގެ ގޮތުން7ބިމެއް ދޫކުރަން ނިންމައިފިއެވެ.\nލޯކަލް ޓޫރިޒަމް ފުޅާކުރުމުގެ ގޮތުން ކުރަމުންދާ މަސައްކަތްތަކާ ބެހޭ ގޮތުން ރާއްޖެއެމްވީއަށް މަޢުލޫމާތު ދެމުން އެރަށުގެ ކައުންސިލްގެ ރައީސް މުހައްމަދު ވަހީދު ވިދާޅުވީ އެރަށުން7ބިމެއް ގެސްޓްހައުސް ވިޔަފާރި ހިންގުމަށް ދޫކުރަން ނިންމާފައިވާ ކަމަށެވެ. އަދި މި7ބިމުގައި ގާތްގަނޑަކަށް 3000 އަކަފޫޓު ހުންނާނެ ކަމަށް ވެސް އޭނާ ވިދާޅުވިއެވެ.\nވަހީދު ވިދާޅުވީ ގެސްޓުހައުސް ތަރައްޤީކުރުމަށް ދޫކުރާ ބިންތަކަކީ ފަތުރުވެރިކަމަށް އެކަށޭނެ ސަރަޙައްދަކުން ދޫކުރާ ބިންތައް ކަމަށާއި، އާންމުން އުޅޭ ސަރަޙައްދާ ދުރުވާނެ ކަމަށެވެ. އަދި މިހާރު ގެސްޓުހައުސް ވިޔަފާރި ހިންގާ ރަށްރަށުގައި ދިމާވާ އިޖުތިމާޢީ މައްސަލަތައް ދިމާނުވާނެ ފަދަ ގޮތަކަށް ޕްލޭންތައް ހަދާފައިވާ ކަމަށް ވަހީދު ވިދާޅުވިއެވެ.\nބިން ދޫކުރުމަށް މިހާރު ބީލަމަށް ހުޅުވައިލާފައިވާކަން ފާހަގަކުރައްވައި ވަހީދު ވިދާޅުވީ ގެސްޓްހައުސްގެ ވިޔަފާރިއަށް ބިން ދޫކުރުމަށް ކައުންސިލާއި، ޓޫރިޒަމް މިނިސްޓްރީއާ ދެމެދު އާދިއްތަ ދުވަހު އެއްބަސްވުމުގައި ސޮއިކޮށްފައިވާ ކަމަށެވެ.\nހޯރަފުށި، ގެސްޓްހައުސްއަށް ބިންތައް ދޫކުރަނީ އެކަށޭނެ ސަރަހައްދުތަކުން ކަމަށް ކައުންސިލުން ބުނޭ\nހޯރަފުށީގެ އެއަރޕޯޓާ ގުޅިގެން ގިނަ ފަތުރުވެރިން ރަށަށް ގެނެވޭނެކަމުގެ އުންމީދު އެބަ އޮތް ކަމަށާއި، އިޤްތިޞާދީ ގޮތުން ގިނަ މަންފާތައް ލިބޭނެކަމުގެ އުންމީދު ބޮޑު ކަމަށެވެ. އެހެންކަމުން ރަށުގެ ގިނަ ޒުވާނުން ވިޔަފާރީގެ މައިދާނުގައި ބާރުވެރިކުރުވުމަކީ އެއްލަނޑުދަނޑި ކަމަށް ވެސް އޭނާ ވިދާޅުވިއެވެ. އަދި ވިދާޅުވީ މަސައްކަތް ކުރަނީ ގެސްޓުހައުސް ތަރައްޤީކުރަން ޝައުގުވެރިވާ ފަރާތްތަކަށް ފަސޭހަ އިންތިޒާމުތަކެއް ހަމަޖައްސައިދިނުމަށް ކަމަށެވެ.\nހޯރަފުށީގައި މިހާރު ވެސް4ގެސްޓްހައުސްއެއްގެ ދަނީ ހިންގަމުންނެވެ. އަދި ކުރިއަށް އޮތްތާގައި ގިނަ ގެސްޓްހައުސްތައް ހުޅުވި، ހިންގޭނެ ކަމަށް ކައުންސިލުން ބުނެއެވެ.\nގެސްޓްހައުސްއަށް ދޫކުރާ ބިންތަކާ ގުޅޭގޮތުން ބާއްވާ މަޢުލޫމާތު ދިނުމުގެ އޮންލައިން ބައްދަލުވުމުގައި ބައިވެރިވުމަށް ފެބްރުއަރީ މަހުގެ 1 ވަނަ ދުވަހުގެ 14:00ގެ ކުރިން ހޯރަފުށީ ކައުންސިލަށް އީމެއިލް ކުރަން ޖެހެއެވެ. މަޢުލޫމާތު ދިނުމުގެ ބައްދަލުވުން އޮންނާނީ ފެބްރުއަރީ3ވަނަ ދުވަހުގެ 13:00 ގައެވެ. އަދި ބިޑު ހުށަހަޅަން ޖެހެނީ ފެބްރުއަރީ 18 ވަނަ ދުވަހުގެ 13:00ގެ ކުރިންނެވެ.


ރައީސް މުޙައްމަދު ނަޝީދު މާޅޮސްމަޑުލު އުތުބުރި ރަސްގެތީމް، އަނގޮޅިތީމު، ވާދޫ އަދި އަލިފުށްޓަށް ވަޑައިގަންނަވައިފި | President Mohamed Nasheed\nރައީސް މުޙައްމަދު ނަޝީދު މާޅޮސްމަޑުލު އުތުބުރި ރަސްގެތީމް، އަނގޮޅިތީމު، ވާދޫ އަދި އަލިފުށްޓަށް ވަޑައިގަންނަވައިފި\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު މިއަދު މާޅޮސްމަޑުލު އުތުރުބުރިއަށް މިހާރު ކުރައްވަމުން ގެންދަވާ ދަތުރުފުޅުގައި އެންމެ ފުރަތަމަ ވަޑައިގެންނެވީ ރ. ރަސްގެތީމްއަށެވެ. ރަސްގެތީމަށް ވަޑައިގަތުމުން ރަސްގެތީމުގެ ރައްޔިތުންވަނީ ރައީސް ނަޝީދަށް ވަރަށް ހޫނު މަރުޙަބާއެއް ދަންނަވާފައެވެ.\nރައީސް ނަޝީދު ރަސްގެތީމަށް ވަޑައިގެން ރެސްގެތީމްގެ ރައްޔިތުންނާ ބައްދަލު ކުރެއްވިއެވެ. މި ބައްދަލު ކުރެއްވުމުގައި ރަސްގެތީމަކީ ދިވެހި ތާރީޙްގައި ފާހަގަކޮށްލެވޭ ކޮއިމަލާގެ ރަށެއް ކަމަށް ވިދާޅުވިއެވެ. އަދި ދިވެހި ޤައުމިއްޔަތު ހަޤީޤަތުގައި ދިރުވާނަމަ ދިރުވާންޖެހޭނީ މިރަށް ރަށުގެ ތާރީޚާއި އާދަކާދަ ކަމަށް ރައީސް ނަޝީދު ވިދާޅުވިއެވެ.\nރައީސް ނަޝީދު ރަސްގެތީމަށް ވަޑައިގަތުމުން އަދާލަތު ޕާޓީއަށް ނިސްބަތްވެވަޑައިގަންނަވާ ރަސްގެތީމްގެ ކައުންސިލަރު ހުސެން ރަޝާދު ވަނީ އެމްޑީޕީއާއި ގުޅިވަޑައިގެންފައެވެ.\nރައީސް ނަޝީދު ރަސްގެތީމްގެ ރައްޔިތުންނާ ބައްދަލު ކުރައްވާ ދެއްކެވި ވާހަކަފުޅުގައި އެމްޑީޕީގެ އަމާޒަކީ ރަސްގެތީމްގައި އެމްޑީޕީގެ ބޯހިޔާވަހި ކަމުގެ ސިޔާސަތުގެ ދަށުން ހައުސިންގ ޔުނިޓްތަކެއް އެޅުން ކަމަށެވެ. ބޯހިޔާވަހި ކަމުގެ ސިޔާސަތުގެ ދަށުން އިމާރާތްކުރެވޭ ހައުސިންގ ޔުނިޓް ތަކަކީ ދިގުމުއްދަތުން ފައިސާ ދައްކާ ޚަލާޞްކުރާ އުޞޫލުން ބޯހިޔާވަހިކަން ފޯރުކޮށްދިނުން ކަމަށް ވިދާޅުވިއެވެ. އަދި ޒުވާނުންގެ ހުނަރާއި ޒުވާނުންނަށް އަމާޒުކޮށްގެން ހިންގާ ޕްރޮގްރާމްގެ ދަށުން ޓާފް ދަނޑެއް ހެދުމަކީ އެމްޑީޕީގެ އަމާޒެއްކަމަށް ވިދާޅުވިއެވެ.\nއަދި ރަސްގެތީމްގައި ނަރުދަމާގެ ނިޒާމް ޤާއިމް ކުރުމަށް ޝައުޤު ވެރިވާ ފަރާތްތަކަށް ސަރުކާރުން ނަރުދަމާ ގުޅުވުމަށް ބޭނުންވާ ފީ ނުވަތަ ކަނެކްޝަން ފީ އެމްޑީޕީ ސަރުކާރެއްގައި ފޯރުކޮށްދެއްވާނެ ކަމަށް ވިދާޅުވިއެވެ.\nއެމްޑީޕީ ސަރުކާރުން މިހާރު ރައްޔިތުންނަށް ހުށަހަޅަމުންދާ ސިޔާސަތު ތަކުގެ މަޢުލޫމާތު ރަސްގެތީމްގެ ރައްޔިތުންނާ ހިއްސާ ކުރައްވަމުން ރައީސް ނަޝީދު ވިދާޅުވީ ގެސްޓްހައުސް ވިޔަފާރީގެ އެންމެ ބޮޑު މަޤްޞަދަކީ އަސާސީ ޚިދުމަތްތައް ހޯދާ ދިނުމަށް މަގުފަހިކޮށްދިނުން ކަމަށެވެ. އަދި ގެސްޓް ހައުސްގެ ވިޔަފާރިން ރަށުގެ އާމްދަނީ އިތުރުވުމާއި ރަށުގައި ވަޒީފާގެ ފުރުޞަތުތައް އިތުރަށް ހުޅުވިގެންދާނެ ކަމަށެވެ. އަދި އެމްޑީޕީގެ އެގްރިވިޔަފާރީގެ ސިޔާސަތަކީ ރަށުގައި ތިބެގެން އާމްދަނީ ހޯދުމަށް ހައްދަމުންދާ ތަކެތި އެހެންފަރާތްތަކަށް ފަސޭހަ ކަމާއެކު ލިބޭނެ އިންތިޒާމް ހަމަޖެއްސުން ކަމަށެވެ. އަދި އެގްރިބޯޓް ރަށަށް އައިސް ދަނޑުވެރި ކަމުގެ ގޮތުގައި އުފައްދާ ތަކެތި ގަނެ ވަގުތުން ފައިސާ ލިބޭނެ އިންތިޒާމް ހަމަޖެއްސުން ކަމަށެވެ.\nރައީސް ނަޝީދު ވިދާޅުވީ އެމްޑީޕީއަކީ ހަލާކު ކުރާ ޕާޓީއެއް ނޫންކަމަށާއި އަދި ފުރުޞަތުތައް ހުއްޓުވާ ޕާޓީއެއް ނޫން ކަމަށެވެ.\nރައީސް ނަޝީދު ރަސްގެތީމަށް ކުރެއްވި ޒިޔާރަތުގައި ރަސްގެތީމްގެ ރަށު ކައުންސިލްގެ އިދާރާއަށާއި ހެތްލް ސެންޓަރަށް ޒިޔާރަތް ކުރެއްވިއެވެ. އަދި ސްކޫލަށް ޒިޔާރަތް ކުރައްވާ ޓީޗަރުންނާއި މުވައްޒަފުންނާ ބައްދަލު ކުރައްވާ އެމީހުންގެ ޚިޔާލާއި ޝުޢޫރު އަޑު އެއްސެވިއެވެ.\nރައީސް ނަޝީދު މިއަދު ދެން ވަޑައިގެންނެވީ ރ. އަނގޮޅިތީމަށެވެ. ރައީސް ނަޝީދު އަނގޮޅިތީމަށް ވަޑައިގަތުމުން އަނގޮޅިތީމްގެ ރައްޔިތުންވަނީ ރައީސް ނަޝީދަށް ވަރަށް ހޫނު މަރުޙަބާއެއް ދަންނަވާފައެވެ.\nރައީސް ނަޝީދު އަނގޮޅިތީމަށް ވަޑައިގެން އެރަށުގެ ރައްޔިތުންނާއި ބައްދަލު ކުރައްވާ ދެއްކެވި ވާހަކަފުޅުގައި ބަޣާވާތުން ބަލިކޮށްލެވުނު ނަމަ އަނގޮޅިތީމަށް އަނެއްކާވެސް ފޮނުވާލީސް ކަމަށް ވިދާޅުވިއެވެ. އަދި އަނގޮޅިތީމަށް ފޮނުވާ ނުލެވުނީ ޙަޤީޤަތުގައި ބަޣާވާތުން ބަލިކޮށް ނުލެވުނީމާ ކަމަށް ވިދާޅުވިއެވެ. ރައީސް ނަޝީދު ވިދާޅުވީ އެމަނިކުފާނުގެ ހަޔާތުގައި އެންމެ ދަތި ދުވަސްތަކުގައި އަނގޮޅިތީމް މީހުން ރައްޔިތުން އެމަނިކުފާނު ބަލަހައްޓައި ދިނީ ނުހަނު ލޯތްބާއި އެކުގައި ކަމަށް ވިދާޅުވިއެވެ. އަދި އެކަމަށްޓަކައި އަނގޮޅިތީމްގެ އެންމެހާ ލޮބުވެތި ރައްޔިތުންނަށް ރައީސް ނަޝީދު ހިތުގެ ފުންމިނުން ޝުކުރު އަދާކުރެއްވިއެވެ.\nއެމްޑީޕީން މިހާރު ރައްޔިތުންނަށް ހުށަހަޅަމުންދާ ސިޔާސަތުތަކާއި ބެހޭގޮތުންވެސް ރައީސް ނަޝީދު އަނގޮޅިތީމް ރައްޔިތުންނަށް މައުލޫމާތު ޙިއްސާ ކުރެއްވިއެވެ. އަދި އެމްޑީޕީގެ ސަރުކާރެއްގައި އަނގޮޅިތީމްގައި ސިނާޢީ ދަނޑުވެރިކަން ތަޢާރަފްކޮށްދޭނެ ކަމަށް ވިދާޅުވިއެވެ.\nރައީސް ނަޝީދުވަނީ އަނގޮޅިތީމް ރައްޔިތުން އަރިހުން ވޯޓް ވިއްކާ ނުލުމަށް އެދިވަޑައިގެންފައެވެ. ރައީސް ނަޝީދު ވިދާޅުވީ މިއަދު މުހިއްމީ 2000 ރުފިޔާއަށް ވޯޓް ވިއްކާލުމެއް ނޫންކަމަށާއި، މުހިއްމީ 2000 ރުފިޔާ ލިބޭނެ ސިޔާސަތުތައް ހަރުދަނާ ޢޫޞޫލުތަކަށް ވޯޓް ދެއްވުންކަމަށް ވިދާޅުވިއެވެ.\nރައީސް ނަޝީދުވަނީ އަނގޮޅިތީމްގެ އެމްޑީޕީގެ ދޭތިން ފަހެތި ކެންޕެއިންގައި ހަރަކާތްތެރިވާ ޓީމްއާ ބައްދަލުކުރައްވާ ދޭތިން ފަހެތި ކެންޕެއިން ކުރިއަށްދާގޮތުގެ މައުލޫމާތު ހިއްޞާ ކުރެއްވިއެވެ.\nރައީސް ނަޝީދު އަނގޮޅިތީމްއަށްފަހު ދެން ވަޑައިގެންނެވީ ރ. ވާދޫ އަށެވެ. ރައީސް ނަޝީދު ރ. ވާދޫއަށް ވަޑައިގެންނެވުމުން ވާދޫގެ ރައްޔިތުންވެސްވަނީ ރައީސް ނަޝީދަށް ހޫނު މަރުޚަބާއެއް ދަންނަވާފައެވެ.\nރައީސް ނަޝީދު ރ. ވާދޫ ރައްޔިތުންނާއި ބައްދަލުކުރައްވާ ދެއްކެވި ވާހަކަފުޅުގައި ދިވެހިރާއްޖޭގެ ރަށްތަކަށް ކުރިއަށް އޮތް4މަހަކީ ވަރަށް މުހިއްމު4މަސް ކަމަށް ވިދާޅުވިއެވެ. އަދި އެމްޑީޕީގެ ސިޔާސަތުތައް އެކުލަވައިލައްވަމުން ގެންދަވަނީ ރައްޔިތުން ކައިރިއަށް ހިނގައިގެން ރައްޔިތުންގެ ފަރާތުން މައުލޫމާތު ލިބިގެން ކަމަށް ވިދާޅުވިއެވެ. އަދި އެމްޑީޕީގެ އެންމެ ބޮޑު އަމާޒަކީ ރައްޔިތުންނަށް ވަޒާފާގެ ފުރުޞަތު ހޯދައި ދިނުން ކަމަށް ރައީސް ނަޝީދު ވިދާޅުވިއެވެ.\nރ. ވާދޫގެ ރައްޔިތުންނާއި ބައްދަލު ކުރައްވާ ދެއްކެވި ވާހަކަފުޅުގައި އެމްޑީޕީގެ ސިޔާސަތު ހިންގަނީ ވަކިބަޔަކަށް ވަކި ޕާޓީއަށް ނޫން ކަމަށާއި އެމްޑީޕީގެ ސިޔާސަތު ތަކަކީ ހުރިހާ ރައްޔިތުންނަށް ހިންގާ ސިޔާސަތެއް ކަމަށް ވިދާޅުވިއެވެ. އަދި ވަޒީފާގެ ފުރުޞަތުތައް ހޯދައި ދިނުމަށް ހިންގާން ޖެހެނީ ވިޔަފާރި ކަމަށާއި އެމްޑީޕީގެ ސިޔާސަތުތައް އަމާޒުވެފައި ހުންނާނީ ފުރުޞަތުތައް ފަހިކޮށް ދިނުމުގެ މައްޗަށް ކަމަށް ވިދާޅުވިއެވެ.\nއެމްޑީޕީން މިހާރު ރައްޔިތުންނަށް ހުށަހަޅަމުންދާ ސިޔާސަތުތަކާ ގުޅޭ މައުލޫމާތު ދެއްވަމުން ރައީސް ނަޝީދު ވިދާޅުވީ ގެސްޓް ހައުސް އެޅުމުން ބޮޑު ކަންނެލި އޮޑިޔަކުން ލިބޭ ފައިދާއަށްވުރެ ބޮޑު ފައިދާއެއް ހޯދިދާނެ ކަމަށް ވިދާޅުވިއެވެ. އަދި ވާދޫގެ ފަޅުގައިވެސް ފަޅުގޮވާން ކުރެވިދާނެ ކަމަށް ވިދާޅުވިއެވެ.\nރައީސް ނަޝީދު ވިދާޅުވީ ދީނީ އަޤީދާގެ ބަލިކަށިކަންވެސް ގުޅިފައިވަނީ ފަޤީރުކަމާއި ކަމަށާއި އެމްޑީޕީން އުޅެނީ މުއްސަނދި ރައްޔިތުންތަކެއް އުފެއްދުން ކަމަށް ވިދާޅުވިއެވެ. އަދި އެމްޑީޕީގެ ސިޔާސަތުތައް ތަންފީޒު ކުރުމަށް ހުންނަރު ޕްރޮގްރާމް ހިންގާން ޖެހޭ ކަމަށް ވިދާޅުވިއެވެ. މައްސަކަތްތެރިންގެ ޙައްޤުތައް ހޯދާދޭން ޖެހޭ ކަމަށާއި މަސައްކަތްތެރިޔާއަށް ދެވޭނޭ އެންމެ ކުޑަ އުޖޫރައެއް އެމްޑީޕީގެ ސަރުކާރެއްގައި ކަނޑައަޅާނެ ކަމަށް ވިދާޅުވިއެވެ.\nވާދޫއަށްފަހު ރައީސް ނަޝީދު ދެން ވަޑައިގަތީ ރ.އަލިފުށްޓަށެވެ. އަލިފުށީން ރައީސް ނަޝީދަށް ވަރަށް ހޫނު މަރުޙަބާއެއް ދެންނެވިއެވެ. އަދި އަލިފުށީގައި މިރޭ ބޭއްވުމަށް ހަމަޖެހިފައިވާ އެމްޑީޕީގެ “އެއްބުރުން” ޖަލްސާގައި ރައީސް ނަޝީދު ބައިވެރިވެވަޑައިގަންނަވާނެއެވެ.\nއެމްޑީޕީގެ އަމާޒަކީ ޕަބްލިކް ޕްރައިވެޓް ޕާޓްނާޝިޕް (ޕީޕީޕީ) އުޞޫލުން ރާއްޖޭގެ ހުރިހާ ރަށެއްގައި ފެނާއި ނަރުދަމާގެ ނިޒާމް ޤާއިމް ކުރުން ކަމަށާއި ލިބިފައިވާ ޤުދުރަތީ ވަޞީލަތްތައް ބޭނުންކޮށްގެން އިޤްތިޞާދީ ހަރަކާތްތައް ހިންގާން ޖެހޭ ކަމަށް ވިދާޅުވިއެވެ.\nMay 27, 2013 / ހަބަރު


Furathama qaumy Bodyboard team gai Laamu ge dhe Raalhaa elhuntherin - vNews.mv\nފުރަތަމަ ފަހަރަށް އެކުލަވާލި ޤައުމީ ބޮޑީބޯޑިން ޓީމު -- ފޮޓޯ: އެމްބީބީއޭ\nފުރަތަމަ ފަހަރަށް އެކުލަވާލި ޤައުމީ ބޮޑީބޯޑިން ޓީމުގައި ލާމުގެ ދެ ރާޅާއެޅުންތެރިން ހިމެނިއްޖެ\nއިސްމާޢީލް ޝާހު 22 July 2020, 20:12\nބައިނަލްއަޤްވާމީ މައިދާނުގައި ރާއްޖެއަށް ރީތި ނަންތަކެއް ހޯދައިދީފައިވާ ބޮޑީބޯޑިން އިން ފުރަތަމަ ފަހަރަށް ރަސްމީކޮށް ހަތަރު ކުޅުންތެރިންގެ މައްޗަށް އެކުލަވާލި ޤައުމީ ޓީމުގައި ލާމު އަތޮޅުގެ ޒުވާން ދެ ރާޅާއެޅުންތެރިން ހިމެނިއްޖެއެވެ.\nމި ހަތަރު ކުޅުންތެރިން ޤައުމީ ޓީމަށް ހޮވާފައިވަނީ މިދިޔަ އަހަރު ބޭއްވި މުބާރާތްތަކުގެ ނަތީޖާތަކަށް ބެލުމަށްފަހު އެ ކުޅުންތެރިން ގިންތި ކުރުމަށްފަހުގައެވެ.\nމި ޓީމުގައި ހިމެނޭ ލާމު އަތޮޅު ގަމަށް ނިސްބަތްވާ ދެ ރާޅާއެޅުންތެރިންނަކީ އަސްވާން މުހައްމަދު (ދޫނި) އަލީ އާނިމް (ކިރިކާ) އެވެ. ރޭންކިންގެ އެއްވަނައިގައި ހިމެނުނު ކުޅުންތެރިޔާއަކީ ރާއްޖޭގައި މިހާތަނަށް އުފެދުނު އެންމެ ކާމިޔާބު ބޮޑީބޯޑަރ އަލީ ހުޝްރުވާން (ކުޑައައްޔަ) އެވެ. ދެވަނައިގައި ދޫނި ހިމެނުނުއިރު ތިންވަނައަށް ރޭންކު ކުރެވުނު ކުޅުންތެރިއަކީ މާލެއަށް ނިސްބަތްވާ ހުނަރުވެރި ރާޅާއެޅުންތެރިޔާ އަހުމަދު ނަޒްމީން އެވެ. ޓީމުގެ މެނޭޖަރަކަށް ހަމަޖައްސާފައިވަނީ ހުސެއިން ނިޒާމް އެވެ.\nލާމު އަތޮޅުން ލިސްޓުގައި ހިމެނުނު ދެ ރާޅާއެޅުންތެރިންގެ ތެރެއިން އަސްވާން ވަނީ ބައިނަލްއަޤްވާމީ މުބާރާތްތަކުގައި މީގެކުރިން ވާދަކޮށްފައެވެ. ލާމު އަތޮޅުން ފާހަގަވި މި ކުޅުންތެރިޔާގެ ބޮޑަށް ވިދާލާފައިވަނީ 2015 ވަނަ އަހަރު ބޭއްވި މޯލްޑިވްސް އޯޕަން މުބާރާތުންނެވެ. އެއަށްފަހު އޭނާ ވަނީ މެލޭޝިއާގައި ބޭއްވި ދެ މުބާރާތެއްގައި ވާދަކޮށް މުބާރާތުގެ ދެވަނަ ހޯދާފައެވެ. މި ލިސްޓުގައި ދެން ހިމެނޭ ކިރިކާ އަކީ ކުރު މުއްދަތެއްގެ ތެރޭގައި ބޮޑު ކުރިއެރުންތަކެއް ހޯދި ރާޅާއެޅުންތެރިއެކެވެ. މިއީ އެމްބީބީއޭ ރޭންކިންގައި އޭނާ ހިމެނުނު ފުރަތަމަ ފަހަރެވެ.\nނަޒްމީން އަކީ ބޮޑީބޯޑިންގެ ކޮންމެ މުބާރާތެއް ކަހަލަ ގޮތަކަށް ބައިވެރިވަމުން އަންނަ ރާޅާއެޅުންތެރިއެވެ. މިހާތަނަށް އޭނާ ހޯދި ކާމިޔާބީތަކުގެ ތެރެއިން މިދިޔަ އަހަރަކީ އޭނާއަށް ފާހަގަކޮށްލެވޭ އަހަރެކެވެ. އެގޮތުން މިދިޔަ އަހަރު ބޭއްވި ލަބެރަ ބޮޑީބޯޑިން މުބާރާތުގެ ތިންވަނަ އޭނާ ހޯދިއެވެ. އަދި ޤައުމީ މުބާރާތުގެ ތިންވަނަވެސް އޭނާ ހޯދިއެވެ.\nމިދިޔަ އަހަރަކީ ރާއްޖޭގެ ބޮޑީބޯޑިންގައި ފާހަގަކޮށްލެވޭ އަހަރެކެވެ. އެގޮތުން ބަނޑުފިލާ ޗެލެންޖްގެ ނަމުގައި ވަނީ ޤައުމީ ފެންވަރުގެ ފުރަތަމަ މުބާރާތް ބާއްވާފައެވެ. މިއީ 2015 ވަނަ އަހަރު ގައުމީ އެސޯސިއޭޝަނެއްގެ ގޮތުގައި ބޮޑީބޯޑިން ރަޖިސްޓްރީކޮށްގެން ފެށި ފަހުން އެ ޖަމިއްޔާ އިން ބޭއްވި ގައުމީ ފެންވަރުގެ ފުރަތަމަ ބޯޑީބޯޑިން މުބާރާތެވެ.


Maafusheegai ithuru generator akun hidhumai dheyn fashaifi\nމާފުށީގައި އިތުރު ޖަނަރޭޓަރަކުން ހިދުމަތް ދޭން ފަށައިފި\nގެސްޓް ހައުސްގެ ވިޔަފާރި ފުޅާ ކުރަމުން އަންނަ މާފުށި -- ފޮޓޯ: ބުކިން ޑޮޓްކޮމް\nކ.މާފުށީގައި 1600 ކިލޯވޮޓްގެ އިތުރު ޖަނަރޭޓަރެއް ބަހައްޓާ ސްޓެލްކޯ އިން ހިދުމަތް ދޭން ފަށައިފިއެވެ.\n700 އަށްވުރެ ބޮޑު އާބާދީއެއް އޮންނަ މާފުށީގައި ސްޓެލްކޯއިން މީގެ ކުރިން ހިދުމަތްދެމުން ދިޔައީ ތިން ޖަނަރޭޓަރު ބޭނުންކޮށްގެންނެވެ. އެއީ، 1600 ކިލޯވޮޓްގެ ޖަނަރޭޓަރަކާއި، 1000 ކިލޯވޮޓްގެ ޖަނަރޭޓަރެއްގެ އިތުރުން 888 ކިލޯވޮޓްގެ ޖަނަރޭޓަރެއް ބޭނުންކޮށްގެންނެވެ.\nސްޓެލްކޯ އިން ބުނި ގޮތުގައި، މާފުށީގައި ހިނގަމުންނަ އަންނަ ފަތުވެރިކަމުގެ ވިޔަފާރި ފުޅާވެ ގެސްޓްހައުސްތަކުގެ އަދަދު އިތުރުވަމުން ދިއުމާއެކު ކަރަންޓްގެ ޑިމާންޑް އިތުރުވެ ޖަނަރޭޓަރު އިތުރު ކުރަން ޖެހުނީ އެވެ. އަދި ޑިމާންޑަށް ބަލާ ހިދުމަތުގެ ފެންވަރު ރަނގަޅުކުރުމަށް މިއަދު ބެހެއްޓި 1600 ކިލޯވޮޓްގެ އިތުރު ޖަނަރޭޓަރާއެކު މެދުނުކެނޑި ކަރަންޓް ފޯރުކޮށްދެވޭނެކަމުގެ ޔަގީންކަން މާފުށްޓަށް ލިބޭނެ ކަމަށް ސްޓެލްކޯ އިން ބުންޏެވެ.\nމާފުށީ އިންޖީނުގެއިން މިހާރުދަނީ 770 ގެއަކަށް ކަރަންޓުގެ ހިދުމަތް ފޯރުކޮށްދެމުންނެވެ. މީގެތެރެއިން ކަރަންޓު އެންމެ ބޮޑަށް ބޭނުންކުރަމުން އަންނަނީ އަލަށް ހަަދާ ގެސްޓްހައުސްތަކުންނެވެ. މާފުއްޓަކީ ކ. އަތޮޅުގައި ގެސްޓްހައުސް ފަތުރުވެރިކަން ކުރަމުން އަންނަ މައި ރަށެވެ.\nމި ސަރުކާރުގައި ރަށްރަށުން ނަގަމުން އައި ކަރަންޓުގެ އަގަށް ވަނީ ބޮޑު ބަދަލެއް ގެނެސްފަ އެވެ. އެގޮތުން، މިހާރު ރަށްރަށުގައި ކަރަންޓް ޔުނިޓަކަށް ނަގަމުން އަންނަނީ މާލެއިންވެސް ކަރަންޓް ޔުނިޓަކަށް ނަގާ މިންވަރެވެ.\nގާފަރު ފެން ޕްލާންޓުން ފެން ދޫކުރަން ފަށައިފި


Fathuruverikan boduthanun dhashah\nފަތުރުވެރިކަން ބޮޑުތަނުން ދަށަށް ގޮސްފި\nރާއްޖެ ޒިޔާރާތް ކުރި ފަތުރުވެރިންތަކެއް: ރާއްޖޭގެ ޓޫރިޒަމް މިހާރު ވަނީ ބޮޑުތަނުން ދަށްވެފައި -- ފޮޓޯ: އަވަސް\nރާއްޖޭގެ ފަތުރުވެރިކަން ބޮޑު ތަނުން ދަށަށް ގޮސްފި އެވެ. ޓޫރިޒަމް މިނިސްޓްރީގެ ތަފާސް ހިސާބުތަކުން ދައްކާ ގޮތުގައި މި އަހަރުގެ މިހާތަނަށް ދަށަށް ނުދާ ވަރަށް ވަނީ ރާއްޖޭގެ ފަތުރުވެރިކަން ދަށްވެފަ އެވެ.\nމި މަހު ރާއްޖެއަށް ފަތުރުވެރިން ޒިޔާރަތް ކުރާ އެވެރެޖަކީ ދުވާލަކު 1,801 އެވެ. މި އަހަރުގެ މިހާތަނަށް ފަތުރުވެރިކަން އެންމެ ދަށަށް ގޮސްފައި ވަނީ މިދިޔަ މެއި މަހު އެވެ. އެ މަހުގައި އެވެރެޖްކޮށް ރާއްޖެ އައީ ދުވާލަކު 2,084 ފަތުރުވެރިންނެވެ.\nމި އަހަރުގެ ތެރޭ މިހާތަނަށް އެންމެ ގިނަ ފަތުރުވެރިން ރާއްޖެ އައީ މާޗު މަހު އެވެ. މާޗު މަހުގައި ދުވާލެއްގެ މައްޗަށް އެވެރެޖްކޮށް 3,535 ފަތުރުވެރިން ރާއްޖެ އައެވެ. އެ މަހު ރާއްޖެއަށް ޒިޔާރަތް ކުރީ 109,585 ފަތުރުވެރިންނެވެ.\nމި ޖޫން މަހުގެ 14 ވަނަ ދުވަހާއި ހަމައަށް 25,214 ފަތުރުވެރިން ރާއްޖެ ޒިޔާރަތް ކޮށްފައި ވާއިރު، މި އަހަރުގެ މިހާތަނަށް ރާއްޖެ ޒިޔާރަތް ކޮށްފައިވަނީ 479,597 ފަތުރުވެރިންނެވެ.\nސައުވީސް ޕަސެންޓްގެ ހިއްސާއަކާއެކު އެންމެ ގިނައިން ފަތުރުވެރިން ރާއްޖެ އައީ ރަޝިޔާއިންނެވެ. ދެން އެންމެ ގިނައީ އިންޑިއާއިންނެވެ. އިންޑިއާ ހިއްސާ ކުރަނީ 18.7 ޕަސެންޓެވެ.\nކޮވިޑް-19 އިގެ ހާލަތާއެކު ރާއްޖޭގެ ބޯޑަރު ބަންދު ކުރުމަށް ފަހު ބޯޑަރު ހުޅުވީ މިދިއަ އަހަރުގެ ޖުލައި 15 ވަނަ ދުވަހު އެވެ. އަލުން ފަތުރުވެރިކަން ރަނގަޅުވި ނަމަވެސް ރާއްޖޭގެ ކޮވިޑްގެ ހާލަތު ގޯސްވުމުގެ ސަބަބުން އަޅާފައިވާ ފިޔަވަޅުތަކާއެކު އަނެއްކާ ވެސް ޓޫރިޒަމް ވަނީ މަޑުޖެހިފަ އެވެ.\nޓޫރިޒަމް ޓޫރިސްޓް އެރައިވަލް މިނިސްޓްރީ އޮފް ޓޫރިޒަމް + އިންޑިއާ ރަޝިޔާ ޑރ. އަބްދުﷲ މައުސޫމް ގެސްޓް ހައުސްތައް ރިސޯޓް


ދިވެހި ވަތަނުގެ "ލާމަސީލު ރިހިދުލުގެ ވެރިޔާ"\n23 ސެޕްޓެންބަރ 2021 | ބުރާސްފަތި 09:44\nއޮނަރަބްލް އަލްއުސްތާޒު އިބްރާހީމް ޝިހާބު ދުނިޔޭގެ އަލިކަންދެކެވަޑައިގަތީ މީގެ 99 އަހަރުކުރިން 22 ސެޕްޓެންބަރު 1922ގައި ފުރަމާލޭގައެވެ. 15 ޖަނަވަރީ 1988ގައި އުމުރުފުޅުން 65 އަހަރުފުޅުގައި އަވަހާރަވީ ސްރީލަންކާގައެެވެ. އެއީ ދިވެހިރާއްޖޭގައި އުފެދުނު އެންމެ ކުޅަދާނަ ބަސްމޮށުންތެރިންގެ ތެރެއިންވެސް އެންމެ ކުރީސަފުގައި ހިމެނިވަޑައިގެންފައިވާ އިލްމުވެރިއެކެވެ. އެންމެ ބަލާޣާތްތެރި އެންމެ ފަސާހަތްތެރި މުގައްރިރުގެ ގޮތުގައި 1940ގެ އަހަރުތަކުން 1980ގެ އަހަރުތަކަށް 40ށް ވުރެ ގިނަ އަހަރު، ދިވެހި ގައުމުގެ އެންމެ މުހިންމު ޖަލްސާތަކާއި ބައްދަލުވުންތަކާއި އިހިތިފާލުތަކުގައި އެންމެ މުނާސަބު ތަގުރީރުތައް ކުރެއްވުން މަތިކުރެވިފައިވީ އެމަނިކުފާނަށެވެ. ދިވެހި ގައުމުގެ މިރޮނގުން އެއްވަނަ ރެކޯޑެވެ. އެފަދަ ދެވަނައެއް އަދި މިހާތަނަށްވެސް ނެތް ލާމަސީލު މިސާލެވެ.\nއޮނަރަބްލް އަލްއުސްތާޒު އިބްރާހީމް ޝިހާބަކީ ދިވެހިރާއްޖޭގައި އުފެދުނު އެންމެ ޚިދުމަތްތެރި ދީނީ، ޝަރުއީ، ތައުލީމީ، ތާރީޚީ، ބަހަވީ، އަދަބީ އިލްމުވެރިޔާ ފަޟީލަތުއްޝައިޚް ހުސައިން ސަލާހުއްދީނުގެ ދަރިކަލަކަށް ވުމުން، އިލްމާއި މައުލޫމާތު ވާރުތައިންވެސް ވަނީ ލިބިވަޑައިގެންފައެވެ. ހަސަބާއި ނަސަބުންވެސް ރާއްޖޭގެ އެންމެމޮޅު އިލްމުވެރިކަމާއި، އެންމެ ވަސްމީރު އަދަބީ ގުލްޝަނެވެ. "ޝާއިރުއްޝަބާބު"އެވެ.\nއޮނަރަބްލް އަލްއުސްތާޒު އިބްރާހީމް ޝިހާބުގެ ތަގިރީރުތަކަށް ބަލާއިރު، ބެލުންތެރިންނާއި އަޑުއެހުންތެރިން ޝައުގުވެރި ކުރުވަނިވި ގޮތްތައް ތަބީއީ ގޮތުންވެސް އެމަނިކުފާނަށް ލިބިވަޑައިގެންފައިވާކަން ފާހަގަކުރެވެއެވެ. އިލްމާއި މައުލޫމާތުގެ މުއްސަނދިކަމެވެ. މުނާސަބަތުތަކާއި އެންމެގުޅޭ ގޮތްތަކަށް ވާހަކަފުޅު ބައްޓަންކުރެއްވުމުގެ ކުޅަދާނަފުޅުކަމެވެ.\nކިތަންމެ ގިނައިރު ވާހަކަފުޅު ދެއްކެވިޔަސް ބެލުންތެރިންނާއި އަޑުއެހުންތެރިން ފޫހިވުމެއް ނުވާ ގޮތްތަކަށް މިސާލުބަސްތަކާއި ހަރުބަސްތަކާއި އަދި ޝައުގުވެރި ކުރުވަނިވި އާދަޔާ ޚިލާފު ކަންކަމުން މިސާލު ޖެއްސެވުމުގެ މޮޅުކަމެވެ. ގިނަމީހުންނަށް އާވާހަކަަތަކުން މިސާލު ޖެއްސެވުންފަދަ އެކިއެކި ވާހަކަތަކުން ވާހަކަފުޅު މުއްސަނދި ކުރެއްވުމުގެ ހުނަރުވެރިކަންވެސްމެއެވެ. އޮނަރަބްލް އަލްއުސްތާޒު އިބްރާހީމް ޝިހާބަކީ، 1950ގައި ރާއްޖޭގެ އެންމެ ފުރަތަމަ ގާނޫނީ ވަކީލުން ތައާރަފުވީއިރު 1ވަނަ ދަރަޖައިން ފާސްވި ގާނޫނީ ވަކީލެކެެވެ.\nއަދި ރާއްޖޭގެ ބަރުލަމާނީ (ޕާލަމަންޓްރީ) ހަޔާތުގެ "އެންމެ އުސްތަނބު"ގެ ލަގަބު 1988ގައި އެމަނިކުފާނު އަވަހާރަވުމުން ނިސްބަ ތްކުރެވުނު 40އަށްވުރެ ގިނަދުވަހު (1946-1988) ރައްޔިތުންގެ މަޖިލިސްގެ މެންބަރުކަން ކުރައްވާފައިވާ ރާއްޖޭގެ ސިޔާސީ ވަރުގަދަ ޝަޚުސިއްޔަތެކެވެ. އަވަހާރަވިއިރު ހުންނެވީ ރައްޔިތުންގެ މަޖިލިސްގެ ރައީސް އަދި ރައްޔިތުންގެ ޚާއްސަ މަޖިލީހުގެ ރައީސްގެ މަގާމުގައެވެ. އަދާކުރެއްވި އެންމެ މަތީ މަގާމަކީ ރައީސުލްޖުމްހޫރިއްޔާގެ ނާއިބު (1975-1977) ގެ މަގާމެވެ.\n35 އަހަރު ވަޒީރުކަން ނުވަަތަ އެފެންވަރުގެ މަގާމުތައް (1954-1988) އަދާކުރެއްވިއެވެ. މިގޮތުން ވަޒީރުލްމައާރިފް (މިނިސްޓަރ އޮފް އެޑިޔުކޭޝަން)، ބަންޑާރަނާއިބު (އެޓަރނީ ޖެނެރަލް)ގެ މަގާމު އަދާކުރެއްވިއެވެ. އަދާކުރެއްވި އެންމެހައި މަގާމުތަކުގައި މަގާމު ހައިސިއްޔަތުންވެސް އެމަނިކުފާނުގެ ވާހަކަފުޅު ދެއްކެވުމުގެ ހުނަރު ދައްކަވަން ޖެހިވަޑައިގަތެވެ. ހަގީގަތުގައި މިމަގާމުތައް އަދާކުރެއްވީ އަދި ލިބިވަޑައިގަތުމުގެ މައިގަނޑު ސަބަބެއް ކަމުގައި އެމަނިކުފާނުގެ ވާހަކަދެއްކުމުގެ ހުނަރު ހިމެނެއެވެ.\nއެމަނިކުފާނަކީ ޚިތާބު، ބަޔާން، ތަގުރީރު ފަދަ ވާހަކަދެއްކުމުގެ އެކިއެކި ބައިބައި ވަކިކުރެވި އެބައިބައިވެސް އެންމެ ފުރިހަމަޔަށް ތަމްސީލުވާ ގޮތުން ވާހަކަފުޅު ދެއްކެވި ލާމަސީލު މިސާލެއް ކަމުގައިވި ދިވެހި ވަތަނުގެ "ރިހިދުލުގެ ވެރިޔާ"އެވެ.


Police borad ah Safa ahyanukohffi\nސަފާ ޝަރީފް: ފޮޓޯ އިންޓަނޭޝަނަލް އާބިޓްރޭޝަން ސެންޓަރު\nޕޮލިސް ބޯޑަށް ސަފާ އައްޔަނުކޮށްފި\n05 އޭޕްރީލް 2021 - 14:46:49\nޕޮލިސް ބޯޑަށް ރައްޔިތުންގެ ތެރެއިން މަޖިލީހުން ކަނޑައަޅާ މެމްބަރު ކަމަށް ސަފާ ޝަރީފު ހަމަޖައްސަވައިފިއެވެ.\nސަފާ އަކީ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ގާނޫނީ ޓީމުގައި ވެސް މަސައްކަތް ކުރެއްވި ބޭފުޅެކެވެ.\nސަފާ އައްޔަނު ކުރަން މަޖިލީހުގެ ޖަލްސާގައި މިއަދު ބައިވެރިވި މެމްބަރުންގެ ތެރެއިން 34 މެމްބަރުން ވަނީ ވޯޓު ދީފަ އެވެ. އެއްވެސް ކޮޅަކަށް ނުޖެހި އެއް މެމްބަރު ވޯޓު ދެއްވިއެވެ.\nކޮމިޓީ ރިޕޯޓުގައި ބުނެފައި ވަނީ އެ ހަ ބޭފުޅުންނާ ވެސް އިންޓަވިއު ކުރި ކަމަށެވެ. އަދި ސަފާގެ ނަން ތަޅުމަށް ފޮނުވުމަށް ފާސްވީ ކޮމެޓީގެ ތިންބައިކުޅަ ދެބައި މެމްބަރުންގެ އަގުލަބިއްޔަތަކުން ކަމަށް ކޮމިޓީ ރިޕޯޓުގައި ބުނެފައިވެ އެވެ.\nޕޮލިސް ބޯޑަށް އާންމުންގެ ފަރާތުން ދެ މެމްބަރު އައްޔަންކުރަން ޖެހެ އެވެ. އެގޮތުން އެއް މެމްބރަކަށް އައްޔަނުކޮށްފައިވަނީ މަޖިލީހުގެ ހެންވޭރު ދެކެނު ދާއިރާ ކުރީގެ މެންބަރު ހާމިދު އަބްދުލްގަފޫރެވެ.\nފުލުހުންގެ ހިދުމަތުގެ ގާނޫނު ފާސްކުރީ މިދޔަ އަހަރުއެވެ. އެގާނޫނުގައި ވާގޮތުން ފުލުހުންގެ ގާނޫނީ މަސްއޫލިއްޔަތުތައް އަދާކުރުމަށާއި، އެ ގާނޫނުގެ ދަށުން ލަފާދޭންޖެހޭ ކަންކަމުގައި ވަޒީރަށާއި، ގާނޫނުގައި ލަފާދިނުމަށް ކަނޑައަޅާފައިވާ ފަރާތްތަކަށް ލަފާދިނުމަށް، ހަތް މެންބަރުންގެ މައްޗަށް އެކުލެވޭ ބޯޑެއް ރައީސުލްޖުމްހޫރިއްޔާ އައްޔަންކުރައްވަން ޖެހެއެވެ.\nއެ ބޯޑުގައި ހިމެނެނީ ރައީސުލްޖުމްހޫރިއްޔާ އައްޔަންކުރާ ދެ މެންބަރުންނާއި، ފަންނީ ދާއިރާއަކުން ތައުލީމާއި ތަޖުރިބާ ލިބިފައިވާ ތިން މެންބަރުންނާއި، އާންމުކޮށް ހުޅުވާލައިގެން އާންމު ރައްޔިތުންގެ ތެރެއިން، ކުރިމަތިލާ ދެ މެންބަރުންނެވެ.\nމި ބޯޑުގެ މަސްއޫލިއްޔަތުގެ ތެެރޭގައި ޕޮލިސް ކޮމިޝަނަރާއި، ޑެޕިއުޓީ ކޮމިޝަނަރު އައްޔަންކުރުމުގައި، އެ މަގާމަށް އެކަށޭނެ ފަރާތެއް ވަޒަންކުރުމަށް ކުރަންޖެހޭ އެންމެހައި ކަންތައްތައް ކުރުމުގެ ގާނޫނީ ބާރު އެ ބޯޑަށް ލިބިދެއެވެ. އަދި ބޯޑު އެކުލަވާލާތާ ހަތަރު މަސް ދުވަހުގެ ތެރޭގައި ކޮމިޝަނާ އޮފް ޕޮލިސް ފިޔަވައި ސުޕްރިޓެންޓެންޑުން ފެށިގެން މަތީގެ ރޭންކުތަކުގައި ތިއްބެވި ފުލުހުންގެ މައްޗަށް ތުހުމަތުކުރެވޭ މައްސަލަތައް ފުލުހުންގެ ބޯޑުން ބަލާއި އެ ފަރާތްތައް މަގާމުން ދުރުކުރުމާއި މެދު ގޮތެއް ނިންމަން ޖެހެ އެވެ.\nސާޖަރީތައް ނިމިއްޖެ، ރައީސް ނަޝީދުގެ ހާލުކޮޅު ރަނގަޅު


Noosverikamuge minivakan kashavarukohdhenee rayyithunge manfaa ah takai: Raees | Mihaaru\nނޫސްވެރިކަމުގެ މިނިވަންކަން ކަށަވަރުކޮށްދެނީ ރައްޔިތުންގެ މަންފާއަށްޓަކައި: ރައީސް\nނޫސްވެރިންގެ ބައްދަލުވުމަކަށް ފަހު ރައީސް އިބްރާހިމް މުހައްމަދު ސޯލިހް ނޫސްވެރިންނާ އެކު. -- ފޮޓޯ: މިހާރު\nނޫސްވެރިކަމުގެ މިނިވަންކަން މި ސަރުކާރުން ކަށަވަރުކޮށްދެނީ ސައްހަަ މައުލޫމާތު ނުލިބޭ ނަމަ އެކަމުގެ ނޭދެވޭ އަސަރު ރައްޔިތުންނަށް ކުރާނެތީ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nމިއަދު ފާހަގަކުރާ ނޫސްވެރިކަމުގެ މިނިވަންކަމުގެ ދުވަހުގެ މުނާސަބަތުގައި ރައީސް ކުރެއްވި ޓްވީޓެއްގައި ވިދާޅުވީ މިހާރު ކުރިމަތިވެފައިވާ ކޮވިޑް-19ގެ ފަދަ ކާރިސާގެ ހާލަތްތަކުގައި ސައްހަ ނޫން މައުލޫމާތު ފެތުރުމުން ރައްޔިތުންނަށް އެކަމުގެ ނޭދެވޭ އަސަރު ވަރަށް ބޮޑަށް ކުރާނެ ކަމަށެވެ.\n"ބިރުވެރިކަމެއް ނެތި މިނިވަންކަމާ އެކު ހިނގާ މީޑިއާއެއް ވަރަށް މުހިންމު. އަޅުގަނޑުގެ ސަރުކާރުން މީޑިއާގެ މިނިވަންކަން ކަށަވަރުކޮށްދެނީ މި ސަބަބަށްޓަކައި،" ދުވަހުގެ މުނާސަބަތުގައި ހުރިހާ ނޫސްވެރިންނަށް މަރުހަބާ ވިދާޅުވެ ރައީސް ކުރެއްވި ޓްވީޓްގައިވެ އެވެ.\nކުރީގެ ސަރުކާރުގައި ނޫސްވެރިކަމަށް ކުރިމަތިވި ބޮޑެތި ގޮންޖެހުންތަކާ އެކު ނޫސްވެރިކަމުގެ މިނިވަންކަމުގައި ރާއްޖެ ވަރަށް ބޮޑަށް ފަހަތަށް ވެއްޓުނެވެ. ނަމަވެސް މި ސަރުކާރު އައި ފަހުން މި ހާލަތު ބަދަލު ދުނިޔޭގެ ނޫސްވެރިކަމުގެ މިނިވަންކަން ވަޒަންކުރާ މިންގަނޑުގައި މި އަހަރު ރާއްޖެ އަށް ވަނީ 19 ދަރަޖައިގެ ކުރިއެރުމެއް ލިބިފަ އެވެ.\nނޫސްވެރިކަމާއި ނޫސްވެރިންނަށް ދިމާވެފައިވާ ގޮންޖެހުންތައް ނައްތާލައި މިނިވަން ނޫސްވެރިކަމެއް ކަށަވަރުކޮށްދިނުމަކީ ރައީސް އިބްރާހިމް މުހައްމަދު ސޯލިހްގެ ރިޔާސީ ވައުދެކެވެ.\nރައީސް އިބްރާހިމް މުހައްމަދު ސޯލިހް ޕްރެސް ފްރީޑަމް ޑޭ ނޫސްވެރިކަން\nމިނިވަން ނޫސްވިކަމަކީ ދޮގުމަޢުލޫމާތާއި ފިތުނަފަސާދަ މުޖުތަމައުއަށް ފެތުރުމެއްނޫނެވެ. ބިރުވެރިކަމެއްނެތި ޙަޤީޤަތް ހާމަކުރުމަކީ އެންމެފުރިހަމަ ނޫސްވިރިކަމެވެ.\nރައްޔިތުންގެ މަންފާއަށް މިމީހުން ކޮށްފަ ނުކުރާކަމެއް ނޭގެ. ހަރާން ރައްޔިތަކަށް ވާ މަންފާއެއް! އަޑިއަޑިން އާޚިރުގަ މަންފާގޮސް އޮހެނީ މިމީސްމީހުންނަށް. ސްޓެލްކޯގެ އެމްޑީގެ މުސާރަ ތަންކޮޅެއް ކުޑަހެން ހީވޭ\nމި ގައުމުގައި އޮތް މިނިވަން ނޫސްވެރިކަން މިވަނީ ފަރުދީ މިނިވަންކަމަށް އަރައިގަންނަ ބަލާވެރިކަމަކަށް.\nރަނގަޅު ވާހަކައެއް.މިހާރު މިނިވަންކަމާއި އެކުލިއުމުގެ ފުރުސަތު އެބައޮތް. ޢެކަމަކުކޮބާ ސަރުކާރުޒިއްމާ ކުރުވުމުގައި ނޫސްވެރިންގެ ދައުރު. އެއްކަމެއްވެސް ނުކުރޭ. ކޮއްމެވެސް ވަޒީރެއްގެ މޮޅުވާހަކަ އެއްލިޔާތަން މިފެންނަނީ. ސަރުކާރުގައި ރަނގަޅުކުރަން ޖެހޭއެއްވެސް ކަމަކަށް އެޑްރެސް ކުރާތަނެއްނުފެނޭ. ގިނަ ވުޒާރާތަށް ނިދާފަ އޮތްކަން ހާމަ ކުރަން ނުކެރޭ ބައެއް ތި ނޫސްތަކަކީވެސް އަދި ނޫސްވެރިންނަކީވެސް. މިހާ ގިނަފާއިސާ ލިބޭ ޤައުމެއްގައި ޢާމުން މީހުން ހަނާވަނީ\nކެޔޮކޭވަރު މުޅިން އަދި ސާފެއްނުވޭ. ދެން ކޮން މިނިވަންކަމެއްގެ ވާހަކައެއްތަ މިދައްކަނީ؟


ޗެމްޕިއަންސް ލީގު: ބާސެލޯނާ ލަދުގަންނަވާލުމަށްފަހު ބަޔާން ސެމީއަށް ޗެމްޕިއަންސް ލީގު: ބާސެލޯނާ ލަދުގަންނަވާލުމަށްފަހު ބަޔާން ސެމީއަށް\nޗެމްޕިއަންސް ލީގު: ބާސެލޯނާ ލަދުގަންނަވާލުމަށްފަހު ބަޔާން ސެމީއަށް\nޔުއެފާ ޗެމްޕިއަންސް ލީގުގައި ބާސެލޯނާއާއި ބަޔާން ބައްދަލުކުރި މެޗުގެ ތެރެއިން | ފޮޓޯ:ރޮއިޓާސް\nޔުއެފާ ޗެމްޕިއަންސް ލީގު ފުޓްބޯޅަ މުބާރާތުގެ ކުއާޓާ ފައިނަލުގައި ބާސެލޯނާ ލަދުގަންނަވާލުމަށްފަހު ބަޔާން މިއުނިކް ސެމީ ފައިނަަލުން ޖާގަ ހޯދައިފިއެވެ.\nކުއާޓާ ފައިނަލުގެ ތިން ވަނަ މެޗުގައި ޖަރުމަނުގެ ޗެމްޕިއަން ބަޔާން މިއުނިކުން ބާސެލޯނާގެ މައްޗަށް ކުރިހޯދީ 8-2 ގެ ތަފާތު ބޮޑު ނަތީޖާއަކުންނެވެ.\nޕޯޗުގަލްގެ ލިޒްބަންގައި ކުރިޔަށްދާ މުބާރާތުގެ ސެމީ ފައިނަލުގައި ބަޔާން މިއުނިކް ނިކުންނަން ޖެހޭނީ މާދަމާރޭ މެންޗެސްޓާ ސިޓީ އާއި ލިޔޯން ކުޅޭ ކުއާޓާ ފައިނަލުގެ ފަހު މެޗުން މޮޅުވާ ޓީމަކާ ދެކޮޅަށެވެ.\nމި މުބާރާތުގެ ކުއާޓާ ފައިނަލަށް ބާސެލޯނާ ދަތުރުކޮށްފައިވަނީ ގަދަ 16 ގައި އިޓަލީގެ ނަޕޯލީގެ މައްޗަށް 2-4 ގެ އެގްރިގޭޓް ނަތީޖާއަކުން ކުރި ހޯދައިގެންނެވެ. ބަޔާން މިއުނިކް ކުއާޓާ ފައިނަލަށް ދަތުރުކުރީ ގަދަ 16 ގައި ފަސޭހަކަމާއެކު ޗެލްސީ 7-1 ގެ އެގްރިގޭޓް ނަތީޖާއަކުން ބަލިކޮށްގެންނެވެ.\nބާސެލޯނާއާއި ޖަރުމަނުގެ ޗެމްޕިއަން ބަޔާން މިއުނިކް ބައްދަލުކުރި މެޗު ފަށައިގެން ހަތަރު ވަނަ މިނެޓުގައި ބަޔާނުން ވަނީ ލަނޑެއް ޖަހާ ލީޑު ނަގާފައެވެ. މި ލަނޑު ރޮބާޓް ލެވަންޑޯސްކީގެ އެހީތެރިކަމާއެކު އެޓީމަށް ކާމިޔާބުކޮށްދިނީ ތޯމަސް މުލާއެވެ. ބަޔާނުން ލަނޑު ޖަހާ ލީޑު ނެގިތާ ތިން މިނެޓު ފަހުން އެޓީމުގެ ޑޭވިޑް އަލަބާ އަތުން ބައިކޮޅަށް ލަނޑެއް ވަދެ މެޗުގެ ނަތީޖާ ހަމަހަމަވިއެވެ. މި ލަނޑު ބައިކޮޅަށް ވަނީ ބާސެލޯނާގެ ކުޅުންތެރިއެއް ޕެނަލްޓީ އޭރިޔާ ތެރެއަށް ނަގައިދިން ބޯޅަ ޑޭވިޑް އަލަބާ ކޯނަރަކަށް ބޭރުކޮށްލަން އުޅުމުގެ ތެރޭގައެވެ.\nމެޗުގެ ނަތީޖާ ހަމަހަމަވެފައިވަނިކޮށް ދިހަ ވަނަ މިނެޓުގައި މެސީއަށް ވަނީ ބާސެލޯނާއަށް ލީޑު ނަގައިދިނުމަށް ރަނގަޅު ފުރުޞަތެއް ލިބިފައެވެ. އެހެންނަމަވެސް ހުސްކޮށް ލިބުނު މި ފުރުސަތުގެ ހުރަހަކަށްވީ ގޯލުގެ އަރިމަތީ ދަނޑިއެވެ.\nމެޗުގައި ދެވަނަ ފަހަރަށް ބަޔާން މިއުނިކަށް ލީޑު ނަގައިދިން ލަނޑު ބާވީސް ވަނަ މިނެޓުގައި އެޓީމަށް ކާމިޔާބުކޮށްދިނީ އިވާން ޕެރިސިޗްއެވެ. އަދި މެޗުގެ އަށާވީސް ވަނަ މިނެޓުގައި ގޮރެޓްޒްކާގެ އެހީތެރިކަމާއެކު ސާޖް ނަބްރީ ވަނީ ބަޔާންގެ ތިންވަނަ ލަނޑު ޖަހާ ލީޑު ފުޅާކޮށްފައެވެ. އަދި މި ލަނޑު ޖެހިތާ ދެ މިނެޓު ފަހުން މުލާ ވަނީ އަނެއްކާވެސް ބަޔާނަށް ލަނޑެއް ޖަހައިދީ މެޗުގެ ނަތީޖާ 4-1 އަކަށް ބަދަލުކޮށްލާފައެވެ. މި މެޗުގެ ފުރަތަމަ ހާފް ނިމިގެން ދިޔައީ 4-1 ގެ ނަތީޖާއަކުންނެވެ.\nމެޗުގެ ދެވަނަ ހާފް ފަށައިގެން ބަޔާން މިއުނިކުން ދިޔައީ އިތުރު ލަނޑުތަކެއް ޖެހުމަށް ހުއްޓުމެއް ނެތި މަަސައްކަތްކުރަމުންނެވެ. ނަމަވެސް މެޗުގެ ފަންސާސް ހަވަނަ މިނެޓުގައި ޖޯޑި އަލްބާގެ އެހީތެރިކަމާއެކު ލުއިޒް ސުއަރޭޒް ވަނީ ބާސެލޯނާގެ ދެވަނަ ލަނޑު ކާމިޔާބުކޮށްދީ ލީޑު ހަނިކޮށްފައެވެ. ނަމަވެސް ބާސެލޯނާއިން ލަނޑެއް ޖެހިތާ ހަ މިނެޓު ފަހުން އަނެއްކާވެސް ބަޔާނުން ވަނީ އެޓީމުގެ ފަސް ވަނަ ލަނޑު ޖަހާ ތިން ލަނޑުގެ ލީޑު ދަމަހައްޓާފައެވެ. މި ލަނޑު ބަޔާނަށް ކާމިޔާބުކޮށްދިނީ ޖޯޝުއާ ކިމިޗްއެވެ. މި ލަނޑަށްފަހުވެސް ބަޔާން މިއުނިކުން ދިޔައީ ފުލުފުލުގައި ބާސެލޯނާގެ ގޯލާއި އަމާޒުކޮށް ނުރައްކާތެރި ހަމަލާތައް ފޮނުވަމުންނެވެ.\nދެވަނަ ހާފުގައި ގިނަ ވަގުތުވެސް ބޯޅަ ކޮންޓްރޯލްކޮށްގެން ކުޅެފައިވަނީ ބަޔާން މިއުނިކުންނެވެ. އެގޮތުން މެޗުގެ އަށްޑިހަ ދެވަނަ މިނެޓުގައި ކުޓީނިއޯގެ އެހީތެރިކަމާއެކު ލެވަންޑޮސްކީ ވަނީ ބަޔާންގެ ހަ ވަނަ ލަނޑު އެޓީމަށް ކާމިޔާބުކޮށްދީފައެވެ. އަދި އޭގެ ތިން މިނެޓު ފަހުން ބާސެލޯނާއިން ބަޔާންއަށް ލޯނު އުސޫލުން ކުޅެމުން އަންނަ ކުޓީނިއޯ ވަނީ ބަޔާންގެ ހަތް ވަނަ ލަނޑު ޖަހާ ބާސެލޯނާ ލަދުގަންނަވާލާފައެވެ. އަދި މި ލަނޑު ޖެހިތާ ހަތަރު މިނެޓު ފަހުން އަނެއްކާވެސް ކުޓީނިއޯ ވަނީ ލަނޑެއް ޖަހާ މެޗުގެ ނަތީޖާ 8-2 އަކަށް ބަދަލުކޮށްލާފައެވެ. މި ލަނޑަށްފަހު ކުޓީނިއޯ އުފާފާޅުކޮށްފައެއްނުވެއެވެ.


Imaaraai baa nama report kurey, fiyavalhu alhaanan: Ministry | Mihaaru\nއިމާރާތް ބާ ނަމަ ރިޕޯޓު ކުރޭ، ފިޔަވަޅު އަޅާނަން: މިނިސްޓްރީ\nއިމާރާތެއް ތަޅަމުން ދަނިކޮށް ޖެހިގެން ހުރި ގެއަށް ގެއްލުންވެފައި: ބާ އިމާރާތްތައް ރިޕޯޓު ކުރުމަށް ޕްލޭނިން އިން ވަނީ އެދިފައި\n02 ޖުލައި 2019 - 22:06\nޕްލޭނިން މިނިސްޓްރީން މިރޭ ނެރުނު ނޫސް ބަޔާނެއްގައި ބުނީ އިމާރާތްތައް ބާވުމުގެ ސަބަބުން މާލޭގައި ފަހަކަށް އައިސް ހިތާމަވެރި ހާދިސާތައް ހިނގާފައިވާ ކަމަށާއި އެކަން މަދުކުރުމަށް އެ މިނިސްޓްރީ އާއި ސިޓީ ކައުންސިލުން މަސައްކަތްތަކެއް ފަށާފައިވާ ކަމަށެވެ.\nމިދިޔަ މަހުގެ ތެރޭގައި ވެސް ވަނީ ގެއެއްގެ ދެ ވަނަ ބުރީގެ ބެލްކަނީން ބައެއް މަގު މައްޗަށް ވެއްޓި ފަސް މީހަކަށް ސީރިއަސް އަނިޔާތަކެއް ލިބިފަ އެވެ.\nޕްލޭނިން އިން ބުނީ މި ފަދަ ހާދިސާއެއް މެދުވެރިވާ ފަދަ ހާލަތެއްގައި އެއްވެސް އިމާރާތެއް ނުވަތަ ތަނެއް ހުރިކަމަށް ފާހަގަ ވެއްޖެ ނަމަ، އެކަން މިނިސްޓްރީ އަށް އެންގުމަށެވެ. މިނިސްޓްރީ އަށް ރިޕޯޓު ކުރާނަމަ ސިޓީ ނުވަތަ އީމެއިލް ނުވަތަ މިނިސްޓްރީގެ ފޭސްބުކް ޕޭޖު މެދުވެރިކޮށް އެންގުމަށް އެދިފައި ވެ އެވެ. އަދި ސިޓީ ކައުންސިލަށް ރިޕޯޓު ކުރުމުގައި ވެސް އެ ކައުންސިލުން ކަނޑައަޅާފައިވާ ގޮތަށް އެކަން ކުރުމަށް ބުނެފައި ވެ އެވެ.\nރިޕޯޓު ކުރާއިރު، ތަނުގެ ފޮޓޯއެއް ފޮނުވަން ޖެހޭނެ ކަމަށް ޕްލޭނިން އިން ބުންޏެވެ.\nނުރައްކާތެރި ގޮތަކަށް ހުރި ތަނެއްގެ ގޮތުގައި ބަލަނީ\n- އިމާރާތެއް ނުވަތަ ތަނެއް ގިނަ ދުވަސްވެ ބާވުމުން\n- އިމާރާތަކަށް ނުވަތަ ތަނަކަށް އަރުވާފައި ހުރި ބަރުދަނެއްގެ ސަބަބުން\n- އިމާރާތް ކުރުމުގެ މަސައްކަތުގެ ފެންވަރު ދަށްވުމުން\n- ނުރައްކާތެރި ހާދިސާއެއް ދިމާވެދާނެ ފަދަ ގޮތަކަށް އިމާރާތްކޮށްފައިވާ ތަނަކަށް ވުން\n- ދިމާވާ ހާދިސާއެއްގެ ސަބަބުން\nޕްލޭނިން މިނިސްޓްރީން ބުނިގޮތުގައި އިމާރާތާ ގުޅޭ މައްސަލަ ރިޕޯޓު ކުރުމުން، އެތަނަކީ ރައްކާތެރި ތަނެއްތޯ ނުވަތަ ނޫންތޯ މިނިސްޓްރީން ބަލައި ކަނޑައަޅާނެ އެވެ. އަދި ރައްކާތެރި ނޫން ތަނެއްގެ ގޮތުގައި ކަނޑައަޅައިފިނަމަ، އޭގެ ސަބަބުތައް ކިޔައިދީ އެކަންކަން ރަނގަޅު ކުރުމަށާއި އެ ތަން ބޭނުން ނުކުރުމަށް އިމާރާތުގެ ވެރިފަރާތަށް އަންގާނެ ކަމަށް ބުންޏެވެ. އަދި އެތަނަކީ ނުރައްކާތެރި ތަނެއްކަން އަންގައިދޭ ބޯޑެއް ހަރުކުރާނެ ކަމަށް ވެސް ބުންޏެވެ.\nޕްލޭނިން އިން ބުނިގޮތުގައި ތަން މަރާމާތު ކުރުމަށް ނުވަތަ ބޭނުން ނުކުރުމަށް އަންގާފައިވަނިކޮށް، އިމާރާތް ބޭނުންކޮށްގެން އެއްވެސް ފަރާތަކަށް ގެއްލުމެއް ލިބިއްޖެ ނަމަ އޭގެ ތަނުގެ ވެރި ފަރާތުން ނަގަން ޖެހޭނެ އެވެ. އަދި އިމާރާތަކީ ރައްކާތެރި ތަނެއް ނޫން ކަމަށް ކަނޑައި އަޅައި، އެކަން ރަނގަޅު ކުރުމަށް އެންގުމުން ވެސް އެކަން ނުކޮށްފިނަމަ ކޯޓު އަމުރެއްގެ ދަށުން، މިނިސްޓްރީން ނުވަތަ ކައުންސިލުން އެތަނަކަށް ވަދެ ރަނގަޅު ކުރުމުގެ މަސައްކަތް ކުރާނެ ކަމަށް ބުންޏެވެ.\nމަސައްކަތަށް ހޭދަވި މިންވަރު، ކަނޑައަޅާފައިވާ ގޮތަކަށް، ކަނޑައަޅާފައިވާ މުއްދަތެއްގައި ވެރި ފަރާތުން ދައްކަން ޖެހޭނެ ކަމަށް މިނިސްޓްރީން ބުންޏެވެ.\nމާލެ ކޮންސްޓްރަކްޝަން ދާއިރާ ނެޝަނަލް ޕްލޭނިން އެންޑް އިންފްރާސްޓްރަކްޗަރު ސަލާމަތީ ފިޔަވަޅުތައް އިމާރާތްކުރުމުގެ ރައްކާތެރިކަން\n63 ކޮމެންޓް, 43 ރިއެކްޝަންސް\nހުރަވީ ބިލްޑިންގ އަދި ޣާޒީ ބިލްޑިންގ ބާ ޖަމާލުއްދީން އެހެރީ ބާވެފައި ކަމަށް ސަރުކާރުން ވެސް އެއްބަސް ވެއެވެ. އަދިވެސް އެތަންތަން ބޭނުން ކުރަމުން ދާއިރު އެހެން ތަންތަން ބާނަމަ ރިޕޯޓް ކުރަން އެންގުމަކީ ވެސް ބޮޑު ޖޯކެކެވެ.\nއަހަރެމެން ރައްޔިތުން މިޖެހެނީ އިންސްޕެކްޓްކޮށް، ފޮޓޯ ނަގާ، ތަނުގެ މައުލޫމާތު އެއްކޮށް ރިޕޯޓުކުރަން. ދެން އަޅޭ ބުނެބަލަ އިންސްޕެކްޓް ކުރުމުގެ ގާބިލުކަން ނެތްބަޔަކަށް ރިޕޯޓުކުރުމުން ފިޔަވަޅެއް އެޅުމުގެ ގާބިލުކަން ލިބޭނެ ގޮތެއް.\nދެން އާއިމާރާތެއް އަޅައިދެނީތަ؟\nހެހެ ރިޕޯރޓް ކުރަންދެން ަޢސީ 25 ގައި ބަހައްޓާލައިގެން ފިނިކޮށްލަކޮށްލަ ވަރަށް ސަޅި މިނިސްޓަރީއެއްގެ ބޭނުމެއް ކޮބައިބާ ބަލަ ތިތަނަށް ސައިޓް އިނިސްޕެކްޓަރުން ލައްވައިގެން ބަލާނީ ތަންދޮރު ނުދަންނަ މީހުން ކަންކަމަށް ލެފުނީމަ ވާނެގޮތް ވަމުން މިދަނީ\nކިތަންމެވަރަކައް ވެސް ރިޕޯޓް ކެރެވިދާނެ އެކަމަކުވެސް ނުވާނެއެއް ކަމެއްވެސް\nކާކު ކައިރީތޯ ރިޕޯޓްކުރަން ތިބުނަނީ. ތަމެން މުސާރަނަގައިގެން ގޮނޑީގައި ވެޑުވިފައިތިއްބާ ރައްޔިތުން މިޖެހެނީ އިމާރާތްތައް އިންސްޕެކްޓްކޮށް ރިޕޯޓް ހިފައިގެން ތަމެން ކައިރިއަށްދާން. އިސްތިއުފާދީ ކުރާނޭގޮތް ނޭގެންޏާ!\nރިޕޯޓް ކުރީމަ ނިމުނީ . ފިޔަވަޅު އެލޭނެތަ\nސަރުކާރުން މިހާރުދެން ހުރިހާ ކަމެއްވެސް ބޮލުން ކަޓުވާލަނީ ތަ؟ ހުރިހާކަމެއް ރިޕޯޓުކުރުން އެހެން މީހުންނަށް. ދެން ކީއްކުރާ ބޮޑު މިނިސްޓްރީއަކީ މުވައްޒަފުންނެއް؟\nސިޓީ ކައުންސިލަށް ނުލިބިގެން އުޅުނު އެތައް ބާރުތަކެއް ދީ މުސާރަ ބޮޑުކުރީ މި ސަރުކާރު އައިސް. އެކަމު މަސައްކަތްތައް މިދަނީ ރައްޔިތުން ކުރާ ގޮތަށް ހަމަޖެހެމުން. ވޯޓްތައް އަޅައިދީގެން ކައުންސިލަރުންތައް ހޮވަނީ މި ގޮތަށް ކަންކަން ބޮލުން ނައްޓާލަންތަ؟ ފަރުދީ ޒިންމާވެސް އޮންނަންވާނެކަން ގަބޫލުކުރެވޭ އަދި މިވީހާ ދުވަސްތަކުގައި ފަރުދުން ޝަކުވާތައް ހުށަހަޅާފައިވަނީ. އެކަމު މިނިސްޓްރީއަކާ ބޮޑު ކައުންސިލަކާ ވީމާ ކަންކަން ހައްލުކުރަން ވެރިން މަދެއްނޫން.\nބަލަ ރިޕޯރޓް ކުރަން ޖެހޭތަ؟ މީހުން ފޮނުވައިގެން ބަލާބަލަ. ހުރަވީ ބިލްޑިންގއިން ތަންތަން ވެއްޓި އެތައް ސައިކަލަކަށް ގެއްލުންވީ ކިތައްފަހަރު؟ އެއްވެސް ކަމެއް ކުރެވުނުތަ؟ އަނެއްކާ މާލޭގެ މަގުތަކުގައި ބާ ޢިމާރާތް ވެއްޓި މީހަކަށް އަނިޔާވުމުގެ ކުރިން ބާ ތަންތަންތަން ބަލައި ހެދުމަކީ ސިޓީކައުންސިލްގެ މަސްޢޫލިއްޔަތެއް. އެތައް ސްޕަވައިޒަރުންނެއް އެބައުޅޭ. އެހެންވީމާ ފުރިހަމަ ޛިންމާ ނަންގަވާ.


COVID -19 aai gulhigen Raajjeagenna sikhee saamaanakee israafu vaane eche noon: Mabrook – adduLIVE\nކޮވިޑާއި ގުޅިގެން ރާއްޖެއަށް ގެންނަ ސިއްހީ ސާމާނަކީ އިސްރާފުވާނެ އެއްޗެއް ނޫން\nMay 20, 2020, 09:04 އަލީ ހުޒާމް\nކޮވިޑް-19 އާއި ގުޅިގެން ރާއްޖެއަށް ގެންނަ ސިއްހީ ސާމާނަކީ އިސްރާފުވާނެ އެއްޗެއް ނޫންކަމަށް ނެޝަނަލް އިމަޖެންސީ އޮޕަރޭޝަން ސެންޓަރ (އެންއޯސީ) އިން ބުނެފިއެވެ.\nއެންއޯސީގައި ރޭ ބޭއްވި ނޫސްވެރިންގެ ބައްދަލުވުމުގައި އެންއޯސީގެ ތަރުޖަމާނު މަބްރޫކު އަޒީޒު ވިދާޅުވީ ކޮވިޑް-19 އާއި ގުޅިގެން ރާއްޖެއަށްވެސް ކަންތައްތަކެއް ދަސްވެގެން ގޮސްފައިވާ ކަމަށެވެ. އެގޮތުން ރާއްޖޭގެ ސިއްހީ ނިޒާމު ހަރުދަނާ ކުރުމުގެ މުހިއްމުކަަމަށް މަސައްކަތް ކުރަން ޖެހޭކަމަށް މަބްރޫކު ވިދާޅުވިއެވެ.\nމަބްރޫކު ވިދާޅުވީ ކޮވިޑް-19 ރާއްޖެ އައުމުގެ ކުރިންވެސް ސަރުކާރުން ރާއްޖޭގެ5ސަރަހައްދެއްގައި ޓާޝަރީ ފެންވަރުގެ ހޮސްޕިޓަލް ހެދުމުގެ މަސައްކަތް އައީ ކުރަމުންކަމަށެވެ. އަދި އެކަމަށް ޕްލޭން ހަދައި ސާމާން ހޯދުމުގެ މަސައްކަތް ކުރަމުން އައިސްފައިވާކަމަށެވެ. އަދި ކޮވިޑް-19 އާއި ގުޅިގެން ރާއްޖެއަށް ގެންނަ ވެންޓިލޭޓަރު ތަކާއި އެހެނިހެން ސިއްހީ ސާމާނު ރާއްޖޭގެ އެކި ސަރަހައްދުތަކުގައި ބޭނުން ކުރުމަށް މި ބައްޔަށް ފަހު ފޮނުވާނެކަމަށެވެ. އަދި މި ސާމާންތަކަކީ އިސްރާފުވާނެ އެއްޗެއް ނޫން ކަމަށް މަބްރޫކު ވިދާޅުވިއެވެ.\nކޮވިޑް-19 ރާއްޖޭގައި ފެތުރެން ފެށުމާއި ގުޅިގެން ރާއްޖޭގެ ހާލަތު ގޮސްދާނެ މިންވަރުގެ މައްޗަށް ޓެކްނިކަލް އެޑްވައިޒަރީ ކޮމެޓީން ލަފާކުރި ލަފާ ކުރުމާއި ގުޅޭ ގޮތުން ރާއްޖެއަށް ބޭނުންވާ ސިއްހީ ސާމާނު ހޯދުމުގެ މަސައްކަތް ކުރަމުން އަންނަ ކަމަށް މަބްރޫކު ވިދާޅުވިއެވެ. އަދި މިހާރު ރާއްޖޭގައި ބަލި ކޮންޓްރޯލް ކުރެވުމުން އައުމާއި ގުޅިގެން ސަރުކާރުން ހޯދި ސިއްހީ ސާމާނަކީ އިސްރާފެއް ކަމަށް ގަބޫލު ނުކުރައްވާ ކަމަށެވެ.\nރާއްޖެއިން ވަނީ ކޮވިޑް-19 އާއި ގުޅިގެން 70 ވެންޓިލޭޓަރު ގެނައުމަށް ބަޔަކާއި ހަވާލުކޮށްފައެވެ. ނަމަވެސް އަދި މިހާތަނަށް ރާއްޖެ ގެނެވުނީ 18 ވެންޓިލޭޓަރެވެ.


Ali Waheed ge shareeaiy sirru koffi - vNews.mv\nހަދީޖާ އާނަސްތު 24 January 2021, 15:59\nކުރީގެ ޓޫރިޒަމް މިނިސްޓަރު އަލީ ވަހީދުގެ މައްޗަށް އުފުލާފައިވާ ދައުވާތަކުގެ ޝަރީއަތް އާއްމުންނާއި މީޑިއާތައް ނުވައްދާ ކްރިމިނަލް ކޯޓުން ފަށައިފިއެވެ.\nކްރިމިނަލް ކޯޓުން ބުނީ ޖިންސީ ގޯނާގެ އެހެން މައްސަލަތަކުގެ ޝަރީއަތްވެސް ކޯޓުގައި ކުރިއަށް ގެންދާ ގޮތަށް، މި މައްސަލަވެސް ކުރިއަށްގެންދާނީ ސިއްރުކޮށްގެން ކަމަށެވެ. ނަމަވެސް ޝަރީއަތުގެ މައުލޫމާތު މީޑިއާ އާއި ހިއްސާ ކުރާނެ ކަމަށް ކްރިމިނަލް ކޯޓުން ވަނީ ބުނެފައެވެ.\nއަލީ ވަހީދުގެ މައްޗަށް އުފުލުނު ޖިންސީ ގޯނާގެ މައްސަލަތަކުގައި ޕްރޮސެކިއުޓަރ ޖެނެރަލްގެ އޮފީހުން ކްރިމިނަލް ކޯޓުގައި ދައުވާކުރީ މިދިޔަ އަހަރުގެ ނޮވެމްބަރު މަހުގެ 19 ވަނަ ދުވަހުއެވެ.\nއަލީ ވަހީދުގެ މައްޗަށް ހަތް ދައުވާއެއް އުފުލާފައިވާއިރު މި ދައުވާތަކުގެ ޝަރީއަތް ކްރިމިނަލް ކޯޓްގައި ފަށާފައިވަނީ މިއަދު މެންދުރު 1:30 ގައެވެ.\nއަލީ ވަހީގެ މައްޗަށް ދައުވާކޮށްފައިވާ މައްސަލަތަކުގެ ތެރޭގައި ހިމެނެނީ، ޖިންސީ އަނިޔާ ކުރުމުގެ ކުށުގެ ދައުވައާއި، ރޭޕްކުރަން އުޅުމުގެ ކުށުގެ ދައުވާއާއި، ޖިންސީ ގުނަވަން ހާމަކުރުމުގެ ކުށުގެ ދައުވާއާއި، ޖިންސީ ގޯނާކުރުމުގެ ކުށުގެ ދައުވާއާއި، ޖިންސީ ގޯނާކުރަން އުޅުމުގެ ކުށުގެ ދައުވާއާއި، ހުއްދަނޫން ޖިންސީ މުއާމަލާތެއް ހިންގުމަށް އެދުމުގެ ކުށުގެ2ދައުވާއެކެވެ.\nމަސައްކަތުގެ މާހައުލުގައި ހިނގައިގެން ނުވާނެފަދަ އަޚުލާގީ އެތައް މައްސަލައެއް ޓުއަރިޒަމް މިނިސްޓަރ އަލީ ވަހީދުގެ ފުށުން ހިނގާފައި ތުހުމަތާއެކު ޓުއަރިޒަމް މިނިސްޓަރ ކަމުގެ މަގާމުން އިސްތިއުފާދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް އަލީ ވަހީދަށް އެންގެވީ ޖުލައިމަހުގެ 8 ވަނަ ދުވަހުއެވެ. ނަމަވެސް، ރައީސްގެ އެންގެވުމާ އެއްގޮތަށް އަލީ ވަހީދު އިސްތިއުފާ ނުދެއްވުމުން، ރައީސް ސާލިހް އަލީ ވަހީދު މަގާމުން ވަކިކުރައްވާފައި ވަނީ ޖުލައިމަހުގެ9ވަނަ ދުވަހުއެވެ.\nއަލީ ވަހީދު ޓުއަރިޒަމް މިނިސްޓްރީގެ މުވައްޒަފުންތަކަކަށް ޖިންސީ ގޯނާ ކުރެއްވިކަމުގެ ޝަކުވާ، އެ މުވައްޒަފުން ރައީސުލްޖުމްހޫރިއްޔާއަށާއި ޖެންޑަރ މިނިސްޓްރީއަށް ހުށަހަޅުމާ ގުޅިގެން ފުލުހުން އެ މައްސަލަ ތަހްގީގުކޮށްފައި ވެއެވެ. ތަހްގީގަށް ފުލުހުން އަލީ ވަހީދުގެ ގެ ވެސް ބަލައި ފާސްކޮށް އޭނާގެ މޮބައިލް ފޯނާއި ލެޕްޓޮޕްވެސް ގެންދިޔައެވެ. އަދި އެތައްބައެއްގެ ބަޔާންވެސް ނެގިއެވެ.\nޖިންސީ ގޯނާގެ ތުހުމަތުތަކާ ގުޅިގެން އަލީ ވަހީދު އޭރުވަނީ، އެކަން ދޮގު ކުރައްވާފައެވެ. ތުހުމަތުތައް ދޮގުކުރައްވާ މޭރުމަކުން އަލީ ވަހީދު ކުރެއްވި ޓްވީޓްގައި ލިޔެފައިވަނީ "މިދުވަސްވެސް ހިނގައިދާނެ" ކަމަށެވެ. (ތުހުމަތުތަކުގެ) ހަގީގަތް ކޮންމެސް ދުވަކުން ހާމަވާނެ ކަމަށެވެ.


މިޝްކާގެ މަރު: ފުރިހަމަ ތަހުގީގެއް ނިމޭނީ އަދި ހަފްތާއެއް ފަހުން\nމިޝްކާގެ މަރުގެ މައްސަލަ\nމިކަހަލަ ކަމެއް ތަކުރާރު ނުވާނެ ގޮތަށް ކަންތައް ބައްޓަން ކުރާނަން- މިނިސްޓަރ\nތަހުގީގަށް ފަހު ނެރޭ ރިޕޯޓް ތަފްސީލް ވާނެ\n7 ޖޫން 2021 | ހޯމަ 18:31\nފާތިމަތު މިޝްކާ މުހައްމަދު\nމިޝްކާގެ މަރުގެ ތަހުގީގު ފުރިހަމަ ކުރުމަށް އިތުރު ހަފްތާއެއް ދެއްވުމަަށް ހެލްތް މިނިސްޓަރ އަހްމަދު ނަސީމް، ހިއުމަން ރައިޓްސް އެންޑް ޖެންޑަރ ކޮމިޓީގައި އެދިވަޑައިގެންފިއެވެ.\nޖޫން މަހުގެ2ވަނަ ދުވަހު ނިޔާވި 10 އަހަރުގެ ފާތިމަތު މިޝްކާ މުހައްމަދުގެ މައްސަލާގައި ކަން ހިނގާފައިވާ ގޮތް ދެނެގަނެ، އެފަދަ ކަމެއް ތަކުރާރު ވިޔަ ނުދިނުމަށް ކުރަން ޖެހޭކަންކަން ކަނޑައެޅުމަށް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމިޓީން ބޭއްވި ފުރަތަމަ ބައްދަލުވުމުގައި ހެލްތް މިނިސްޓަރ އަހްމަދު ނަސީމް، ހިއުމަން ރައިޓްސް ކޮމިޝަން، އަދި ކުޅުދުއްފުށީ އުތުރު ދާއިރާ މެމްބަރު ޔާސިރު އަބްދުއްލަތީފް ވެސް ބައިވެރިވެ ވަޑައިގެންނެވިއެވެ.\nމިނިސްޓަރ ނަސީމް ވިދާޅުވީ، ފުރިހަމަ ތަހުގީގަށް ފަހު ނެރޭ ރިޕޯޓް ތަފްސީލް ވާނެ ކަމަށާއި، ތަހުގީގު އަދި އެއްކޮށް ނުނިމޭ ކަމަަށެވެ. އަދި މިހާރުވެސް ބައެއް ފިޔަވަޅުތައް އަޅާފައިވާނެ ކަމަށެވެ.\nމިނިސްޓަރ ވިދާޅުވީ، މި ކޭސްގައި ފެނިގެން މިދިޔައީ ދޮޅު އަހަރުގެ ތެރޭގައި މިފަދަ ހާދިސާއެއް ހިނގާފައި ނުވާތީ ސަމާލުކަން ނުދެވި ހުރި ކަންކަން ކަމަށެވެ.\nއަދި ފުރިހަމަ ތަހުގީގެއް ނިންމުމަށްފަހު ކޮމިޓީގެ މަސައްކަތް ކުރިއަށް ގެންދިޔުމަށް އެދިވަޑައިގަންނަވާ ކަމަށާއި، އެ މަސައްކަތަށް އަދި އިތުރު ހަފުތާއެއް ދެއްވުމަށް މިނިސްޓަރ އެދިވަޑައިގެންނެވިއެވެ.\nމިނިސްޓަރ ވިދާޅުވީ މީހުން ގެ ޒާތީ މައުލޫމާތުތައް ހިމެނޭތީވެ، އެ ވާހަަކަދެއްކުން ރަނގަޅީ ތަހުގީގު އެއްކޮށް ނިމުމުން ކަމަށެވެ. އަދި މިކަމުގައި ޕަބްލިކްގެ ޕްރެޝަަރ އޮތްނަަމަވެސް ބޭނުންވެ ވަޑައިގަންނަވަނީ އިންސާފުވެރިކޮށް ގެންދަން ކަަމަށެވެ.\nއަދި މިޝްކާގެ ބައްޕައާ ވާހަކަ ދެކެވޭ ކަމަށާއި، ބައްޕަގެ އެދުމަކީ ކުރިއަށް އޮތް ތަނުގައި މިކަހަލަ ކަމެއް ތަކުރާރު ނުވާނެ ގޮތަށް ކަންތައް ކޮށްދެއްވުން ކަމަށެވެ. އެގޮތަށް މަސައްކަތް ކުރައްވާނެ ކަމުގެ ޔަގީންކަން މިނިސްޓަރ ދެއްވިއެވެ. އަދި މިކަމުގައި މިޝްކާގެ ބައްޕަގެ ކެތްތެރިކަންވެސް ފާހަގަ ކުރެއްވިއެވެ.\nހިއުމަން ރައިޓްސް ކޮމިޝަނުން ބުނީ، މައުލޫމާތު ލިބުނީ މީޑިއާއިން ކަމަށާއި، އެއާއެކު އެކަން ކަށަވަރު ކުރުމަށް މަސައްކަތް ފެށިކަމަށެވެ. އެ މައުލޫމާތުތަކަށް ބިނާކޮށް ރިޕޯޓް އެކުލަވާލާފައި ވީނަމަވެސް ތަހުގީގު ކުރިއަށްދާ ކަމަށެވެެ. ހެލްތު މިނިސްޓްރީގައި ހޯދަން އެދުނު މައުލޫމާތު އަދި ނުލިބޭ ކަން ފާހަގަ ކުރަަމުން އެޗްއާރްސީއެމުން ބުނީ، ތަހުގީގަށް މައުލޫމާތު ލިބުމުގައި ދަތިތައް އެބަހުރި ކަމަށެވެ. އެޗްޕީއޭއިން ފޯކަލް ޕޮއިންޓް ހަމަޖައްސަން މަސައްކަތް ކުރާތާ އެތައް ދުވަހެއްވީއިރު އަދިވެސް ހަމަ ނުޖެހޭކަން އެޗްއާރްސީއެމުން ފާހަގަކުރިއެވެ.\nކޮމިޓީގައި ބައިވެރިވެވަޑައިގެންނެވި މެމްބަރުންވެސް ވިދާޅުވީ ހެލްތް މިނިސްޓަރ އެދިލެއްވި ވަގުތު ދިނުމަށްފަހު ކޮމިޓީގެ މަސައްކަތް ކުރިއަށް ގެންދިޔުމަށެވެ. ވަރަށް ގިނަ ތުހުމަތުތައް އެކި ފަރާތްތަކަށް ހުރުމުން ފުރިހަމަ މައުލޫމާތާއެކު ކޮމިޓީ ކުރިއަށް ގެންދިޔުމަށް މެމްބަރުން ނިންމާފައިވެއެވެ. އެއާއެކު ހޯމަދުވަހު ބޭއްވި ކޮމިޓީވަނީ ނިންމާލާފައެވެ.\nފާތިމަތު މިޝްކާ އެޗްއާރްސީއެމް ރައްޔިތުންގެ މަޖިލިސް ހިއުމަން ރައިޓްސް އެންޑް ޖެންޑަރ ކޮމިޓީ\nލޯނު ނަގާފައިވާ ވިޔަފާރިތަކަށް މޮރިޓޯރިއަމް ދިނުމަށް އެދި ހުށަހަޅާފައިވާ ގަރާރު ކޮމިޓީއަށް\nޔާމީންގެ ވެރިކަން ނިމުނުއިރު ދައުލަތުގައި ލޯ ލާރިއެއް ވެސް ނެތް - ޖާބިރު\nލޯނު ނަގާފައިވާ ވިޔަފާރިތަކަށް މޮރިޓޯރިއަމް ދިނުމަށް އެދި ހުށަހަޅާފައިވާ ގަރާރުގެ ބަހުސް ފަށައިފި


Russia Ge Gas Ethere Kurun Australia In Hutta Eh Nulaane!\nރަޝިޔާގެ ގޭސް ފެކްޓަރީއެއްގައި މަސައްކަތްތެރީން ހަރަކާތްތެރިވަނީ\nރަޝިޔާގެ ގޭސް އެތެރެކުރުން އޮސްޓްރޭލިޔާއިން ހުއްޓައެއް ނުލާނެ!\n23 އޭޕްރީލް 2022 - 20:14:31\nރަޝިޔާގެ ގޭސް އެތެރެކުރުން ހުއްޓާ ނުލާނެ ކަމަށް އޮސްޓްރޭލިޔާއިން ބުނެފިއެވެ.\nރަޝިޔާއާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކުގެ ދަށުން އޮސްޓްރިއާއަށް ރަޝިޔާގެ ގޭސް އެތެރެކުރުން މަނާ ނުކުރެވޭނެކަމަށް އެގައުމުގެ މާލީ ވަޒީރު މެގްނާސް ބްރަނަ ވަނީ ވިދާޅުވެފައެވެ.\nޔޫކްރެއިންގައި ރަޝިޔާއިން ހިންގާ އަސްކަރީ ކެމްޕެއިނާ ގުޅިގެން ހުޅަނގުގެ ގިނަ ގައުމުތަކުން ވަނީ ރަޝިޔާއާ ދެކޮޅަށް އިގްތިސާދީ ގޮތުން ބޮޑެތި ދަތިކުރުމުގެ ފިޔަވަޅުތަކެއް އަޅާފައެވެ.\nހުކުރު ދުވަހު ސީއެންއެން އަށް މައުލޫމާތު ދެއްވަމުން ބްރަނަ ވިދާޅުވީ އޭނާގެ ގައުމުން މޮސްކޯއާ ދެކޮޅަށް "ހުރިހާ ދަތިކުރުމުގެ ފިޔަވަޅުތަކެއް" އެޅުމަށް ތާއީދުކުރާ ކަމަށާއި ނަމަވެސް ގޭހުގެ ވިޔަފާރި ކުރުން ހުއްޓާ ނުލާނެ ކަމަށެވެ.\nއޭނާ އިތުރަށް ވިދާޅުވީ އޮސްޓްރިއާގެ އިންޑަސްޓްރީތައް ރަޝިއާގެ ގޭހަށް ބަރޯސާ ވެފައިވާ ކަމަށާއި، އަދި އެނޫން އެހެން މަގެއް ފެނިފައި ނުވާ ކަމަށެވެ.\nމިދިޔަ މަހު އީޔޫއިން ވަނީ 2030 ވަނަ އަހަރު އަންނަންވާއިރަށް ރަޝިއާގެ ގޭހަށް ބަރޯސާވުން ހުއްޓާލުމުގެ ޕްލޭނެއް ތައާރަފުކޮށްފައެވެ. ޖަރުމަނުގެ އިތުރުން މެދުތެރޭ އަދި އިރުމަތީ ޔޫރަޕްގެ އެހެން ބައެއް ގައުމުތަކުން އަދިވެސް ބަރޯސާވަނީ ރަޝިއާގެ ހަކަތައަށެވެ.\nޖަރުމަނުވިލާތުގެ އިކޮނޮމިކް މިނިސްޓަރު ރޮބަރޓް ހާބެކް މިދިޔަ މާރިޗު މަހު ވިދާޅުވީ ރަޝިޔާގެ ގޭހާއި ތެލުގެ އިމްޕޯޓް ވަގުތުން ހުއްޓަލުމުން ވަޒީފާ ނެތުމާއި، ފަޤީރުކަން އިތުރު ވުމާއި، ގެދޮރު ހޫނު ނުކުރެވޭ މީހުން އިތުރުވެދާނެ ކަމަށެވެ.\nއަނެއްކޮޅުން، ޔޫކްރެއިންގެ ރައީސް ވޮލޮޑިމީރް ޒެލެންސްކީ ވަނީ، ރަޝިޔާގެ ތެލާއި ގޭސް ބޭނުންކުރުން މަނާކުރުމަށް ނުވަތަ މަދުކުރުމަށް "ސާފު ޓައިމްޓޭބަލެއް" ގެންގުޅުމަށް އީޔޫގެ މެމްބަރުންގެ ކިބައިން އެދިވަޑައިގެންފައެވެ.\nރަޝިޔާއިން ޔޫކްރެއިން ގައި ހަނގުރާމަ ހިންގަން ފަށާފައިވަނީ މިއަހަރުގެ ފެބްރުއަރީ 24 ވަނަ ދުވަހުއެވެ.


Arunita aai Pawandeep ah trophy libidhaane baa?\nއިންޑިއަން އައިޑަލް 12: އަރުނީތާ އާއި ޕަވަންދީޕަށް ޓްރޮފީ ލިބިދާނެބާ؟\nޕަވަންދީޕް އާއި އަރުނިތާ\nމިއަދު މެންދުރު 12.00 ޖަހާއިރު "އިންޑިއަން އައިޑަލް 12"ގެ ގްރޭންޑް ފިނާލޭ ފެށޭނެ އެވެ. އަދި ބަރާބަރު 12 ގަޑިއިރަށް މި ޝޯ ދެމިގެން ދާނެ އެވެ. މިފަހަރުގެ ޓްރޮފީ ހާސިލުކުރާ ލަވަކިޔުންތެރިޔެއެއް އިއުލާން ކުރާނީ މިރޭ ދަންވަރު 12.00 ގެ ކުޑަ ވަގުތުކޮޅެއް ކުރިންނެވެ.\nމިފަހަރުގެ ޓްރޮފީއަށް ހަ ލަވަކިޔުންތެރިއަކު ވާދަ ކުރެ އެވެ. ޕަވަންދީޕް ރާޖަން އާއި އަރުނީތާ ކާންޖީލާލް، ނިހާލް ޓާރޯ، ސަޔާލީ ކަމްބްލޭ، މުހައްމަދު ދާނިޝް އަދި ޝަންމުކާޕްރިޔާ އެވެ.\nއިންޑިޔާގެ ފިލްމީ ޚަބަރުތައް ގެނެސްދޭ އޮންލައިން ނޫހެއް ކަމަށްވާ ބޮލީވުޑްލައިފްގައިވާ ޚަބަރެއްގައި ބުނެފައިވަނީ އިންޑިއަން އައިޑަލްގެ މިފަހަރުގެ ސީޒަންގެ އެއްވަނައިގެ ގޮތުގައި ދެ ލަވަކިޔުންތެރިޔަކު ހޮވަން ވަނީ ހަމަޖެހިފަ އެވެ. އަދި މި ދެ ލަވަކިޔުންތެރިންނަކީ ޕަވަންދީޕް އާއި އަރޫނީތާ ކަމަށް ވުމަކީ ވަރަށް ގާތް ކަމެއް ކަމަށް ވެސް މި ރިޕޯޓުގައި ބުނެފައިވެ އެވެ.\nޕަވަންދީޕް އާއި އަރޫނީތާ ދާދިފަހުން ދީފައިވާ އިންޓަވިއު އެއްގައި ބުނެފައިވަނީ ޓޮޕް6އަށް ގޮސްފައިވާ ހުރިހާ ބައިވެރިންނަކީ ވެސް ޝޯ ކާމިޔާބުކުރެވިފައިވާ ފަރާތްތަކެއް ކަމަށް އެމީހުން ގަބޫލު ކުރާ ކަމަށެވެ. ސަބަބަކީ "އިންޑިއަން އައިޑަލް" ޓްރޮފީ އަކީ ހަމައެކަނި ރަމްޒީ އެއްޗަކަށް ވެފައި މިހާރުއްސުރެ އެ ހުރިހާ ލަވަ ކިޔުންތެރިންނަށް ވެސް ވަރަށް ގިނަ ގުނަ ފުރުސަތުތައް ލަވަ ކިއުމުގެ ރޮނގުން ލިބިފައިވާތީ އެވެ. އެމީހުން ބޭނުންވާ މަޝްހޫރު ކަމާއި މަގުބޫލުކަން ލިބިފައިވާތީ އެވެ.\nމިފަހަރުގެ ޝޯގެ އެއްވަނައަށް ދެ ލަވަކިޔުންތެރިއަކު ހިނގައިދާނެތޯ ސުވާލުކުރުމުން ޕަވަންދީޕް އާއި އަރުނީތާ އަށް ވެސް ލިބުނީ ޝޮކެކެވެ. އެމީހުން ބުނީ އެމީހުންނަށް އެކަން އެނގިފައި ނުވާ ކަމަށެވެ. އަދި ދެ ލަވަކިޔުންތެރިން ހޮވިޔަސް އެއީ އޭނާ އާއި އަރުނީތާ އަށް ނުވުމަކީ އެކަށީގެންވާ ކަމެއް ކަމަށް ޕަވަންދީޕް ބުންޏެވެ.\n"ޝޯ ޕްރޮޑިއުސްކުރާ ފަރާތުން މިފަހަރުގެ ސީޒަންގެ އެއްވަނަ އަށް ދެ ބައިވެރިޔަކު ހޮވަން ހަމަޖައްސާފައިވާނަމަ އެ ވާނީ ވަރަށް ތާރީޚީ ކަމަކަށް. ސަބަބަކީ މީގެ ކުރިން އެއްވެސް ސީޒަނެއްގައި އެކަން އެގޮތަށް ކޮށްފައި ނުވާތީ،" ޕަވަންދީޕް ބުންޏެވެ.\nމިފަހަރުގެ އިންޑިއަން އައިޑަލްގެ އެއްވަނަ އަށް އަންނަ ފަރާތަކަށް 25 ލައްކަ ރުޕީސް އާއި މިއުޒިކް އިންޑަސްޓްރީގެ ކޮންޓްރެކްޓެއް ލިބޭނެ އެވެ.\nއިންޑިއަން އައިޑަލް 1ގެ އެއްވަނަ އަބިޖީތު ސާވަންތަށް 50 ލައްކަ ރުޕީސް އާއި ޓީ-ސީރީޒްގެ ލަވަ އަލްބަމެއްގެ ކޮންޓްރެކްޓް ލިބުނެވެ. ދެވަނަ ސަންދީޕް އަޗާރިޔާ، ތިންވަނަ ޕްރަޝާންތު ތަމަންގް، ހަތަރުވަނަ ސައުރަބީ ދެބަރްމާ އަށް ކޮންމެ މީހަކަށް އެއް ކްރޯޑު ރުޕީސް ލިބުނެވެ.


BREAKING NEWS: Jinsee Goanaa Libunu Dhe Aharuge Kuhjaa Vanee Rape Koffai - Vaguthu\n2 މަސް ކުރިން ( ޖެނުއަރީ 17, 2020 )\nދެކުނު ރަށެއްގައި ޖިންސީ ގޯނާ ލިބުނު ދެއަހަރުގެ އަންހެން ކުއްޖާ ރޭޕްކޮށްފައިވާކަމުގެ މަޢުލޫމާތު ލިބިއްޖެއެވެ.\nއެ އަންހެން ކުއްޖާ ރޭޕްކޮށްފައިވާކަން އެނގުނީ ބޮޑުދައިތަ، އެކުއްޖާ ގޮވައިގެން ގޮސް ޑޮކްޓަރަށް ދެއްކުމުންނެވެ.\nމަޢުލޫމާތު އެނގޭ، އެރަށުން ވާހަކަދެއްކި ބައެއް މީހުން ބުނީ އެކުއްޖާއަށް ޖިންސީ ގޯނާކުރުމުގައި އެކުއްޖާގެ ބައްޕައާއި، ކާފަވެސް ބައިވެރިވެފައިވާ ކަމަށެވެ.\nބޮޑުދައިތަ އެކުއްޖާ ގޮވައިގެން ޑޮކްޓަރަށް ދައްކަން ދިޔައީ، އެކުއްޖާ ފެންވަރުވަން އުޅުނުއިރު ތަދުވާކަމަށް ބުނުމުންނެވެ.\nބޮޑުދައިތަ އެކުއްޖާގެ ގާތުގައި ތަދުކުރީ ކާކުތޯ އެހުމުން ތުއްތު ކުުއްޖާ ބުނީ ""ބައްޕަ އޭ" ކަމަށް އެރަށުން ވާހަކަދެއްކި މީހުން ބުނެއެވެ.\nއެ ތުއްތު ކުއްޖާއަށް ލިބިފައިވާ އަނިޔާތައް ފެނި، އެކުއްޖާ ބެލި ޑޮކްޓަރުވެސް ކުއްލި ސިހުމެއް ލިބި، ރުއި ކަމަށްވެއެވެ.\nމި ހާދިސާ ހިނގިއިރު، މަސްތުވާތަކެތި ބޭނުންކުރާ އެކުއްޖާގެ މަންމަ ވަނީ ފަރުވާއަށް މި މަހުގެ ތެރޭގައި މާލެ ގެނެސްފައެވެ.\nއެނގިފައިވާގޮތުގައި އެކުއްޖާ ދައުލަތުގެ ބެލުމުގެ ދަށަށް ގެނެސް، މިހާރު ވަނީ މާލެ ގެނެސްފައެވެ.\nމި މައްސަލައާއި ގުޅިގެން ފުލުހުން މިރޭ ވިދާޅުވީ ދެކުނުގެ ރަށެއްގައި އުމުރުން ދުވަސްވީ މީހަކު ދެއަހަރުގެ އަންހެން ކުއްޖަކަށް ޖިންސީ ގޯނާކުރި މައްސަލައެއް ފުލުހުންނަށް އިއްޔެ ހުށަހެޅިފައިވާކަމަށެވެ. އަދި މިމައްސަލަ ވަރަށް ސީރިއަސް މައްސަލައެއްގެ ގޮތުގައި ތަޙުޤީޤު ކުރަމުންދާކަމަށާއި، އެހެންނަމަވެސް މި މައްސަލައާއި ގުޅިގެން އެއްވެސް މީހަކު އަދި މިހާތަނަށް ހައްޔަރުކޮށްފައި ނުވާ ކަމަށެވެ.\nމި ހާދިސާ އާއި ގުޅިގެން ގިނަ ބަޔަކު ގެންދަނީ މީސް މީޑިއާގައި ކަންބޮޑުވުން ފާޅުކުރަމުންނެވެ.\nއެންމެ ރައްކާތެރި ގޮތަކީ މާސްކު އެޅުންކަމަށް ބުނެފި\nއިންޑިއާގައި އަލަށް އުފަންވީ ކުއްޖަކަށް ކޮވިޑް-19 ޖެހިއްޖެ\nޖެނުއަރީ 17, 2020 01:09\nމަރަން ވީ ހަަމަ.. އުސް ތަނަކުން ވައްޓާ މަރަން ވީ..\nޖެނުއަރީ 17, 2020 04:07\nތިއީ ހަރުކަށި ފިކުރު އިނގޭ. މަޑުކަށި މީހުން ބުނަނީ ޢެކަހަލަ މީހުން އެއީ ގައުމު ތަރައްގީވާން ބައިތިއްބަންޖެހޭ ބައެކޯލަ.\nޖެނުއަރީ 17, 2020 09:08\nމަޑުކަށި މީހުންގެ ދަރިން ބަލަން ނެނީ އަކަށް ފޮނުވާ ދެން ތިހިންވީރު\nޖެނުއަރީ 17, 2020 07:42\nއެއީ ހޯރަ އިބްރާހީމް ފޮތުން ފިލާވަޅު ނެގި މީހުން. އެމީހުނާ ނުބެހޭ.\nޖެނުއަރީ 17, 2020 01:21\nރާއްޖޭގަ އިސްލާމީ ޝަރިއަތް ހިންގަން ލަސް ވެއްޖެ. ހަމަ ޔަގީނުން ވެސް މިކަހަލަ މުޖުރިމުން މަދުކުރެވޭނެ ހަމައެކަނި ގޮތަކީ އިސްލާމީ ޝަރިއަތް ގާއިމް ކުރުން\nޖެނުއަރީ 17, 2020 01:36\nދެކޮނުގެ ކޮންރަށެއް ބާ؟ އަބަސުވެސް ދެކޮނުގެ ކޮންމެވެސްރަށަކަށް ނިސްބައިވަނީ ތިކަހަލަ މަށްސަލަ ތަކުގަ ރަށުގެ ނަންވެސް ޖެހޭނެ ހާމަކޮށްލަން\nޖެނުއަރީ 17, 2020 09:28\nނޫނޭ ޙަސަނާ. ތިޔަ ވިސްނުން މުޅިޔަކުން ރަނގަޅެއް ނޫން. ދެކުނެއް އުތުރެއް ހުޅަނގެއް ނޯވޭ މިކަހަަލަ ކަންތަކުގައެއް. ދެކުނު މީިހުން ނޫން މީހުންގެ ވާހަކަވެސް އަޑުއިވޭ. ޜޤއްޖޭގެ ހުރިހާ ހިސާބެއްގަވެސް އުޅޭ މިކަހަލަ ޖަނަވާރުން.\nޖެނުއަރީ 17, 2020 01:37\nމަރުގެ އަދަބު ތަންފީޒުކޮށްބަލަ ނިކަން މިފަދަ މީހުންނަށް\nޖެނުއަރީ 17, 2020 01:39\nމައިންބަފައިންނާ ދަރިން ވަކިކުރާތި ހަރުކައްޓޭމަޑުކައްޓޭކިޔާފަ..! ހަކުރުބޯ ގަންޖާބޯ މީހުންގެ މައުސޫމް ޅައެތައް ތުއްތުދަރީންނައް ޖިންސީއަނިޔާކޮއް ދުނިޔެއައް ބިކަކޮއްލާއިރު ރީނދޫބީތާއިންނަކައް މައްސަލައަކައްނުވެ.؟؟ #ގެރިމޯދީ\nޖެނުއަރީ 17, 2020 01:49\nކިހިނެއްވެގެން ރަށް ސިއްރުކުރަނީ ނައިފަރު ނަމަ ބޮޑު އަކުރުން އިންނާނެކަން ކަށަވަރު\nޖެނުއަރީ 17, 2020 14:06\nއެ ރަށު މީހުން ޖެހިލުންނުވަނީކަން ނޭގެއެއްނު! އެހެން ރަށެއްވިއްޔާ މައްސަލަޖައްސާވަރުން ބޮލާ ނުކުޅަދާނަވާނެ!\nޖެނުއަރީ 17, 2020 02:06\nހުވަދުއަތޮޅު މީހަކައް ވީތީ އަހަރެން މިހާރުއެބަ ލަދުގަނޭ!\nޖެނުއަރީ 17, 2020 09:58\nލަދުގަންނަނީ އަނެއްކާ ތީވެސް އެކަހަލަ މީހެއްތަ\nޖެނުއަރީ 17, 2020 02:26\nކީއްވެ އަތޮޅާއި ރަށުގެ އިތުރުން ނަން ހާމަ ނުކުރީ. ޢާންމުނަށް އިނގެން ޖެހޭ އެ ނުލަފާ ޖައްބާރު މީހުން. ތިހެން ނަން ހާމަ ނުކުރުމުން އެމީހުންނަށް ހިއްވަރު ލިބިގެން އެދަނީ.. އެ މައުސޫމު ކުއްޖާގެ ކޮން ކުށެއް އޮތީ އަޅެ ފަހެ.\nޖެނުއަރީ 17, 2020 04:40\nއިންޑިޔާއަށް ވިއޮއް ވަނީ ރާއްޖެ. ސަރުކާރުން މިކަހަލަ މީހުންނައް ހަރުކަށި އަދަބު ދީ ގެން ވެސް މިކަން އިސްލާހު ކުރާން ޖެހޭ.\nޖެނުއަރީ 17, 2020 04:41\nޢެކަމަކުވާ އެކުއްޖާ ނޫނީ ނުލިބުނީތަ އެފުރޭތައަށް\nޖެނުއަރީ 17, 2020 07:54\nލާދީނީ މީހުންނާ، ކުޑަކުދިންނާ ބެހޭ އަދި ބެހިގެން ޖަލު ބަންދުގަތިބޭ މީހުންނާ، މީހުން ކަތިލާ މީހުންނާ، ޒިނޭ ކުރާ މީހުން އަދި ރާބޮއެގެން ބިތްޖެހިފަ ތިބޭ މީހުންނަކީ އެޖެންޑާ19 އިން ހިމާޔަތް ލިބިގެންވާ ބައެއް. އެއީ ގައުމު މިދެކޭ ތަރައްގީގެ ވަރަށް ބޮޑު ހިއްސާއެއް އަދާކުރާ ބައެއް. ގަންޖާބޯ ނަޝީދާއި ހިންނަވަރު ހުދުބޯ އިބުރާހީމާ ދެވެރިން މައިކުން އެއްޗެއް ގޮވާލާއިރަށް ކޮޑުހުޅުން އަތް ނެއްޓިގެންދާވަރަށް އަތްޖަހަން ވަރަށް ފަރިތަވާނެ ބައެއް ދިވެހީން. ދެން ކުރިޔަތްއޮތް ކައުންސިލް އިންތިޚާބުވެސް ލާދީނީ ބައިގަނޑަށް ދީ ގައުމު ފަސާދަކޮށްލާ!\nޖެނުއަރީ 17, 2020 08:34\nއިންޑިއާގެ ސަގާފަތް އާލާވަނީ. ޢައްޖަހާ ބާރަށް\nޖެނުއަރީ 17, 2020 08:46\nއެ މުޑުދާރުކަލޭގެ ފޮޓޯ ނުޖެހީ ކީވެގެންތަ؟\nޖެނުއަރީ 17, 2020 08:55\nހިތާމަ ހުރި ކަމެއް! މި ތުއްތު ތުއްތު ކުއްޖާއަށް މި ކުއްޖާގެ މައިން ބަފައިން މިވަނީ ވަރަށް ބޮޑަށް އިހުމާލްވެފަ! މި ކުއްޖާގެ މައިން ބަފައިންނަށް ހައްގު އަދަބު ދޭންޖެހޭ! ކުށެއް ނެތް މި މައުސޫމް ކުއްޖާ މިއަދު މިވަނީ މުޅިގައުމުގެ އެހީތެރިކަމަށް ބޭނުންވެފައި! މި ކުއްޖާއަށް ޖިންސީ ގޯނާ ކުރި ޖާހިލުންނަށް މަރުގެ ހުކުމް ކުރަންވީ، ނޫނީ މިކަން ނުހުއްޓުވޭނެ.\nޖެނުއަރީ 17, 2020 08:58\nމިކަން ސީރިއަސްކޮށް ނަގައި ފިޔަވަޅުއަޅަންޖެހޭ، ނަން ހާމަ ކުރުން މުހިއްމު، ސިއްރުކުރުމަކީ ދެވޭ ތަރުހީބެއް. ފާޅުކޮށް ބޮޑު އަދަބު ނުދީފިއްޔާ އިންޑިއާ ގޮތަށް މިރާއްޖެ ވެއްޓޭނެ.\nޖެނުއަރީ 17, 2020 09:05\nއަސްލު މައްސަލައަކީ މަސްތުވާތަކެތި ނުހުއްޓުވުން....\nޖެނުއަރީ 17, 2020 09:14\nފޮޓޯ އާމުކުރޭ ތިވަރު މީހުން މިރާއްޖޭގައި އުޅޭކަމަކައް ހިޔެއްނުކުރަން ގައުމް ބަދަލުވެއްޖެ އިންޑިޔާ ރޭޕް ސިޓިއަކައް\nޖެނުއަރީ 17, 2020 09:49\nޖެނުއަރީ 17, 2020 10:07\nތަނެއްގަ ކޮންމެފަދަ ކަމެއް ހިނގިއަސް ހޭކެނޑިގެން އެމް.ޑީ.ޕީ އާ ބެހިނުގަނެ ނުވޭދޯ، ކުޑަކުއްޖާ ރޭޕްކުރީ އެމް.ޑީ.ޕީ ތަ.؟\nޖެނުއަރީ 17, 2020 11:11\nތިޔަކަންތައްތަށް ކުރުވަނީ ހަމަ ސަރުކާރުން. ކުށްކުރީމަ އެދެވޭ އަދަބު ނުލިބެންޏާ ދުވަހަކުވެސް ތިފަދަ ކަންތަކެއް ނުހުއްޓުވޭނެ. އިސްލާމީ ޝަރީއަތް ކިޔާ އެއްޗެއް ބާވައިލެއްވީ އިންްސާނުންގެ މަސްލަހަތަށްޓަކައި. ސައުދީ ތަންތާގައިވެސް އުޅެނީ ހަމަ އިންސާނުން. އެތަންތާގައި ކުށް މަދީ ޙައްޤު އަދަބު ދެވޭތީ\nޖެނުއަރީ 17, 2020 11:28\nޖެންޑާގެ އިހް މާލް މިކަ މުގައިވެސް އެބައޮތް.ސަބަބަކީ ބައްޕަވެސް ފަތުގެ މީހަކށްވެފައި ތުއްތު ކުއްޖާ އެއްވެސް އަންހެނަކު ނެތި ބައްޕަގެ ބެލުމުގެ ދަށުގައި ބެހެއްޓިކަން. ދަންނަންވާނެ2އަހރުގެ ކުއްޖަކު މަން މަ ގެންދާއިރު ގެންދަން ޖެހޭނެކަން. މިބާވަތުގެ ކޮން މެ ކަ މެއްގައި ކޭސް ސްޓަޑީއެއް ހަދަންޖެހޭ. މިކަ މުގައިވެސް މިދި މާވީ ހައްދުފަހަނަޅާފައި ހުރި މީހަކަށް އޯގާތެރިވާން ވެގެން މައުސޫ މް ކުއްޖެއްގެ މުސްތަޤްބަލް މިދިއައީ.\nޖެނުއަރީ 17, 2020 14:44\nކޮބާ ސިދާތާ ކަމަނާ ކީކޭތީ ވިދާޅުވާނީ މިކަމާ\nޖެނުއަރީ 17, 2020 15:27\nޙާލި ހަދާ ބިސްއަޅާ އެ ބިސް ފީކޮށް ދާރިލިބުނީމާ ބޮޑުކޮށް ކާލާނީ އަހަރެމެންނޭ ބުނީ ކާކު.\nމިފަދަ ނަޞޭހަތް ދެންޏާ މިފދަ ހިތާމަ ވެރި ހާދިސާތައް ހިނގާނެ.\nޖެނުއަރީ 17, 2020 15:56\nރާއްޖޭގައި ގިނައިން ހިންގާ ޖަރީމާ ތަކެއް އާއިލާ މީހުން ފަސްއަޅާ ފޮރުވަނީ . ކުޑަކުދިންނާ ބެހޭ މީހުން ބޭޒާރު ކޮށްލަންޖެހޭ . މައުސޫމް ތުއްތު ކުއްޖަކު ޖަނަވާރުން ތަކެއްއައިސް ހަފާ ކައި މުޅި މުސްތަގުބަލް ވީރާނާކޮށްލާއިރު ހަނު ތިބެގެން ނުވާނެ .\nޖެނުއަރީ 20, 2020 15:32\nމިކަންކަމަކީ ގޯސްކަންކަން ނުބައި ފާފަވެރިކަންކަން .މިމީހުނަސް ހަރުކަށި އަދަބު ލިބެން ޖެހޭނެ. ނޫސްތަކުންނާ އަމިއްލަ ފަރުދުންގެ ހައިސިއްޔަތުން މިކަންކަމަށް ހޭލުންތެރި ކުރުވުމުގެ ނަމުގަ މިކުރެވެ ކަންކަމަކި ވެސް ބޮޑުފަފަ އެކަމުގަ އެކުލެވެކަންކަން . އެކަން ކިރިތި ގުރައަނުންނަ ރަސުލަގެ ހަދިސުން އެގެން އެބަހުރި ވަހީގަ އެބައޮތް ނުބައިކަމެއްކޮސްފަ އެކަމުގެ ވަހަކަ އެހެން މިހުންގަތު ދައްކަމިހަާ އަށް އަފޫ ނުކުރައްވާނެކަމަ ދެގުނަޔަށް އަޒާބު ނެއްވަނެކަން.އަދިރަސޫލާގެ ހަދީސްގަ އެބައޮތް މީހުން ކުރަ ނުބައިކަންކަމުގެ ވަހަކަ އައްމުކޮށް ނުދައްކަން ވީއިރު ނޫސްތަކުގަލިޔެ މަގުމައްޗަށް ނިކުމެ ހެދުން އިސްތިހަރަކަށް ނުވޭބަ؟މިކުރެވެނި ފާފަވެރި އަމަލެއްނޫންބާ؟ގިނަބަޔަކަށްއެނުބައިކަންއެގި އިސްތިހަރު ނުވެބާ ؟ފެނުނީ ޑްރަގް އެ އިސްތިހަރުވެގެން ގޮސް މުޅިގައުމު ޑްރަގް ހައްޔަކަށް ބަދަލުވީ ކޮންކަމެއްބަ؟ ހުޢްޓުވުގެ ނަމުގާ ބެހެެއްޓި ޕޯސްޓަރުތަކާ ސްކޫލްތަކުގެ ކުދިންނަށް ބޭއްވި އިވެންތްތަކުގެ ސަބަބުން ޑޮރަގް ދިޔައި ދުރައްބާ؟ ނުވަތަ ސްކޫލްކުދިން ޑްރަގަށް ދެވި ހިފާގޮތްވީ ކީއްވެ؟ ވިސްނަކަށް ނުވެބަ؟


ދުނިޔޭގެ އެންމެ ރީތި ވެރިންގެ ލިސްޓްގެ ގަދަ ދިހައެއްގައި ރައީސް ނަޝީދު – Maldivian Democratic Party\n14 ޑިސެމްބަރު 2010\nދުނިޔޭގެ އެންމެ ރީތި ވެރިންގެ ލިސްޓްގެ ގަދަ ދިހައެއްގައި ރައީސް ނަޝީދު\n14 ޑިސެމްބަރ، 2010\nހޮޓެސްޓް ހެޑްސް އޮފް ސްޓޭޓް ވެބްސައިޓުން ހޮވިގައުމުތަކުގެ ވެރިންގެ ތެރެއިން އެންމެ ރީތި ވެރިންގެ މިލިސްޓުގެ ގަދަ ދިހައެއްގައި ކުރު މުއްދަތެއްގެ ތެރޭގައި ބައިނަލްއަޤްވާމީ ގިނަ އެވޯޑްތަކެއް ޙާސިލްކުރައްވާފައިވާ ރާއްޖޭގެ ރައީސުލްޖުމްހޫރިއްޔާ މުޙައްމަދު ނަޝީދު ހިމަނައިފިއެވެ.\nއެސައިޓުން ތައްޔާރު ކޮށްފައިވާ އެންމެ ރީތި 217 ވެރިންގެ ލިސްޓުގައި ދުނިޔޭގެ އެންމެ ރީތި ވެރިޔަކަށް ހޮވާފައި ވަނީ ކެނެޑާގެ ގަވަރުނަރު މިޝެލް ޖޯންއެވެ. ދެވަނަ އަށް ހޮވިފައިވަނީ ނޯވޭގެ ބޮޑުވަޒީރު ޔެންސް ސްޓޮލްޓެންބަގްއެވެ. ތިން ވަނައަށް ހޮވިފައިވަނީ ބޫޓާންގެ ޒުވާން ރަސްގެފާނު ޖިމްޔޭ ޚޭސަރް ނަމްގިޔާލް ވަންޗުކްއެވެ.\nމިލިސްޓުގެ 10 ވަނައަށް އެންމެރީތި ރައީސަކަށް ރާއްޖޭގެ ރައީސް ނަޝީދު ހޮވިވަޑައިގެންފައިވާއިރު އެމެރިކާގެ ރައީސް ބަރަކް އޮބާމާ ހޮވިފައިވަނީ ރައީސް ނަޝީދަށްވުރެ3ދަރަޖަ ފަހަތުން 13 ވަނައަށެވެ. މިދިޔަ އަހަރުގެ ލިސްޓުގެ 14 ވަނައިގައި ރައީސް ނަޝީދު ހިމެނިވަޑައިގެންފައިވާއިރު، ރައީސް ނަޝީދުގެ ފަހަތްޕުޅުން 15 ވަނައަށް ހޮވިވަޑައިގެންފައިވަނީ އޮބާމާއެވެ. މި ލިސްޓުގެ އެންމެ ފުލުގައި ހިމެނިފައިވަނީ ލީބިޔާގެ ލީޑަރު މުއައްމަރު އަލްގައްޒާފީއެވެ.\nހޮޓެސްޓް ހެޑްސް އޮފް ސްޓޭޓް ވެބްސައިޓުން ބުނެފައިވާ ގޮތުގައި މިއީ ސައިންޓިފިކް ހަމަތަކުގެ މަތިން، މިނިވަންކަމާއެކު ހޮވާފައިވާ ލިސްޓެކެވެ. ނަމަވެސް މިލިސްޓާމެދު ހިތްހަމަނުޖެހޭ ފަރާތެއްވާނަމަ އެސައިޓަށް އެކަން ބަޔާންކޮށް ފޮނުވުމަށްވެސް ވަނީ އެދިފައެވެ. އަދި ލިސްޓަށް ބަދަލެއް ގެންނަން ޖެހޭނެކަން ސާބިތު ކޮށްދީފިނަމަ ބަދަލު ގެންނާނެ ކަމަށްވެސް ވަނީ ބުނެފައެވެ. މީގެއިތުރުން ވެރިން އިންތިޚާބު ކުރާއިރު ރީތި ކަމަށް ބެލުމަށްވެސް ވަނީ ބުނެފައެވެ.